പശുക്കള്‍ക്കായൊരു ഫസ്റ്റ് എയ്ഡ് ബോക്‌സ് | Animal husbandry| Cow\nMay 9, 2019, 04:20 PM IST\nഅപ്രതീക്ഷിതമായി ഉണ്ടാവാനിടയുള്ള അപകടങ്ങളെ നേരിടുന്നതിനും പ്രഥമശുശ്രൂഷ നല്‍കുന്നതിനായും വീട്ടിലും ജോലിസ്ഥലത്തും വാഹനങ്ങളിലുമെല്ലാം അത്യാവശ്യം വേണ്ട മരുന്നുകളും മറ്റും ഉള്‍പ്പെടുത്തി ഫസ്റ്റ് എയ്ഡ് ബോക്‌സുകള്/ പ്രഥമശുശ്രൂഷാ പെട്ടികള് എന്നിവയെല്ലാം ഒരുക്കിവെക്കുന്നവരാണ് നമ്മളില് ഏറെയും. അടിയന്തിര സാഹചര്യങ്ങളില് കൂടുതല് അപകടം ഒഴിവാക്കാനും ജീവന് രക്ഷപ്പെടുത്താനും ഫസ്റ്റ് എയ്ഡ് ബോക്‌സുകള് സഹായിക്കും.\nമനുഷ്യരിലെന്ന പോലെ വീട്ടിലെ വളര്‍ത്തുമൃഗങ്ങള്‍ക്കും അപ്രതീക്ഷിത അപകടങ്ങള് ഉണ്ടാകാന് സാധ്യതകള് ഏറെയാണ്. മുറിവുകള്, വിഷബാധ, വയര് പെരിപ്പം(ബ്ലോട്ട്), വയര് സ്തംഭനം എന്നിങ്ങനെ ആകസ്മിക അപകടങ്ങളുടെ പട്ടിക നീണ്ടതാണ്. ഇത്തരം സാഹചര്യങ്ങള് നേരിടുന്നതിനായും മൃഗങ്ങളുടെ ജീവന് രക്ഷിക്കാനും വളര്‍ത്തുമൃഗങ്ങള്‍ക്കായി ഒരു ഫസ്റ്റ് എയ്ഡ് ബോക്‌സ് ഒരുക്കുന്നതിനെ കുറിച്ച് ചിന്തിച്ചിട്ടുണ്ടോ ? മൃഗങ്ങളുടെ ഫസ്റ്റ് എയ്ഡ് ബോക്‌സില് എന്തെല്ലാം ഉള്‍പ്പെടുത്താമെന്ന് നോക്കാം.\nമുറിവുകളുടെ പ്രഥമ ശുശ്രൂഷകള്‍ക്കായ് കോട്ടണും വീതി കൂടിയ ബാന്‍ഡേജ് തുണിയും അയഡിന് ഓയിന്റ്‌മെന്റും ലായനിയും എപ്പോഴും കരുതണം. മുറിവുകള് അണുവിമുക്തമാക്കുന്നതിനായി പോവിഡോണ് അയഡിന്, ടിങ്ചര് അയഡിന്, പൊട്ടാസ്യം പെര്‍മാംഗനേറ്റ് എന്നിവയില് ഏതെങ്കിലുമൊന്ന് സൂക്ഷിച്ച് വെക്കണം. മുറിവുകള് അണുവിമുക്തമാക്കിയ ശേഷം മുകളില് വിതറുന്നതിനായി സള്‍ഫണൈമൈഡ്, നിയോസ്‌പോറിന് മുതലായ ആന്റിബയോട്ടിക് പൊടികള് സൂക്ഷിച്ച് വെക്കാം.\nപഴകിയ വ്രണങ്ങള് വൃത്തിയാക്കുന്നതിനായി അക്രിഫ്‌ളാവിന് പൊടിയുടെ ലായനി ഉത്തമമാണ്. ആഴമുള്ള മുറിവുകള് വൃത്തിയാക്കി മഗ്നീഷ്യം സള്‍ഫേറ്റും (ഭേദി ഉപ്പ്) ഗ്ലിസറിനും ചേര്‍ത്ത മിശ്രിതം നിറച്ച് പൊതിഞ്ഞാല് മുറിവുണക്കം വേഗത്തിലാവും. ഈ മിശ്രിതത്തില് മുക്കിയ തിരി മുറിവില് നിറച്ച് കെട്ടിയാലും മതിയാവും. കുളമ്പിലും കൈകാലുകളുടെ അഗ്രഭാഗങ്ങളിലും ഉണ്ടാകുന്ന മുറിവുകളില് 10% ഫോര്‍മാലിന് ലായനി ധാര കോരുന്നതും/മുക്കിവെക്കുന്നതും മുറിവുണക്കുന്നതിന് സഹായിക്കും.\nമുറിവുകളിലും, ചെറുപോറലുകളിലും ഈച്ചകള് മുട്ടയിട്ട് പെരുകി വലിയ വ്രണമായി തീരുന്നത് തടയാന് ഈച്ചകളെ അകറ്റുന്ന ലേപനങ്ങള് ഫസ്റ്റ് എയ്ഡ് ബോക്‌സില് സൂക്ഷിക്കണം. ലോറേക്‌സെയ്ന്, ഹൈമാക്‌സ്, ഡി.മാഗ്, ടോപ്പികൂര്, സ്‌കാവോണ് തുടങ്ങിയ വിവിധ മരുന്നുകള് ലഭ്യമാണ്. ഈച്ചകളെ അകറ്റാന് വേപ്പെണ്ണയും ഉപയോഗിക്കാം.\nമുറിവുകളില് നിന്നും പുഴുക്കളെ നീക്കം ചെയ്യാനുള്ള യൂക്കാലിപ്റ്റസ് തൈലവും ഒരല്‍പ്പം എപ്പോഴും കരുതണം.\nരക്തസ്രാവം നിയന്ത്രിക്കാന് ടിങ്ചര് ബെന്‍സോയിന് ലായനി ഏറെ പ്രയോജനകരമാണ്. കൊമ്പിന്റെ കട്ടിയുള്ള പുറം കവചം ഊരിപോയും കൊമ്പിന്റെ കുരുന്ന് ഒടിഞ്ഞുപോയും കൂര്‍ത്ത വസ്തുക്കളില് തട്ടിയും മുറിഞ്ഞും ഒക്കെയുണ്ടാകുന്ന മുറിവുകള് അണുനാശിനികള് ഉപയോഗിച്ച് വൃത്തിയാക്കി പഞ്ഞികൊണ്ട് പൊതിഞ്ഞ് ടിഞ്ചര് ബെന്‍സോയിന് ഒഴിച്ചാല് രക്തസ്രാവം കുറയും.\nശ്വാസതടസ്സവും, മൂക്കൊലിപ്പും ഒക്കെയുള്ള സമയങ്ങളില് ടിങ്ചര് ബെന്‍സോയിന് 5-8 തുള്ളി വീതം അരലിറ്റര് തിളപ്പിച്ച ജലത്തില് ചേര്‍ത്ത് പശുവിനെ ആവി പിടിപ്പിക്കുകയും ചെയ്യാം. മുറിവുകളില് അണുനാശിനിയായും ടിങ്ചര് ബെന്‍സോയിന് പ്രയോജനപ്പെടുത്താം.\nരക്തക്കുഴലുകള് മുറിഞ്ഞഭാഗം സ്വാഭാവികമായി അടഞ്ഞ് രക്തം കട്ടിയാവുന്നതിനെ സഹായിക്കുന്നതിനായി ടൂര്‍ണിക്കെ കെട്ടാറുണ്ട്. രക്തമൊഴുക്ക് തടയാന് മുറിവിന് മുകളിലായി ഒരു ചരടും റബ്ബര്‍ക്കുഴലും/കമ്പും ഉപയോഗിച്ച് കെട്ടുന്ന ഈ രീതി കര്‍ഷകര്‍ക്ക് എളുപ്പത്തില് പ്രയോഗിക്കാം. സിരകളില് നിന്നാണ് രക്തപ്രവാഹമെങ്കില് മുറിവിന് താഴെ ടൂര്‍ണിക്കെ കെട്ടണം. വാല്, കൈകാലുകളില് നിന്നുള്ള മുറിവുകളില് രക്തസ്രാവം നിയന്ത്രിക്കാന് ഇത് ഫലപ്രദമാണ്. അടിയന്തിരസാഹചര്യങ്ങളില് ടൂര്‍ണിക്കെ പ്രയോഗിക്കുന്നതിനായി ചരടും ബാന്‍ഡേജ് തുണിയും ചെറിയ റബ്ബര്‍ക്കുഴലും കരുതി വെക്കണം.\nഅകിടിന്റെ ആരോഗ്യം സംരക്ഷിക്കുന്നതിനായി അയഡിന് അടങ്ങിയ ടീറ്റ് ഡിപ്പിംങ് ലായനി, അകിടിലെ ചെറു പോറലിലും മുറിവിലും പുരട്ടാന് ബോറിക് ആസിഡ് പൊടി, ഗ്ലിസറിന് ദ്രാവകം എന്നിവയും കരുതിവെയ്ക്കണം. മുറിവുകളും അകിടും എല്ലാം കഴുകി വൃത്തിയാക്കാന് സഹായിക്കുന്ന പൊട്ടാസ്യം പെര്‍മാംഗനേറ്റ് ഒരു 100 ഗ്രാം എങ്കിലും നിര്‍ബന്ധമായും തൊഴുത്തില് സൂക്ഷിക്കണം. ക്ലോറിന് ടാബ്‌ലറ്റുകള് കരുതിവെച്ചാല് അകിടുകളും, പാല്‍പ്പാത്രങ്ങളും കഴുകാനും ജലശുദ്ധീകരണത്തിനും ഉപയോഗിക്കാം.\nദഹനപ്രശ്‌നങ്ങള്‍ക്ക് പ്രഥമ ശുശ്രൂഷ നല്‍കാന്\nപശുക്കളില് അടിയന്തിര ചികിത്സ ലഭിച്ചില്ലെങ്കില് മരണം തന്നെ സംഭവിക്കാനിടയുള്ള പ്രധാന രോഗാവസ്ഥകളില് ഒന്നാണ് ബ്ലോട്ട് അഥവാ വയര്‍പെരുപ്പം. പയറുവര്‍ഗ്ഗച്ചെടികള്, ഇളം പുല്ലുകള്, പഴങ്ങള്, പച്ചക്കറികള്, കപ്പയില, റബ്ബറില തുടങ്ങിയ മാംസ്യം കൂടുതല് അടങ്ങിയ തീറ്റകള് അമിതമായി നല്‍കിയാല് വയര് പെരിപ്പത്തിന് സാധ്യതയേറെയാണ്.\nപെട്ടെന്ന് ദഹിക്കുന്ന തീറ്റകള് അധിക അളവില് വാതകങ്ങള് ഉത്പാദിപ്പിക്കുന്നതും അവയുടെ പുറന്തള്ളല് പ്രയാസകരമായി തീരുന്നതുമാണ് വയര് പെരിപ്പത്തിന് വഴിയൊരുക്കുന്നത്. ചിലപ്പോള് വാതകങ്ങള് റൂമനിലെ വാതകങ്ങളുമായി ചേര്‍ന്ന് പതഞ്ഞും വയര്‍പെരുപ്പം (ഫ്രോത്തി ബ്ലോട്ട്) ഉണ്ടാവാറുണ്ട് . പയര് ചെടികളിലെ സാപോണിന് എന്ന വിഷവസ്തുവാണ് ഇതിന് കാരണമാവുന്നത്. ഉടന് ചികിത്സ തേടിയില്ലെങ്കില് ശ്വസന തടസ്സം നേരിട്ട് പശു മരണപ്പെടും.\nഇത്തരം സാഹചര്യമൊഴിവാക്കാന് തൊഴുത്തില് അല്‍പ്പം ടര്‍പെന്റയിന് തൈലമോ, വിപണിയില് ലഭ്യമായ ബ്ലോട്ട് തടയുന്ന വാതകഹാരികളായ ആന്റിബ്ലോട്ട് മിശ്രിതങ്ങളോ ഒന്നോ രണ്ടോ കുപ്പി എപ്പോഴും കരുതിവെയ്ക്കണം.\nഒരു ഔണ്‍സ് വീതം അതേ അളവ് വെളിച്ചെണ്ണയില് ചേര്‍ത്ത് നല്‍കാം. ഗ്യാസ് ഓഫ്, ബ്ലോട്ടോസില്, ബ്ലോട്ടോറിഡ്, തൈറാല്, അഫാനില് തുടങ്ങിയ വിവിധ പേരുകളില് ആന്റിബ്ലോട്ട് മിശ്രിതങ്ങള് വിപണിയില് ലഭിക്കും.\nധാരാളം അന്നജമടങ്ങിയ തീറ്റകളായ കഞ്ഞിയും, ഭക്ഷണ അവശിഷ്ടങ്ങളും, പച്ചക്കറിയും അമിതമായി പശുക്കള്‍ക്ക് നല്‍കിയാല് വയറ്റില് ധാരാളമായി ലാക്ടിക് അമ്ലം ഉത്പാദിപ്പിക്കപ്പെടും. ആമാശയ അമ്ലത ഉയരുന്നതിനും ഉടന് ചികിത്സ തേടിയില്ലെങ്കില് അമ്ലാംശം രക്തത്തില് കലരുന്നതിനും നിര്‍ജ്ജലീകരണത്തിനും ഇത് വഴിയൊരുക്കും. ലാക്റ്റിക് അസിഡോസിസ് എന്നാണ് ഈ രോഗാവസ്ഥ അറിയപ്പെടുന്നത്.\nസത്വര ചികിത്സ ആവശ്യമുള്ള ഇത്തരം അടിയന്തിര സാഹചര്യങ്ങള് നേരിടാന് സഹായിക്കുന്ന അപ്പക്കാരം (സോഡിയം ബൈ കാര്‍ബണേറ്റ്), വിപണിയില് ലഭ്യമായ അമ്ലാംശത്തെ നിര്‍വ്വീര്യമാക്കാന് സഹായിക്കുന്ന മറ്റ് റുമന് ബഫര് പൊടികള് എന്നിവ ഒരു പാക്കറ്റ് എങ്കിലും തൊഴുത്തില് കരുതി വെക്കണം.\nബുഫ്‌സോണ്, എച്ച്.ബി. സ്‌ട്രോങ്ങ്, അസിബഫ് (കാത്സ്യം ചേര്‍ത്ത കടല്‍പ്പായലും യീസ്റ്റും അടങ്ങിയത്) തുടങ്ങിയ പേരുകളില് റൂമന് ബഫറുകള് ലഭ്യമാണ്. ആടിയുള്ള നടത്തം, വയര് പെരിപ്പം, മൂക്കിലൂടെ പച്ച നിറത്തില് ദ്രാവകം പുറത്തുവരല്, രൂക്ഷഗന്ധത്തോടെ പച്ചകലര്‍ന്ന വയറിളക്കം, തീറ്റമടുപ്പ്, എഴുന്നേല്‍ക്കാന് കഴിയാത്തവിധം തറയില് കിടക്കല് തുടങ്ങിയ ലാക്റ്റിക് അസിഡോസിസിന്റെ ആദ്യ ലക്ഷണങ്ങള് കണ്ടാല് 50-60 ഗ്രാം വീതം സോഡിയം ബൈ കാര്‍ബണേറ്റ്/അപ്പക്കാരം, മഗ്നീഷ്യം ഓക്‌സൈഡ് എന്നിവ നല്‍കാം. ഒപ്പം ഉടന് ഡോക്ടറുടെ സഹായം തേടുകയും വേണം.\nവയര്‍സ്തംഭനം വന്നാല് പശുക്കള്‍ക്ക് നല്‍കുന്നതിനായി മികച്ച ഒരു വിരേചകമായ മഗ്നീഷ്യം സള്‍ഫേറ്റ്/ ഭേദിഉപ്പ് പൊടി കരുതിവെയ്ക്കാം. വയറിളക്കുന്നതിനായി പ്രതിദിനം 250-350 ഗ്രാം വരെ മഗ്നീഷ്യം സള്‍ഫേറ്റ് പൊടി നല്‍കാം. ശരീരഭാഗങ്ങളില് നീരുവച്ച് വീര്‍ത്താല് നീര് വലിയുന്നതിനായ് മഗ്നീഷ്യം സള്‍ഫേറ്റ് ഗ്ലിസറിനില് ചാലിച്ച് പുരട്ടാവുന്നതുമാണ്.\nചെറിയ ദഹനക്കേടും, വയറിളക്കവും ഒക്കെ വന്നാല് നല്‍കുന്നതിനായി വയറിളക്കം തടയുന്നതും ആമാശയ ആരോഗ്യത്തെ മെച്ചപ്പെടുത്തുന്നതുമായ ഗുളികകള് കരുതണം. എക്കോട്ടാസ്, പിബയോട്ടിക്‌സ്, ഡയറക്‌സ്, റുമാന്റാസ്, ഡയറോണില്, റുമിലാക്, റുമന്റോണ് തുടങ്ങിയ വിവിധ ഗുളികകളും ഹിമാലയന് ബാറ്റിസ്റ്റ, റുചാമാക്‌സ്, റുമിജെസ്റ്റ് തുടങ്ങിയ വിവിധ പൊടികളും വിപണിയില് ലഭ്യമാണ്.\nറബ്ബറിലയും പച്ചമുളയും മരച്ചീനിയിലയും കഴിച്ചുണ്ടാകുന്ന വിഷബാധ ഗ്രാമപ്രദേശങ്ങളില് പ്രത്യേകിച്ച് മലയോര മേഖലയില് സാധാരണയാണ്. ഈ ചെടികളിലടങ്ങിയ ഹൈഡ്രോസയനിക്ക് അമ്ലമാണ് വില്ലന്. ശ്വാസതടസ്സം, വയറുസ്തംഭനം, വിറയല്, വയര് പെരുപ്പം, കൈകാലുകളുടെ തളര്‍ച്ച, കൈകാലുകള് തറയിലിട്ടടിച്ച് മറിഞ്ഞ് വീഴല് എന്നിവയാണ് പ്രാഥമിക ലക്ഷണങ്ങള്. തീവ്ര വിഷബാധയില് 15 മിനിറ്റിനുള്ളില് മരണം സംഭവിക്കും.\nപ്രഥമ ശുശ്രൂഷയായി 100-200 ഗ്രാം സോഡിയം തയോസള്‍ഫേറ്റ് (ഹൈപ്പോ)പൊടി വെള്ളത്തില് കലക്കി കുടിപ്പിക്കാം. ഒപ്പം ഡോക്ടറുടെ സേവനം തേടണം. റബ്ബര്‍കൃഷിയുള്ള പ്രദേശങ്ങളില് പശു റബ്ബര് പാല് അകത്താക്കാനുള്ള സാധ്യതയുമുണ്ട്. ഈ സാഹചര്യത്തില് പ്രഥമ ശുശ്രൂഷയായി 250-300 ഗ്രാം അപ്പക്കാരം കലക്കി പശുവിന് നല്‍കാം.\nറബ്ബര് പാലിലും ഹൈഡ്രോസയനിക് വിഷാംശം ഉള്ളതിനാല് ഹൈപ്പോലായനിയും നല്‍കേണ്ടി വരും. ആന തൊട്ടാവാടി കഴിച്ചുള്ള വിഷബാധയിലും ഹൈപ്പോ പൊടി നല്‍കാം റബ്ബര്, മരച്ചീനി കൃഷിയുള്ള പ്രദേശങ്ങളിലെ ക്ഷീരകര്‍ഷകര് ഈ ജീവന്‍രക്ഷാ പൊടികള് ചുരുങ്ങിയത് അരക്കിലോയെങ്കിലും ഈര്‍പ്പം കടക്കാതെ അടച്ച് വീട്ടില് സൂക്ഷിക്കണം.\nഅത്യുത്പാദനശേഷിയുള്ള പശുക്കള്‍ക്ക് പ്രസവാനന്തരം കാത്സ്യക്കമ്മിയുണ്ടാവാന് സാധ്യതയേറെയാണ്. കാത്സ്യം കുറഞ്ഞുള്ള പ്രശ്‌നങ്ങള് തടയുന്നതിനായി പശുവിന്റെ പ്രസവത്തോടനുബന്ധിച്ച് കാത്സ്യം ജെല്ലുകളും, ലായനികളും വാങ്ങി സൂക്ഷിക്കാം. പ്രസവത്തിന്റെ 24 മണിക്കൂര് മുമ്പ് മുതല് പ്രസവശേഷമുള്ള 24 മണിക്കൂര് വരെയുള്ള 48 മണിക്കൂര് കാലയളവില് വിവിധ തവണകളായി കാത്സ്യം മരുന്നുകള് (30-40 ഗ്രാം/ഡോസ്) നല്‍കാവുന്നതാണ്.\nമരുന്നുകള് മാത്രമല്ല, മൃഗങ്ങളിലെ ശരീര താപനിലയളക്കുന്നതിനായി ഒരു തെര്‍മോ മീറ്റര്, അറ്റം വളഞ്ഞതും നേരെയുള്ളതുമായ സ്റ്റീല് കത്രികകള്, ചെറിയ കൊടില് (ഫോഴ്‌സെപ്‌സ്), ചെറിയ കത്തി, ടോര്‍ച്ച് ലൈറ്റ്, സോപ്പ്, കഴുകി ഉണക്കിയ തുണി, അകിട് വീക്കം മുന്‍കൂട്ടി തിരിച്ചറിയാന് സഹായിക്കുന്ന കാലിഫോര്‍ണിയ അകിട് വീക്ക നിര്‍ണയ കിറ്റ്, അമ്ലക്ഷാരനിലയെ പാലിനെ അടിസ്ഥാനമാക്കി അകിട് വീക്കം തിരിച്ചറിയാന് സഹായിക്കുന്ന സ്ട്രിപ്പുകള് എന്നിവയും തൊഴുത്തില് കരുതിവെയ്ക്കാം.\nവലിയ ഫാമുകളാണെങ്കില് പശുക്കളുടെ പ്രസവ തടസ്സം സംഭവിച്ചാല് ഉപയോഗിക്കുന്നതിനായി പ്രത്യേക കയറുകളും കൊളുത്തുകളും കരുതിവെക്കണം.\nContent highlights: Cow, Animal husbandry, First-aid box


രാജസ്ഥാന് മുഖ്യമന്ത്രി അശോക് ഗെലോട്ട് ക്വാറന്റീനില് | DoolNews\nWednesday, 28th April 2021, 8:01 pm\nജയ്പൂര്: രാജസ്ഥാന് മുഖ്യമന്ത്രി അശോക് ഗെലോട്ട് ക്വാറന്റീനില് പ്രവേശിച്ചു. ഭാര്യ സുനിത ഗെലോട്ടിന് കൊവിഡ് സ്ഥിരീകരിച്ച സാഹചര്യത്തിലാണ് അശോക് ഗെലോട്ട് നിരീക്ഷണത്തില് പ്രവേശിച്ചത്. ക്വാറന്റീനില് പോകുന്ന കാര്യം മുഖ്യമന്ത്രി തന്നെ ട്വിറ്ററിലൂടെ അറിയിക്കുകയായിരുന്നു.\nഅതേസമയം രാജ്യത്ത് കൊവിഡ് രോഗികളുടെ എണ്ണം കുത്തനെ ഉയരുകയാണ്. കഴിഞ്ഞ 24 മണിക്കൂറില് 3,60,960 പേര്‍ക്കാണ് രോഗം ബാധിച്ചത്.\nഇതാദ്യമായി രാജ്യത്തെ പ്രതിദിന മരണം 3,000 കടന്നു. കഴിഞ്ഞ 24 മണിക്കൂറിനിടെ 3,293 പേര് കൊവിഡ് ബാധിച്ച് മരിച്ചു. ഇതോടെ ആകെ കൊവിഡ് മരണം രണ്ട് ലക്ഷം (2,01,187) പിന്നിട്ടതായും കേന്ദ്ര ആരോഗ്യമന്ത്രാലയം അറിയിച്ചു.\nകഴിഞ്ഞ 24 മണിക്കൂറിനിടെ 2,61,162 പേര് രോഗമുക്തരായി. തുടര്‍ച്ചയായ ഏഴാം ദിവസമാണ് രാജ്യത്ത് പ്രതിദിന രോഗികളുടെ എണ്ണം മൂന്ന് ലക്ഷം കടന്നത്. ഇതിനോടകം 1,79,97,267 പേര്‍ക്കാണ് രാജ്യത്ത് കൊവിഡ് സ്ഥിരീകരിച്ചത്.\nContent Highlights: Asok Gehlot Quarantined


Emalayalee.com - നിയമ വിരുദ്ധ കുടിയേറ്റം ഡീക്രിമിനലൈസ് ചെയ്യണമെന്ന് ഡെമോക്രാറ്റിക് നേതാക്കള് (ഏബ്രഹാം തോമസ്)\nnamukku chuttum. 21-Aug-2019 ഏബ്രഹാം തോമസ്\nnamukku chuttum. 21-Aug-2019\nനിയമ വിരുദ്ധമായി അതിര്‍ത്തി ലംഘിച്ച് കടന്നെത്തുന്നവരെ ക്രിമിനല് നടപടികള്‍ക്ക് വിധേയരാക്കരുത് എന്ന് ഒരു വിഭാഗം ഡെമോക്രാറ്റിക് പാര്‍ട്ടി നേതാക്കള് ആവശ്യപ്പെടുന്നു.\nനിയമവിരുദ്ധമായി കടന്ന് കയറുന്നവരെ ഇമ്മിഗ്രേഷന് നിയമത്തിന്റെ 1325-ാം വകുപ്പനുസരിച്ചാണ് ക്രിമിനല് നടപടികള്‍ക്ക് വിധേയമാക്കുന്നത്. ഈ വകുപ്പ് റദ്ദാക്കണമെന്ന മുന് സാന് അന്റോണിയോ മേയറും ഡെമോക്രാറ്റിക് പാര്‍ട്ടിയുടെ പ്രസിഡന്റ് ടിക്കറ്റ് പ്രത്യാശിയുമായ ജൂലിയന് കാസ്്‌ട്രോയുടെ വാദത്തിന് പിന്തുണ ഏറിവരുന്നു, കടന്നുകയറ്റം ഒരു സിവില് കുറ്റമായി പരിഗണിക്കണം എന്നാണ് കാസ്‌ട്രോയുടെ വാദം. അങ്ങനെ ആയാലും നാടു കടത്തല് നടപ്പാക്കാന് കഴിയും.\nഇത് കാസ്‌ട്രോ തന്റെ കയ്യൊപ്പ് പദ്ധതി ആയാണ് മുന്നോട്ട് വയ്ക്കുന്നത്. സിവില് കുറ്റമായി പരിഗണിച്ചാല് അതിര്‍ത്തിയില് മാതാപിതാക്കളും കുട്ടികളും വേര്‍പിരിക്കപ്പെടുകയില്ല എന്ന് കാസ്‌ട്രോ പറയുന്നു. കുടിയേറ്റ കുടുംബങ്ങളില് നിന്ന് കുട്ടികളെ വേര്‍പിരിക്കുന്നത് വലിയ മാനുഷിക പ്രശ്‌നമായി ലോകശ്രദ്ധനേടിയിരുന്നു.\nകാസ്‌ട്രോയുടെ പദ്ധതി മറ്റ് രണ്ട് ഡെമോക്രാറ്റിക് പ്രസിഡന്റ് സ്ഥാനാര്‍ത്ഥികള്-മാസച്യൂസെറ്റ്‌സ് സെനറ്റര് എലിസബെത്ത് വാറനും ന്യൂജേഴ്‌സി സെനറ്റര് കോറിബുക്കറും പിന്തുണച്ചു. എന്നാല് മറ്റ് വൈറ്റ് ഹൗസ് സ്ഥാന മോഹികളായവര് തുറന്ന് അഭിപ്രായം പറയുന്നതില് വിമുഖത പ്രകടിപ്പിച്ചു. പ്രസിഡന്റ് ബരാക്ക് ഒബാമയുടെ ഇമ്മിഗ്രേഷന് ആന്റ് കസ്റ്റംസ് എന്‍ഫോഴ്‌സ്‌മെന്റ് അധികാരി സാറ സല്‍ഡനയും ഹോംലാന്‍ഡ് സെക്യൂരിറ്റി സെക്രട്ടറി ജേ ജോണ്‍സണും എതിരഭിപ്രായം പുറപ്പെടുവിച്ചു.\nസെക്ഷന് 1325 ന്റെ ചില ഭാഗങ്ങള് നിലനിര്‍ത്തി കള്ളക്കടത്തുകാരെയും മനുഷ്യക്കടത്തുകാരെയും ക്രിമിനലുകളായി തന്നെ പരിഗണിച്ച് നടപടിയെടുക്കണം എന്ന് കാസ്‌ട്രോ കൂട്ടിച്ചേര്‍ത്തു. വീണ്ടും നിയമവിരുദ്ധമായി യു.എസില് കടന്നു കയറാന് ശ്രമിക്കുന്നത് സെക്ഷന് 1326 അനുസരിച്ച് ഒരു ഫെലനി(വധശിക്ഷയോ ജീവപര്യന്തം തടവോ ലഭിക്കാവുന്ന കുറ്റം)യാണ്. ഈ സെക്ഷനും റദ്ദുചെയ്യുകയും വീണ്ടും കടന്ന് കയറിയതും ഒരു സിവില് കുറ്റമായി പരിഗണിക്കുകയും വേണമെന്നാണ് കാസ്‌ട്രോയുടെ നിര്‍ദ്ദേശം. ഇവ ക്രൂരമായ നിയമങ്ങളാണെന്നും ഇവ രണ്ടും റദ്ദു ചെയ്താല് ഭാവി ഭരണകൂടങ്ങള്‍ക്കും ഈ ക്രൂര നിയമങ്ങള് നടപ്പാക്കാനാകില്ല എന്ന് കാസ്‌ട്രോ വാദിക്കുന്നു.\nഎന്നാല് കോണ്‍ഗ്രസിന്റെ ഒരു നിയമത്തിലൂടെ മാത്രമേ ഈ രണ്ട് വകുപ്പുകളും റദ്ദ് ചെയ്യാനാവൂ. ഗ്രാന്‍ഡ് ഓള്‍ഡ്(റിപ്പബ്ലിക്കന്) പാര്‍ട്ടിക്ക് ഭൂരിപക്ഷമുള്ള സെനറ്റില് യാഥാസ്ഥിതികര് ഡെമോക്രാറ്റുകള് കുടിയേറ്റപ്രശ്‌നം പരിഹരിക്കുവാന് ഒന്നും ചെയ്യുന്നില്ല എന്നാരോപിക്കുന്നു. അവര് ഇങ്ങനെ ഒരു നീക്കം പിന്തുണയ്ക്കുകയില്ല. ഡെമോക്രാറ്റുകള് അടക്കിവാഴുന്ന ജനപ്രതിനിധിസഭയിലും ഇത് പാസ്സാക്കിയെടുക്കുക പ്രയാസമായിരിക്കും. മദ്ധ്യമാര്‍ഗം സ്വീകരിച്ച ഡെമോക്രാററുകളാണ് കഴിഞ്ഞ തവണ വിജയിച്ച ജനപ്രതിനിധികള് ഏറെയും.\nകുടിയേറ്റ പ്രശ്‌നത്തിന്റെ പ്രധാന ഈറ്റില്ലമായ ടെക്‌സസിലെ 13 ഡെമോക്രാറ്റിക് പ്രതിനിധികളില് പലരും പ്രതികരിക്കാതെ ഒഴിഞ്ഞു മാറി. ജൂലിയന്റെ ഇരട്ട സഹോദരന് സാന് അന്റോണിയോ പ്രതിനിധി ജോക്കിന് കാസ്‌ട്രോ സഹോദരനെ ശക്തമായി പിന്തുണച്ചു. ലോയ്ഡ് ഡോഗട്ട്(ഓസ്റ്റിന്), വെറോണിക്ക എസ്‌കോബാര്(അല്‍പാസോ), ലിസി ഫ്‌ളെച്ചര്, അല്‍ഗ്രീന് ഷീല ജാക്‌സണ് ലീ(മൂവരും ഹൂസ്റ്റണ്), ഹെന്റിക്യുള്ളര്(ലറേഡോ) എന്നിവര് പ്രതികരിച്ചില്ല.\nഹൂസ്റ്റണില് നിന്നുള്ള മറ്റൊരു പ്രതിനിധി ഗാര്‍സിയ സെക്ഷനുകള് 1325 ന്റെ ചില ഭാഗങ്ങള് നിലനിര്‍ത്തണമെന്ന് വാദിച്ചു. കാസ്‌ട്രോയുടെയും ഒറൗര് കെയുടെയും വാദങ്ങള് ഒന്നാം ഡെമോക്രാറ്റിക് ഡിബേറ്റില് വലിയ വാര്‍ത്തയായി. ഗൃഹപാഠം നന്നായി ചെയ്യണമെന്ന് ഇരുവരും അന്യോന്യം ഉപദേശിച്ചു.


മമതാ സര്‍ക്കാര് ബംഗാളിനെ തകര്‍ത്തു, കേന്ദ്ര സഹായം സംസ്ഥാനത്ത് നല്‍കിയില്ല; വിമര്‍ശനവുമായിമോദി | Mamata govt destroying West Bengal, Says Modi\nമമതാ സര്‍ക്കാര് ബംഗാളിനെ തകര്‍ത്തു, കേന്ദ്ര സഹായം സംസ്ഥാനത്ത് നല്‍കിയില്ല; വിമര്‍ശനവുമായിമോദി\nNew Delhi, First Published Dec 25, 2020, 6:00 PM IST\nഈ പാര്‍ട്ടി ഭരിക്കുന്ന സംസ്ഥാനത്ത് മണ്ഡികള് ഇല്ല എന്നത് അവര് മറക്കുന്നു. കേരളത്തില് എപിഎംസി മണ്ഡികള് നടപ്പാക്കിയിട്ടില്ല. ഈ ആളുകള് ഒരിക്കലും കേരളത്തില് പ്രക്ഷോഭം നടത്തില്ല.\nദില്ലി: ബംഗാള് മുഖ്യമന്ത്രി മമതാ ബാനര്‍ജിക്കെതിരെ വിമര്‍ശനവുമായി പ്രധാനമന്ത്രി നരേന്ദ്ര മോദി. മമതാ ബാനര്‍ജി സര്‍ക്കാര് ബംഗാളിനെ നശിപ്പിച്ചെന്നും കേന്ദ്ര പദ്ധതികള് സംസ്ഥാനത്ത് നടപ്പാക്കിയില്ലെന്നും പ്രധാനമന്ത്രി കുറ്റപ്പെടുത്തി. 70 ലക്ഷം കര്‍ഷകര്‍ക്ക് നല്‍കുന്ന ധനസഹായ പദ്ധതി പിഎം കിസാന് പദ്ധതി ബംഗാളില് വിതരണം ചെയ്തില്ലെന്നും മോദി കുറ്റപ്പെടുത്തി. മൂന്ന് ദശാബ്ദം ബംഗാള് ഭരിച്ച ഇടതുപാര്‍ട്ടികള് സംസ്ഥാനത്തെ താഴോട്ടാക്കി. കര്‍ഷകര്‍ക്കായി ഒന്നും ചെയ്തില്ല. ഇപ്പോള് കര്‍ഷകരുടെ പേര് പറഞ്ഞ് ദില്ലിയിലെ ജനങ്ങളെ ദ്രോഹിക്കുകയും രാജ്യത്തിന്റെ സാമ്പത്തിക സ്ഥിതി തകര്‍ക്കുകയുമാണെന്ന് മോദി കുറ്റപ്പെടുത്തി.\nഇടതു പാര്‍ട്ടി ഭരിക്കുന്ന സംസ്ഥാനത്ത് മണ്ഡികള് ഇല്ല എന്നത് അവര് മറക്കുന്നു. കേരളത്തില് എപിഎംസി മണ്ഡികള് നടപ്പാക്കിയിട്ടില്ല. ഈ ആളുകള് ഒരിക്കലും കേരളത്തില് പ്രക്ഷോഭം നടത്തില്ല. മോദി പറഞ്ഞു. മമതാ ബാനര്‍ജിയുടെ തൃണമൂല് കോണ്‍ഗ്രസും ബംഗാളിനെ നശിപ്പിച്ചു. 15 വര്‍ഷം മുമ്പുള്ള മമതാ ബാനര്‍ജിയുടെ പ്രസംഗം കേട്ടാല് അറിയാം അവര് ബംഗാളിനെ എത്രത്തോളം നശിപ്പിച്ചെന്നെന്നും മോദി പറഞ്ഞു. കര്‍ഷകര്‍ക്ക് ധനസഹായം നല്‍കുന്ന പദ്ധതി ബംഗാളില് നടപ്പാക്കിയില്ല. മമതാ ബാനര്‍ജിയുടെ ഭരണം കര്‍ഷകര്‍ക്ക് എതിരാണെന്നും മോദി കുറ്റപ്പെടുത്തി.\nLast Updated Dec 25, 2020, 6:00 PM IST\nസൗദി അറേബ്യയില് 176 പേര്‍ക്ക് കൂടി കൊവിഡ്, അഞ്ചു മരണം


വക്രോക്തികളുടെ ചാ-ചാ-ചാ നര്‍ത്തകന് | Guillermo Cabrera Infante| Kadayil Oru Mashinottam\nSep 25, 2018, 03:23 PM IST\n1966ല് പ്രസിദ്ധീകരിച്ച The Three Trapped Tigers എന്ന നോവലാണ് ഇന്‍ഫന്‍തെയെ ലോകപ്രശസ്തനാക്കിയത്. ദ്വയാര്‍ത്ഥ പ്രയോഗങ്ങളും ഹാസ്യവും നിറഞ്ഞ ഈ കൃതി ഒരു ക്ലാസ്സിക്കായി പരിഗണിക്കപ്പെടുന്നു.\nനഗരം എന്നെ സംഭ്രമിപ്പിക്കുന്നു!\nകുടിച്ചു തീര്‍ക്കാനുള്ള കോപ്പകള്\nഒഴിഞ്ഞ പാനപാത്രങ്ങള് !\nഈ വീഞ്ഞ് വിഷമാണെന്ന്,\nപ്രതികാരദാഹിയായ ഈ പിശാച്\nഒരു വീഞ്ഞിനായി ഞാന് ദാഹിക്കുന്നു.\nഎന്നെ എന്റെ മുന്തിരിത്തോപ്പിലേക്ക്\nഎന്റെ സഹനം പൂര്‍ത്തിയായിട്ടില്ല.\nക്യൂബയുടെ വീരപുരുഷനും മഹാകവിയും സ്വാതന്ത്ര്യത്തിന്റെ അപ്പോസ്തലനുമായ ഹോസെ മര്‍ത്തീയുടെ (Jose Marti) വരികളാണിവ. തന്റെ രാഷ്ട്രത്തെ അടക്കിഭരിച്ചിരുന്ന ഏകാധിപതികളോടും വന് ഭൂവുടമകളോടും സാമ്രാജ്യത്തകുത്തകകളോടുമുള്ള എതിര്‍പ്പും അമര്‍ഷവുമാണ് ആ വരികളില് നിറയുന്നത്. ക്യൂബയിലെ ലോകപ്രശസ്ത എഴുത്തുകാരനായ ഗീയെര്‍മോ കാവ്രെരാ ഇന്‍ഫാന്‍തെയും (Guillermo Cabrera Infante) ഈ വരികള് പാടിയേനെ. പക്ഷേ, മറ്റൊരര്‍ത്ഥത്തില്, ക്യൂബയെ അടക്കി ഭരിക്കുന്നുവെന്ന് അദ്ദേഹം കരുതുന്ന ഫിദേല് കാസ്‌ട്രോയോടുള്ള എതിര്‍പ്പിന്റെ രൂപത്തിലായിരിക്കുമെന്നു മാത്രം.\n1929ല് ക്യൂബയിലെ ഒരു ചെറുപട്ടണത്തിലാണ് ഇന്‍ഫാന്‍തെ ജനിച്ചത്. ക്യൂബന് കമ്യൂണിസ്റ്റ് പാര്‍ട്ടിയുടെ സ്ഥാപകാംഗങ്ങളായ മാതാപിതാക്കളോടൊപ്പം 1941ല് അദ്ദേഹം തലസ്ഥാനമായ ഹവാനയിലേക്ക് കുടിയേറി. 1950ല് വൈദ്യശാസ്ത്രപOനം ഉപേക്ഷിച്ച് അദ്ദേഹം എഴുത്തിലേക്കും പത്രപ്രവര്‍ത്തനത്തിലേക്കും തിരിഞ്ഞു. സിനിമാ നിരൂപണങ്ങളെഴുതിക്കൊണ്ടായിരുന്നു തുടക്കം. ബറ്റ്ഷീസ്ത്തയുടെ (Fulgencio Batista) ഏകാധിപത്യഭരണമായിരുന്നു ക്യൂബയില് അക്കാലത്ത്. 1952ല്, ഇംഗ്ലീഷ് ഭാഷയിലുള്ള അശ്ലീലപദങ്ങള് നിറഞ്ഞ ഒരു കഥയെഴുതിയതിന്റെ പേരില് ഭരണകൂടം അദ്ദേഹത്തെ അറസ്റ്റുചെയ്യുകയും ജയിലിലടക്കുകയും ചെയ്തു.\nജയില്‍വിമോചിതനായതിനുശേഷം, ഒളിവിലിരുന്നുകൊണ്ട് അദ്ദേഹം ബറ്റ്ഷീസ്ത്താ വിരുദ്ധപ്രവര്‍ത്തനങ്ങള് തുടര്‍ന്നു. 1958ല് ബറ്റ്ഷീസ്ത്ത സ്ഥാനഭ്രഷ്ടനാക്കപ്പെട്ടതിനുശേഷം റെവലൂസ്യോണ് പത്രത്തിന്റെ സാഹിത്യ സപ്ലിമെന്റിന്റെ പത്രാധിപരായി ഇന്‍ഫാന്‍തെ അവരോധിതനായി. 1961ല് ഫിദേല് കാസ്‌ട്രോയുമായുള്ള അദ്ദേഹത്തിന്റെ ബന്ധം വഷളാകാന് തുടങ്ങി. റെവലൂസ്യോണ് പത്രത്തിന്റെ സാഹിത്യ സപ്ലിമെന്റ് നിര്‍ത്തലാക്കപ്പെട്ടു. 1962ല് ബെല്‍ജിയത്തിലെ ക്യൂബന് സാംസ്‌കാരിക അറ്റാഷെയായി ഇന്‍ഫാന്‍തെ നിയോഗിതനായി. ഇക്കാലത്ത് അദ്ദേഹം കാസ്‌ട്രോയുടെ കടുത്ത വിമര്‍ശകനായിത്തീരുകയും 1965ല് അമ്മയുടെ ശവസംസ്‌കാരച്ചടങ്ങില് പങ്കെടുത്തതിനുശേഷം എന്നെന്നേക്കുമായി ക്യൂബ വിടുകയും ചെയ്തു. തുടര്‍ന്ന് അദ്ദേഹം ബ്രിട്ടീഷ് പൗരത്വം സ്വീകരിച്ച് ലണ്ടനില് താമസമാക്കി.\n1966ല് പ്രസിദ്ധീകരിച്ച The Three Trapped Tigers എന്ന നോവലാണ് ഇന്‍ഫന്‍തെയെ ലോകപ്രശസ്തനാക്കിയത്. ദ്വയാര്‍ത്ഥ പ്രയോഗങ്ങളും ഹാസ്യവും നിറഞ്ഞ ഈ കൃതി ഒരു ക്ലാസ്സിക്കായി പരിഗണിക്കപ്പെടുന്നു. തുടര്‍ന്ന് A View of Dawn in the Tropics, Infante's Inferno തുടങ്ങിയ കൃതികളും അദ്ദേഹം രചിച്ചു. 1997ല് സ്പാനിഷ് സാഹിത്യത്തിലെ പരമോന്നതബഹുമതിയായ സെര്‍വാന്തെസ് പുരസ്‌കാരത്തിന് അദ്ദേഹം അര്‍ഹനായി.\nമാര്‍ക്കേസിന്റെയും യോസയുടെയും മറ്റും ലാറ്റിനമേരിക്കന് 'ബൂം' കാലഘട്ടത്തിലാണ് എഴുതിത്തുടങ്ങിയതെങ്കിലും തന്നെ അതിന്റെ ഭാഗമായിക്കാണാന് അദ്ദേഹം ഇഷ്ടപ്പെട്ടിരുന്നില്ല. സത്യത്തില് മാജിക്ക് റിയലിസം അദ്ദേഹത്തിന്റെ എഴുത്തില് ഇല്ലതാനും. നേരത്തെ പറഞ്ഞതുപോലെ വക്രോക്തികളും ദ്വയാര്‍ത്ഥപ്രയോഗങ്ങളും ഹാസ്യവുമാണ് ആ രചനകളെ സമ്പന്നമാക്കുന്നത്.\nഇന്‍ഫന്‍തെയുടെ Guilty of Dancing the Cha Cha Cha എന്ന മൂന്നു കഥകളുടെ സമാഹാരത്തിലും അദ്ദേഹത്തിന്റെ എഴുത്തിലെ ഈ മുഖമുദ്രകള് കാണാനാകും. എങ്കിലും കടുത്ത കാസ്‌ട്രോവിരോധം ചിലപ്പോഴെങ്കിലും കഥയുടെ ഒഴുക്കിനെ ബാധിക്കുന്നുണ്ടെന്ന് പറയാതെവയ്യ. ഈ ലേഖനത്തിന്റെ തുടക്കത്തിലെഴുതിയ ഹോസെ മര്‍ത്തീയുടെ വരികളും അങ്ങനെ വിരുദ്ധോക്തിയായി മാറുന്നു.\nക്യൂബന് സംഗീതജ്ഞനായ എന്റിക്കേ ഹോറിന് (Enrique Jorrin) 1950ല് രൂപകല്‍പ്പന ചെയ്തതാണ് ചചചാ സംഗീതം. സംഗീതത്തില്‍നിന്ന് അതേ പേരിലുള്ള നൃത്തവും രൂപംകൊണ്ടു. ഈ നൃത്തത്തിന്റെ ചുവടുകള് മാംബോ ന്യത്തത്തില് നിന്ന് കടമെടുത്തവയാണ്. സംഗീതം ചിലപ്പോഴൊക്കെ ജാസിനെയും അനുസ്മരിപ്പിക്കുന്നു. ഇന്‍ഫാന്‍തെയുടെ പുസ്തകത്തിലെ മൂന്നു കഥകളുടെയും പശ്ചാത്തലം ഈ സംഗീതവും നൃത്തവുമാണ്.\nഈ മൂന്നു കഥകളുടെയും തുടക്കം ഒരേപോലെയാണ്. ഒരേ വാചകങ്ങള് തന്നെ ആവര്‍ത്തിച്ചുവരുന്നു. ഹവാനയിലെ ഒരു റസ്റ്റോറന്റില് അത്താഴം കഴിക്കാനെത്തുന്ന സ്ത്രീയും പുരുഷനുമാണ് കഥാപാത്രങ്ങള്. (വാസ്തവത്തില് ഇന്‍ഫാന്‍തെയും അദ്ദേഹത്തിന്റെ ഭാര്യയും നടിയുമായ മിറിയം ഗോമെസുമാണ് ഇവര്.) പുറത്തു മഴ പെയ്യുന്നു. ഒരു വെയിറ്റര് കടന്നുവന്ന് മെനു നല്‍കുന്നു. പുരുഷന് മാംസഭക്ഷണം ആവശ്യപ്പെടുന്നു. അന്ന് വെള്ളിയാഴ്ചയായതിനാല് മാംസം വിളമ്പില്ലെന്ന് പരിചാരകന് അറിയിക്കുന്നു. കത്തോലിക ആചാരങ്ങളെ ശപിച്ചുകൊണ്ട് കഥാനായകന് (കമ്യൂണിസ്റ്റ് ക്യൂബയിലും ഇത്തരം ആചാരങ്ങള് നിലനില്‍ക്കുന്നതിനെ പരിഹസിക്കുകയാണ് എഴുത്തുകാരന്) ആചാരത്തിന് ഇളവ് (Dispensation) ഉണ്ടോ എന്ന് ചോദിക്കുന്നു. അതേതോ ഭക്ഷ്യപദാര്‍ത്ഥത്തിന്റെ പേരാണെന്നു വിചാരിക്കുന്ന വെയിറ്റര്‍ക്ക് കാര്യം മനസ്സിലാകുന്നില്ല. ഇവിടുന്നങ്ങോട്ട് വിരുദ്ധോക്തികളുടെ ഒരു പ്രവാഹമാണ്.\nThe Great Ekbo (Ekbo = ദൈവികസമ്മേളനം) എന്ന ആദ്യകഥയില് കഥാനായകനും നായികയും മഴയില്‍ക്കൂടി ഒരുവിധത്തില് പ്രാകൃതമായ മറ്റൊരുതരം ആചാരം നടക്കുന്നിടത്തേക്ക് പോവുകയാണ്. വിവാഹിതരല്ലാത്തതിനാല് സ്ത്രീക്ക് അവരുടെ ബന്ധം പാപമാണോ എന്ന് സംശയമുണ്ട്. അവിടെയെത്തുമ്പോള് കറുത്ത വര്‍ഗ്ഗത്തില്‍പ്പെട്ട അനേകം സ്ത്രീ പുരുഷന്മാര് നൃത്തം ചെയ്യുന്നതാണ് അവര് കാണുന്നത്. വിശുദ്ധിയുടെ ദേവതയായ ഒബ്ബതാലയെ ആരാധിക്കുകയാണ് അവര്. പാട്ടും നൃത്തവും കൊണ്ട് അവര് മരിച്ചവര്‍ക്ക് ശാന്തിയേകുന്നു.\nകുറച്ചുകഴിഞ്ഞപ്പോള് പാട്ടുകാര്‍ക്കിടയില് നിന്ന് ഒരു വൃദ്ധ അവരെ സമീപിച്ചു. സ്ത്രീയുമായി കുറച്ചു നേരം ഒറ്റയ്ക്കു സംസാരിക്കാനാണ് അവര് വന്നത്. സംസാരം കഴിഞ്ഞപ്പോള് കഥാനായികയുടെ ഭാവം മാറിയത് അയാള് കണ്ടു. തന്നെ എത്രയും വേഗം സ്വന്തം വീട്ടില് തിരിച്ചെത്തിക്കാന് അവൾ ആവശ്യപ്പെട്ടു. കാറിലിരുന് അവള് കരയുകയാണ്. അയാളുമായുള്ള ബന്ധം ഒരു പാപമാണെന്ന് അവള്‍ക്ക് ബോധ്യപ്പെട്ടിട്ടുണ്ടാവണം.\nകമ്യൂണിസ്റ്റ് ക്യൂബയില് നിര്‍ബാധം നടക്കുന്ന മതാചാരങ്ങളെയും എത്ര പാര്‍ട്ടി ക്ലാസുകളില് പങ്കെടുത്താലും മാറാത്ത പാപ-പുണ്യബോധങ്ങളെയും പരിഹസിക്കുകയാണ് ഇന്‍ഫാന്‍തെ ഈ കഥയില് ചെയ്യുന്നത്.\nരണ്ടാമത്തെ കഥയായ A Woman Saved from Drowningല് കഥാനായകന് റസ്റ്റോറന്റില് തന്നെ ഒറ്റയ്ക്കാക്കി പോകാന് തുടങ്ങുന്ന നായികയ്ക്ക് ഒരു കഥ പറഞ്ഞുകൊടുക്കുകയാണ്. ഹവാനയിലെ ഒരു വലിയ ഹോട്ടലില് താമസിക്കാനെത്തിയ വിനോദസഞ്ചാരികളായ അമേരിക്കന് ദമ്പതികളെക്കുറിച്ചുള്ളതാണ് കഥ. ഇതുപോലെ തന്നെ കനത്ത മഴപെയ്യുന്ന ഒരു രാത്രിയില് ഹോട്ടലില് നിന്ന് അവര് ന്യൂയോര്‍ക്കിലേക്ക് വിമാനം കയറാനിറങ്ങുന്നു. നിരത്തുകളിലൂടെ മഴവെള്ളം കുത്തിയൊഴുകുകയാണ്. പെട്ടെന്ന് സ്ത്രീ അപ്രത്യക്ഷയാകുന്നു. അവള് ഒരു ഓടയിലെ ആള്‍ത്തുളയില് (Man Hole) വീണതാണ്. പിന്നീടൊരിക്കലും അവളെ കണ്ടു കിട്ടിയില്ല.\nഇതുകേട്ട് കഥാനായിക സംശയത്തോടെ പുറത്തേക്ക് നോക്കുന്നു. അവിടെയും മഴവെള്ളം നിറഞ്ഞുകവിയുകയാണ്. രണ്ടുംകല്‍പിച്ച് അവള് പുറത്തിറങ്ങി. ആള്‍ത്തുളയില് വീഴാതിരിക്കാന് അവള് ശ്രദ്ധയോടെ ചുവടുകള്‍വച്ചു. ഭാഗ്യപരീക്ഷണത്തിന് അവള്‍ക്കു വയ്യ. ഒരു ടാക്‌സിപിടിച്ച് അവള് വീട്ടിലേക്കു പോകുന്നു.\nമാലിന്യത്തിന്റെ ആര്‍ത്തുളയില് കുരുക്കി അമേരിക്കന് സാമ്രാജ്യത്തെ അപ്രത്യക്ഷമാക്കുന്ന ക്യൂബന് കമ്മ്യൂണിസത്തെയും അതേ ആള്‍ത്തുളയെ ഭയത്തോടെ കാണുന്ന ഇടതുപക്ഷ സഹയാത്രികരെയും ഇന്‍ഫാന്‍തെ നര്‍മ്മത്തോടെ ചിത്രീകരിക്കുകയാണിവിടെ.\nമൂന്നാമത്തെ കഥയായ Guilty of Dancing the Cha Cha Chaയില് കഥാനായകന് അതേ റസ്റ്റോറന്റില് നായികയെ കാത്തിരിക്കുകയാണ്. ഒരു നാടകത്തില് അഭിനയിക്കാന് പോയിരിക്കുകയാണ് അവള്. അവിടേക്ക് കടന്നുവരുന്ന സ്ത്രീകളെ അയാള് മാംസനിബദ്ധമായി വീക്ഷിക്കുന്നു. അവരിലൊരോരുത്തരെയും താന് വിവാഹം കഴിച്ചാല് എങ്ങനെയുണ്ടാകുമെന്നാണ് അയാളുടെ ആലോചന.\nഅപ്പോഴാണ് അയാളുടെയടുത്തേക്ക് ആ മാര്‍ക്‌സിസ്റ്റ്-ലെനിനിസ്റ്റുകാരന് കടന്നുവരുന്നത്. നായകന് കേള്‍ക്കുന്നത് അമേരിക്കന് സാമ്രാജ്യത്തസംഗീതമായ ജാസിന്റെ സ്വാധീനമുള്ള മാoബോയാണെന്നും യഥാര്‍ഥ കമ്യൂണിസ്റ്റുകാരന് തനത് ക്യൂബന് സംഗീതമായ ചാ-ചാ-ചാ മാത്രമേ കേള്‍ക്കാന് പാടുള്ളൂ എന്നുമാണ് അയാളുടെ വാദം. പക്ഷേ' ചാ-ചാ-ചാ നൃത്തവും സംഗീതവും പ്രചരിക്കുന്നത് സാമ്രാജ്യത്തത്തിന്റെ കളിപ്പാവയായിരുന്ന ബറ്റ്ഷീസ്ത്തയുടെ ഭരണകാലത്തായിരുന്നുവെന്ന് കഥാനായകന് തെളിവുകള് നിരത്തുമ്പോള് ആ കടുത്ത സൈദ്ധാന്തികന് അങ്കലാപ്പിലാകുന്നു.\nക്യൂബന് കമ്മ്യൂണിസത്തിലെ വരട്ടുവാദങ്ങളെയും പാപബോധത്തെയും പരിഹസിക്കുന്നത് കഥകളില് ഇത്രത്തോളം എടുത്തുകാണിക്കണോ എന്ന ചോദ്യം പ്രസക്തമാണെങ്കിലും വാക്കുകള് കൊണ്ടുള്ള കളിയില് ഇന്‍ഫാന്‍തെയെ മറികടക്കാന് മറ്റാര്‍ക്കുമാകില്ലതന്നെ. Were puns more dangerous than guns? എന്ന് ഒരിടത്ത് ഇന്‍ഫാന്‍തെ ചോദിക്കുന്നുണ്ട്. ആ വക്രാക്തികള് അപകടകരമാണ്; ചചചാ നൃത്തംപോലെ താളനിബദ്ധവും.\nContent Highlights: Jose Marti, Guillermo Cabrera Infante, Fulgencio Batista, The Three Trapped Tigers, A View of Dawn in the Tropics, Infante's Inferno, Enrique Jorrin


അന്ന് ലാലിസം, പിന്നീട് ലാൽസലാം, ഇന്ന് ബിഗ്‌ബോസ് - മോഹൻലാലിന്റെ ഈ മൂന്ന് മെഗാ ഷോ പരിപാടികൾ താരതമ്യം ചെയ്യുമ്പോൾ മോഹൻലാലിനെ കുറിച്ച് നിങ്ങൾ അറിയേണ്ട ചില കാര്യങ്ങൾ.. - metromatinee.com Lifestyle Entertainment & Sports\nഅന്ന് ലാലിസം, പിന്നീട് ലാൽസലാം, ഇന്ന് ബിഗ്‌ബോസ് – മോഹൻലാലിന്റെ ഈ മൂന്ന് മെഗാ ഷോ പരിപാടികൾ താരതമ്യം ചെയ്യുമ്പോൾ മോഹൻലാലിനെ കുറിച്ച് നിങ്ങൾ അറിയേണ്ട ചില കാര്യങ്ങൾ…\nമോഹൻലാൽ, മലയാള സിനിമക്ക് എന്നും അഭിമാനിക്കാനുള്ള വക മാത്രം നൽകിയിട്ടുള്ള ഒരു പേരാണത്. തന്റെ അഭിനയപ്രാവണ്യം കൊണ്ട്, നിലപാടുകൾ കൊണ്ട്, ലോകമെമ്പാടും ആരാധകരെ സൃഷ്ടിച്ച മഹാനടൻ. ഹോളിവുഡിലെ ക്ലാസ് നടന്മാർക്കൊപ്പം നിൽക്കുന്ന ഇന്ത്യയിൽ നിന്നുള്ള വളരെ ചുരുക്കം താരങ്ങളിലൊരാളാണദ്ദേഹം. അദ്ദേഹത്തിന്റെ അഭിനയ മേഖല ഹോളിവുഡ് ആയിരുന്നെങ്കിൽ ഒരു തവണ പോലും വേറൊരാൾക്ക് ഓസ്‌കാർ സ്വപ്നം കാണാൻ പോലും കഴിയില്ലെന്ന് പലരും പറയാറുമുണ്ട്.\nസ്വാഭാവികാഭിനയത്തിന് പുതിയ മാനങ്ങൾ സൃഷ്ടിച്ച, മലയാള സിനിമാലോകത്തിന്റെ ഈ കിരീടം വെക്കാത്ത ചക്രവർത്തിക്ക് മിനിസ്‌ക്രീനിൽ ചുവടുപിഴക്കുകയാണോ ?! നമുക്ക് പരിശോധിക്കാം…\nഅഭിനയജീവിതത്തിന്റെ ഉന്നതിയിൽ നിൽക്കെ 2015ലാണ് ആദ്യമായി മോഹൻലാലിന് അടിതെറ്റുന്നത്. ആരാധകർക്ക് ഏറെ പ്രതീക്ഷകൾ ഉണ്ടായിരുന്ന ലാലിസം എന്ന മെഗാഷോ ആദ്യ സ്റ്റേജിൽ തന്നെ തകർന്നടിയുന്ന കാഴ്ച്ചയാണ് നാം കണ്ടത്. നാഷണൽ ഗെയിംസ് വേദിയിൽ ലൈവ് എന്നവകാശപെട്ടു നടത്തിയ ഷോ റെക്കോർഡ് ചെയ്‌തുള്ള ചുണ്ടനക്കൽ മാത്രമാണെന്ന് തെളിഞ്ഞതോടെ മാപ്പും പറഞ്ഞ് പ്രതിഫലമായി വാങ്ങിയ2കോടി രൂപ തിരിച്ചും കൊടുത്ത് തടിയൂരുകയാണ് മോഹൻലാൽ ചെയ്‌തത്.\nഅമൃത ടി.വിയിലെ ലാൽസലാം തകർന്നടിഞ്ഞു…\nഅമൃത ടി.വി യിലെ ‘ലാൽസലാം’ എന്ന പരിപാടിയിലാണ് മോഹൻലാൽ ആദ്യമായി അവതാരകനായെത്തുന്നത്. പ്രതീക്ഷിച്ച വിജയം കൈവരിച്ചില്ലെന്നു മാത്രമല്ല, ആ ഷോ ഒരു വൻ പരാജയവുമായിരുന്നു. ചാനലിന്റെ പോരായ്മയാണ് ഇതിന് കാരണം എന്നായിരുന്നു അന്നത്തെ ആരോപണം. കുറെ ആളുകളെ വിളിച്ചു വരുത്തി താരത്തെ പുകഴ്‌ത്താൻ വേണ്ടി മാത്രം സൃഷ്ടിച്ച പ്രോഗ്രാം ആണെന്ന് വരെ വിമർശനമുയർന്നു.\nകോടികൾ മുടക്കിയ ബിഗ്‌ബോസിനും രക്ഷയില്ല…\nപിന്നീടാണ് ഏഷ്യാനെറ്റുമായി അദ്ദേഹം കരാറിലെത്തുന്നത്. ലോകമെമ്പാടും ഹിറ്റായ ‘ബിഗ് ബോസ്’ എന്ന പ്രോഗ്രാമിന്റെ അവതാരകനായി മോഹന്ലാലെത്തുന്നു എന്ന വാർത്ത കേട്ടപ്പോൾ ആരാധകരെല്ലാം ആവേശത്തിലായിരുന്നു. ഏകദേശം 12 കോടിയോളം രൂപയാണ് ബിഗ്‌ബോസിനായി മോഹൻലാൽ കൈപ്പറ്റിയത് എന്നും വാർത്തകൾ വന്നിരുന്നു.\nഇത്ര വലിയ ബഡ്‌ജറ്റിൽ, മലയാളത്തിലെ നമ്പർ വൺ ചാനലായ ഏഷ്യാനെറ്റിൽ സംപ്രേഷണം ചെയ്യുന്ന പ്രോഗ്രാം പക്ഷെ പ്രതീക്ഷിച്ച റേറ്റിംഗ് ഒന്നും തന്നെ സ്വന്തമാക്കിയില്ല. ഹിന്ദിയിലും തമിഴിലും തെലുങ്കിലുമൊക്കെ വൻ വിജയമായിരുന്ന ബിഗ്‌ബോസിന്റെ മലയാളം പതിപ്പിന്റെ റേറ്റിംഗ് പക്ഷെ കണ്ണീർ സീരിയലുകളെക്കാളും വളരെ പിറകിലാണ്. പ്രൈം ടൈമിന്റെ മികച്ച സമയം പ്രോഗ്രാമിനായി നീക്കി വെച്ചിട്ടും ഇങ്ങനെ ഒരവസ്ഥ വന്നത് എന്താണെന്നറിയാതെ കുഴഞ്ഞിരിക്കുകയാണ് അണിയറപ്രവർത്തകർ.\nഅവാർഡ് കിട്ടാൻ മാത്രമൊന്നും ആ സിനിമയിൽ ഞാൻ ചെയ്‌തിട്ടില്ല !! വിചിത്രവാദം ഉന്നയിച്ച് ദേശീയ അവാർഡ് നിരസിച്ച നടൻ\nComparing three mega shows of mohanlal\nRelated Topics:big boss, Bigg Boss in Malayalam, Bigg Boss Malayalam, lal salam, lalisom, Mohanlal


Health Benefits of Pranayama: ആരോഗ്യമുള്ള ശരീരത്തിനും മനസ്സിനും പ്രാണായാമം - you will get these health benefits if you practice pranayama regularly | Samayam Malayalam\nyou will get these health benefits if you practice pranayama regularly\nആരോഗ്യമുള്ള ശരീരത്തിനും മനസ്സിനും പ്രാണായാമം\nSamayam Malayalam | Updated: 19 Oct 2019, 11:59:00 AM\nപ്രാണായാമം എന്നാൽ പ്രാണനോടൊപ്പം ജീവശക്തികളും നിയന്ത്രിക്കപ്പെടുന്ന രീതിയാണ്. ഇതൊരു ശ്വസനരീതിയാണ്. പ്രാണായാമം ചെയ്യുന്നത് എങ്ങനെ എന്നും ഇത് മൂലം ശരീരത്തിന് ലഭിക്കുന്ന ഗുണങ്ങൾ എന്തൊക്കെയെന്നും നോക്കാം.\nയോഗ പരിശീലിക്കുന്ന ഏതൊരാളും പ്രാണായാമത്തെ പറ്റി കെട്ടിട്ടുണ്ടാക്കും. 'ജൈവീക ശക്തി' എന്നർത്ഥമുള്ള ''പ്രാണ' എന്ന വാക്കിൽ നിന്നാണ് പ്രാണായാമം എന്ന വാക്ക് ഉരുത്തിരിഞ്ഞത്, യാമം എന്നാൽ ഒരു കാര്യം പൂർത്തീകരിക്കാനായി നാം നടത്തുന്ന പരിശ്രമങ്ങളെ സൂചിപ്പിക്കുന്നു. യോഗീ പഠനങ്ങളിൽ, 'പ്രാണ'യെ ശരീരത്തിനുള്ളിൽ നിലകൊള്ളുന്ന ആത്മാവിന്റ ഒരു ശക്തിയായി കണക്കാക്കിയിരിക്കുന്നു. ശരീരത്തിൻറെ പ്രവർത്തനത്തിനും ചൈതന്യത്തിനും ഏറ്റവും ആവശ്യമായ ഒരു ശക്തി എന്നു വേണമെങ്കിൽ പറയാം. ശരീരത്തെ ആരോഗ്യമുള്ളതും ഊർജ്ജസ്വലവുമാക്കി നിലനിർത്തുന്നതിനായി പ്രാണ ശരീരത്തിലെ സപ്ത ചക്രങ്ങളിലൂടെയും നാഡികളിലൂടെയും കടന്നുപോകുന്നു എന്ന് യോഗീഗ്രന്ഥങ്ങളിൽ പ്രതിപാദിക്കുന്നുണ്ട്. ഈ പ്രാണയുടെ നിയന്ത്രണത്തിലും പരിപാലനത്തിലും ഏറ്റവും നിർണായക പങ്ക് വഹിക്കുന്ന ഒന്നാണ് ശ്വസന പ്രക്രിയ.\nനമ്മുടെ ശരീരത്തിൽ ഏഴ് ചക്രങ്ങൾ ഉണ്ട് എന്നാണ് പറയപ്പെടുന്നത്. ഈ ചക്രങ്ങളിലോ നാഡികളിലോ ഉണ്ടാകുന്ന തടസ്സങ്ങൾ മൂലം പ്രാണയ്ക്ക് ശരീരത്തിൽ സ്വതന്ത്രമായി സഞ്ചരിക്കാൻ കഴിയാതെ വരുമ്പോൾ ഒരു വ്യക്തി രോഗബാധിതനാകാൻ തുടങ്ങുമെന്ന് വിശ്വസിക്കപ്പെടുന്നു. പ്രാണ എന്ന സങ്കൽപ്പം ഒരു വ്യക്തിയുടെ മാനസിക നിലപാടുകൾ, വൈകാരിക ആരോഗ്യം, എന്നിവയുമായി കൂടുതൽ ബന്ധപ്പെട്ടിരിക്കുന്നു. അതായത് നാം ശ്വസിക്കുന്ന രീതി നാം കാര്യങ്ങൾ മനസ്സിലാക്കുന്ന രീതിയെയും നമ്മുടെ മാനസിക ആരോഗ്യത്തെയും വലിയ രീതിയിൽ ബാധിച്ചേക്കാം എന്നാണ് പറഞ്ഞുവരുന്നത്. ചുരുക്കി പറഞ്ഞാൽ വൈകാരികവും, മാനസികവും, ശാരീരികവുമായ നമ്മുടെ ക്ഷേമത്തെ പ്രോത്സാഹിപ്പിക്കുന്ന നിരവധി ശ്വസന രീതികളുടെയും ആസനങ്ങളുടെയും ഒക്കെ പരിശീലനമാണ് പ്രാണായാമം.\nഎന്നാൽ കൃത്യമായി പ്രാണായാമം ചെയ്യുന്നത് എങ്ങനെ എന്ന് പലർക്കും ധാരണയില്ല. ആ കാര്യങ്ങൾ വിശദീകരിക്കുകയാണിവിടെ.\nAlso read: കൈവണ്ണം കുറയ്ക്കാൻ ഈ6വ്യായാമങ്ങൾ ഇന്ന് തന്നെ തുടങ്ങിക്കോളൂ...\nശ്വസനം മനുഷ്യന്റെ അസ്തിത്വത്തിന്റെ കേന്ദ്രത്തിലാണ് നടക്കുന്നത്. അതുകൊണ്ടു തന്നെ ശ്വസനപ്രക്രിയ ഏതൊരു പരിശീലനത്തിന്റെയും അഭിവാജ്യ ഘടകമാണ്. ശ്വസനം തലച്ചോറിലേക്കും ശരീരത്തിന്റെ മറ്റ് ഭാഗങ്ങളിലേക്കും ഉള്ള ഓക്സിജന്റെ വിതരണത്തെ സഹായിക്കുന്നു. നിങ്ങളുടെ പ്രകൃതം അനുസരിച്ച്, പ്രാണയാമം നിങ്ങളുടെ മാനസികാവസ്ഥയെയും വൈകാരിക ആരോഗ്യത്തെയും വ്യത്യസ്തമാക്കിയെന്നിരിക്കും.\nമിക്ക ആളുകളും തെറ്റായ രീതിയിലാണ് ശ്വസിക്കുന്നത്. ശ്വാസകോശത്തിന്റെ ശ്വസന ശേഷിയുടെ ഏറ്റവും കുറച്ച് മാത്രമേ നാം ഓരോരുത്തരും ഉപയോഗിക്കുന്നുള്ളൂ. ആഴമില്ലാത്ത ശ്വസന പ്രക്രിയ അതായത് ശ്വാസകോശത്തിന്റെ ശ്വസന ശേഷി നാം പൂർണ്ണമായി ഉപയോഗിക്കാതിരിക്കുന്നതു വഴി ആരോഗ്യത്തിന് അത്യന്താപേക്ഷിതമായ പ്രാണയെ ശരീരത്തിൽ നിന്ന് നഷ്ടപ്പെടുത്താൻ കാരണമാകുന്നു. ശരിയായ ശ്വസനം ശരീരത്തിലെ ഒരു വിധത്തിലുള്ള എല്ലാ വിഷാംശത്തെയും പുറന്തള്ളാനുള്ള ഏറ്റവും മികച്ച മാർഗമാണെന്ന് യോഗീ ഗ്രന്ഥങ്ങളിൽ പ്രതിപാദിക്കുന്നു.\nപ്രാണായാമം ശീലിക്കാം; ഈ ഗുണങ്ങൾ ലഭിക്കും\nപ്രാണായാമം പരിശീലിക്കുന്നതിന്റെ ഗുണങ്ങൾ പലതാണ്. ശരീരത്തിന് ഊർജ്ജവും ഉന്മേഷവും പകർന്നു തരുന്നതിനു പുറമെ, ഇത് ജീവന്റെ ഗുണനിലവാരം ഉയർത്തുകയും നിങ്ങളെ കൂടുതൽ പ്രചോദിപ്പിക്കുകയും സന്തോഷവാനാക്കുകയും മനസ്സിൽ പോസിറ്റീവ് ചിന്തകൾ നൽകാൻ സഹായിക്കുകയും ചെയ്യുന്നു. ശരീരത്തെ ശുദ്ധീകരിക്കുക, സന്തുലിതമാക്കുക, അവയവങ്ങളുടെ പ്രവർത്തനങ്ങൾ ഏകോപിപ്പിക്കുക, പ്രശ്നങ്ങൾക്ക് പരിഹാരം കണ്ടെത്തുക, ശരീരത്തെ ശക്തിപ്പെടുത്തുക, എന്നിവയെല്ലാം ലക്ഷ്യമിടുന്ന ഒരു പരിശീലനം കൂടിയാണ് യോഗ. നിങ്ങൾ ശരിയായി ശ്വസിക്കാൻ പഠിക്കുമ്പോൾ, നിങ്ങളുടെ ശരീരത്തിന് ആവശ്യമായ കാര്യങ്ങളെ നിങ്ങൾ ആന്തരികമായി തന്നെ ക്രമീകരിക്കുന്നു. വിവിധ ശാരീരിക പ്രവർത്തനങ്ങൾക്ക് പൂർണ്ണമായ ശുദ്ധീകരണം നൽകികൊണ്ട് ശരീരത്തെയും മനസ്സിനെയും ആത്മാവിനെയും സമന്വയിപ്പിക്കാൻ സഹായിക്കുന്ന ഒരു പരിശീലനമാണ് യോഗയിലെ പ്രാണായാമം. പല തരത്തിലുള്ള ഉത്കണ്ഠാ രോഗങ്ങൾ, വിഷാദം, പിരിമുറുക്കം, മറ്റ് മാനസിക ബുദ്ധിമുട്ടുകൾ എന്നിവയാൽ പ്രശ്നം അനുഭവിക്കുന്ന ആളുകൾക്ക് പ്രാണായാമം പരിശീലിക്കുന്നത് വഴി വലിയ മാറ്റങ്ങൾ ലഭ്യമാക്കാൻ സഹായിക്കും.\nAlso read: ആർത്തവ സമയത്ത് യോഗയും വ്യായാമവും ചെയ്യാമോ?\nപ്രാണായാമത്തിലെ വിവിധ ശ്വസനരീതികൾ\nപ്രാണായാമത്തിലെ ഏറ്റവും സാധാരണയായ ശ്വസന രീതി 'ഉജ്ജയി ശ്വസനം' എന്നാണ് അറിയപ്പെടുന്നത്. നിങ്ങൾ ദീർഘനേരം ശ്വാസം എടുത്ത് നിങ്ങളുടെ വയറും നെഞ്ചും നിറയ്ക്കണം. നിങ്ങൾ പരമാവധി ശ്വാസം എടുക്കുമ്പോൾ ശ്വാസം ആദ്യം നിറയുന്നത് നിങ്ങളുടെ വയറിനുള്ളിലാണ്. അതിനുശേഷം നെഞ്ചിലും. ഇത് ശരീരത്തിൽ പരമാവധി ഓക്സിജനെ നിലനിർത്താൻ സഹായിക്കുന്നു. ശ്വാസകോശ സംബന്ധമായ പ്രശ്നങ്ങൾ, ഹൃദയ സംബന്ധമായ പ്രശ്നങ്ങൾ, ദഹന സംബന്ധമായ തകരാറുകൾ, മനസ്സിക സമ്മർദ്ദം, എന്നിവയിൽ നിന്ന് മുക്തി നേടാനുള്ള ഒരു മികച്ച മാർഗമാണ് ഉജ്ജയീ ശ്വസനരീതി.\nവിവിധ രീതിയിലുള്ള പ്രാണായാമങ്ങൾ ഇവയാണ്\nപ്രാണായാമ ശ്വസന രീതികൾ ചെയ്യാൻ വളരെ എളുപ്പമാണ്. മാത്രമല്ല ഇത് നിങ്ങളുടെ വീടിന്റെ ചെറിയ സൗകര്യങ്ങളിൽ നിന്നു കൊണ്ടു ചെയ്യാനും കഴിയുന്നതുമാണ്. എന്നിരുന്നാലും, ഇവയിലേതെങ്കിലും പരീക്ഷിക്കുന്നതിന് മുമ്പ് ഒരു യോഗ വിദഗ്ദ്ധനുമായി ബന്ധപ്പെട്ട നിർദേശങ്ങൾ കൈക്കൊള്ളുന്നത് ഉപകാരപ്രദമായിരിക്കും. സൂര്യ ഭേതി, ചന്ദ്ര ഭേതി പോലെയുള്ള ചില പ്രാണായാമ വിദ്യകൾ ചില നിർദ്ദിഷ്‌ട പ്രശ്‌നങ്ങളെ മാത്രം ലക്ഷ്യം വയ്ക്കുന്നവയാണ്. അതുകൊണ്ടുതന്നെ ഒരു യോഗ പരിശീലകൻ ശുപാർശ ചെയ്‌താൽ മാത്രമേ ഇതൊക്കെ ചെയ്യേണ്ട ആവശ്യമുള്ളു.\nAlso read: പ്രമേഹത്തില് നിന്ന് പൂര്‍ണമായും മുക്തി നേടാനുള്ള വ്യായാമങ്ങള്!\nഒരു വ്യക്തി ദീർഘനേരം ശ്വാസം എടുത്ത് നിന്നശേഷം ഇടയ്ക്കിടെ ചെറിയ അളവിൽ ശ്വാസം പുറത്തേക്ക് വിടുന്ന രീതിയാണ് കപാലഭാതി. പ്രാണായാമത്തിൽ ഏറ്റവും ജനപ്രിയമായ ഒന്നാണ് കപൽഭതി. ശരീരത്തിന് ഏറെ ഗുണകരമായ ഒരു ശ്വസനക്രിയയാണിത്. വയർ കുറയ്ക്കാൻ ശ്രമിക്കുന്നവർ ഈ പ്രാണായാമ രീതി ശീലിക്കുന്നത് നന്നായിരിക്കും.\nഎവിടെയോ കേട്ട പോലെ ഉണ്ടല്ലേ? ബാംഗ്ലൂർ ഡേയ്സ് എന്ന സിനിമയിൽ നിവിൻ പോളിയുടെ അമ്മയായ കൽപ്പന ചേച്ചി ചെയ്യുന്ന പ്രാണയാമം കണ്ടിട്ടില്ലേ? ഇത് അതുതന്നെ! രണ്ടു നാസാരന്ധങ്ങളിൽ ഒന്നിൽ വിരലുകൾ കൊണ്ട് അടച്ചു പിടിച്ച ശേഷം മറ്റേതിലൂടെ ദീർഘമായ ശ്വാസമെടുക്കുക. അതിനുശേഷം രണ്ടാമത്തെ നാസാരന്ധലൂടെ ഇത് പുറത്തേക്കു വിടുക. വിരലുകളുടെ സ്ഥാനങ്ങളിൽ പരസ്പരം മാറ്റങ്ങൾ വരുത്തിക്കൊണ്ട് ഇത് കൂടുതൽ നേരം ആവർത്തിക്കുക. ഇത് ഏതൊരാൾക്കും എളുപ്പത്തിൽ ചെയ്യാൻ കഴിയുന്ന ഒരു പ്രാണായാമമാണ്.\nബ്രീത്തിംഗ് റിട്ടെൻഷൻ (Breathing retention)\nശ്വാസകോശത്തിന്റെ ശേഷി ശക്തിപ്പെടുത്താൻ സഹായിക്കുന്ന മറ്റൊരു തരം പ്രാണായമാണ് ബ്രീത്തിംഗ് റിട്ടെൻഷൻ. ആഴത്തിലുള്ളതും ദീർഘമേറിയതുമായ ശ്വാസം എടുത്ത ശേഷം നിങ്ങൾക്ക് കഴിയുന്നിടത്തോളം നേരം ഇത് പിടിച്ചു നിർത്താൻ ശ്രമിക്കുക. ഇത് ശരീരത്തിൽ കൂടുതൽ ഓക്സിജൻ വിതരണവും ആഗിരണവും ഉറപ്പാക്കുന്നു. എന്നാൽ, നിങ്ങൾ ഹൃദയ സംബന്ധമായ രക്തമ്മർദ്ദം അനുഭവിക്കുന്ന ഒരാളാണെങ്കിൽ ഈ ശ്വസന പ്രക്രിയ ഒഴിവാക്കേണ്ട ഒന്നാണ്.\nഏത് പൊസിഷനിലാണ് പ്രാണായാമം ചെയ്യേണ്ടത്?\nയോഗ പരിശീലിക്കുമ്പോഴുള്ള നിങ്ങളുടെ പൊസിഷനിങ്ങ് അഥവാ അംഗവിന്യാസം ശ്വസന പ്രക്രിയയെ മികവുറ്റതാക്കുന്നു. തെറ്റായ ഒരു പൊസിഷനിൽ നിന്നുകൊണ്ടാണ് നിങ്ങൾ യോഗ ചെയ്യുന്നതെങ്കിൽ ഈ പരിശീലനം നിരർത്ഥകരവും ഫലമില്ലാത്തതുമായിത്തീരും. എല്ലായ്‌പ്പോഴും ഓർക്കുക. നിങ്ങൾ കേന്ദ്ര സ്ഥാനത്ത് എത്തിക്കഴിഞ്ഞാൽ ശ്വാസം എടുക്കുക. ശരീരം കേന്ദ്ര സ്ഥാനത്ത് നിന്ന് നീങ്ങുമ്പോൾ ശ്വാസം വിടുകയും ചെയ്യണം. നിങ്ങൾ വശങ്ങളിലേക്ക് പോകുമ്പോഴും മുന്നോട്ട് കുനിയുമ്പോഴും ഒക്കെ ശ്വാസം വിടുകയും പിന്നിലേക്ക് വളയുമ്പോൾ ശ്വാസം എടുക്കുകയും ചെയ്യുക.\nശ്വസനം ഹൃദയവുമായി ബന്ധപ്പെട്ടിരിക്കുന്ന ഒന്നാണെന്നും ഹൃദയാരോഗ്യത്തിന്റെ ഗുണനിലവാരം നിങ്ങളുടെ ജീവിതകാലത്തെ ബാധിക്കുമെന്നും എപ്പോഴും ഓർക്കുക, അതുകൊണ്ട് എല്ലായിപ്പോഴും ഒരു ദീർഘശ്വാസം എടുക്കുന്നത് ഏറ്റവും നല്ലതാണ്. ജോലി സ്ഥലങ്ങളിലും യാത്ര ചെയ്യുമ്പോഴും ഒക്കെ ശ്വസന വ്യായാമങ്ങൾ ശീലിക്കാവുന്നതാണ്.\nകൈവണ്ണം കുറയ്ക്കാൻ ഈ6വ്യായാമങ്ങൾ ഇന്ന് തന്നെ തുടങ്ങിക്കോളൂ... ആര്‍ട്ടിക്കിള് ഷോ\nപ്രാണായാമം ചെയ്യേണ്ടത് എങ്ങനെ കപാലഭാതി pranayama benefits for skin How To Do Kapalbhati Health Benefits of Pranayama\nWeb Title : you will get these health benefits if you practice pranayama regularly\nTips-Tricksവാട്സാപ്പിൽ നിങ്ങൾക്ക് നിങ്ങളുടെ നമ്പറിലേക്ക് തന്നെ മെസ്സേജ് അയക്കാമോ?\nThiruvananthapuramആറ്റിങ്ങലില് മാത്രം മാറ്റം; സിറ്റിങ് എംഎല്‍എമാരെ ഇറക്കി തലസ്ഥാനം പിടിക്കാന് സിപിഎം, നിർണായകമായി നേമം!\nNewsതോമസ് ഐസക്കും ഇ.പി. ജയരാജനും അഞ്ച് മന്ത്രിമാര് മത്സരിക്കേണ്ട; സിപിഎം സംസ്ഥാന സെക്രട്ടേറിയേറ്റ്\nPersonal Financeപ്രൊവിഡൻറ് ഫണ്ടിൽ ഉയര്‍ന്ന പലിശ; 8.5 ശതമാനം പലിശ നിരക്ക് തുടരും\nPersonal Financeസോളാര് പാനൽ സ്ഥാപിയ്ക്കുന്നതിന് ധനസഹായം\nKozhikodeരഞ്ജിത്തിന്‍റെ സ്ഥാനാര്‍ത്ഥിത്വം...സമ്മതം ചോദിച്ചത് ആര്? ട്വിസ്റ്റുകള് തീരുന്നില്ല


August 2020 - 6:08 pm IST\nകണ്ണടച്ച് പാൽ കുടിച്ച പൂച്ചയുടെ ഭാവമായിരുന്നു മുഖ്യമന്ത്രിയുടേത്. ആയിരം ചോദ്യങ്ങൾ മുഖ്യമന്ത്രിക്കും ഓഫീസിനുമെതിരെ ഉയരുകയാണ്.സംശയത്തിന്റെ സൂചിമുന മുഖ്യമന്ത്രിയുടെ ഓഫീസിലേക്കാണ് നീളുന്നത്.\nതിരുവനന്തപുരം : സ്വപ്‌ന സുരേഷിനെ എന്തിനാണ് നിയമിച്ചതെന്ന് വൈകിട്ട് പത്രസമ്മേളനം നടത്തുമ്പോൾ പറയണമെന്ന് കെപിസിസി അധ്യക്ഷൻ മുല്ലപ്പള്ളി രാമചന്ദ്രൻ. സ്വർണക്കടത്ത് കേസിലെ പ്രതി സ്വപ്‌ന സുരേഷുമായി ബന്ധപ്പെട്ട് ആയിരം ചോദ്യങ്ങൾ മുഖ്യമന്ത്രിക്കും മുഖ്യമന്ത്രിയുടെ ഓഫീസിനുമെതിരെ ഉയരുകയാണെന്ന് സ്വപ്‌നാ സുരേഷിനെ എന്തിനാണ് നിയമിച്ചതെന്ന് വൈകിട്ട് പത്രസമ്മേളനം നടത്തുമ്പോൾ മുഖ്യമന്ത്രി വ്യക്തമാക്കണം.\nമുഖ്യമന്ത്രി നിസാരഭാവത്തിലാണ് ഇക്കാര്യത്തിൽ പ്രതികരിച്ചത്. ഇത്തരമൊരു നിയമനം അറിയില്ലെന്നാണ് മുഖ്യമന്ത്രി പറഞ്ഞത്. മുഖ്യമന്ത്രിയോ മുഖ്യമന്ത്രിയുടെ ഓഫീസോ ഇക്കാര്യം അറിഞ്ഞിട്ടുണ്ട്. ഇത് നിസാരമായി കാണരുതെന്നും മുല്ലപ്പള്ളി രാമചന്ദ്രൻ പറഞ്ഞു. കണ്ണടച്ച് പാൽ കുടിച്ച പൂച്ചയുടെ ഭാവമായിരുന്നു മുഖ്യമന്ത്രിയുടേത്.\nആയിരം ചോദ്യങ്ങൾ മുഖ്യമന്ത്രിക്കും ഓഫീസിനുമെതിരെ ഉയരുകയാണ്.സംശയത്തിന്റെ സൂചിമുന മുഖ്യമന്ത്രിയുടെ ഓഫീസിലേക്കാണ് നീളുന്നത്. വിവാദ നായിക എകെജി സെന്ററിലും മുഖ്യമന്ത്രിയുടെ ഓഫീസിലും കയറിയിറങ്ങാറുണ്ടെന്നാണ് വിവരങ്ങളാണ് പുറത്തു വരുന്നത്. ഇന്റലിജൻസ് ബ്യൂറോയുടെയും എൻഫോഴ്‌സ്‌മെന്റ് ഡയറക്ടറേറ്റിന്റെയും നിരീക്ഷണവും ഇവരുടെ മേലുണ്ടെന്നും മുല്ലപ്പള്ളി വ്യക്തമാക്കി.


സീറോ മലബാർ കൈത്താക്കാലം നാലാം ഞായര് ആഗസ്റ്റ് 01 മര്‍ക്കോ. 7: 1-13 നാവും ഹൃദയവും | Catholic Church News Malayalam\nHome Reflections Reflection: Syro Malabar സീറോ മലബാർ കൈത്താക്കാലം നാലാം ഞായര് ആഗസ്റ്റ് 01 മര്‍ക്കോ. 7: 1-13 നാവും ഹൃദയവും\nസീറോ മലബാർ കൈത്താക്കാലം നാലാം ഞായര് ആഗസ്റ്റ് 01 മര്‍ക്കോ. 7: 1-13 നാവും ഹൃദയവും\nനാവും ഹൃദയവും തമ്മിലുള്ള അകലം പ്രധാനപ്പെട്ടതാണ്. ”അധരങ്ങള് കൊണ്ട് ഈ ജനം എന്നെ ബഹുമാനിക്കുന്നു. എന്നാല് അവരുടെ ഹൃദയം എന്നില് നിന്ന് വളരെ ദൂരെയാണ്” എന്നാണ് യേശു പറയുന്നത്. നാവ് കൊണ്ട് എന്തും പറയാന് എളുപ്പമാണ്; മാറ്റിപ്പറയാനും. ഹൃദയത്തിന്റെ ഭാവമാണ് ഏറ്റവും പ്രധാനപ്പെട്ടത്.\nനമ്മള് പ്രാര്‍ത്ഥനകള് ഉച്ചത്തില് ചൊല്ലുമ്പോഴും ഹൃദയം എവിടെയാണെന്നു ചിന്തിക്കുന്നത് ഉചിതമാണ്. നമ്മുടെ നാവും ഹൃദയവും തമ്മിലുള്ള അകലം നമ്മളും ദൈവവും തമ്മിലുള്ള അകലമായി പലപ്പോഴും മാറുന്നുവെന്ന് തോന്നിപ്പോകുന്നു. ഹൃദയത്തോട് നാവ് ചേരട്ടെ. ഹൃദയത്തിന്റെ സത്യസ്പന്ദനങ്ങള്‍ക്കനുസരിച്ച് നാവ് സംസാരിക്കട്ടെ. അപ്പോള് നമുക്ക് തെറ്റാതിരിക്കും. യഹൂദര്‍ക്ക് തെറ്റിയത് അവിടെയാണ്.


മുൻ കാമുകനെ കണ്ട കരീന വല്ലാതായി; റെഡ്കാർപെറ്റിൽനിന്ന് പെട്ടെന്ന് സ്ഥലം വിട്ടു-Kareena Kapoor LEAVES When Shahid Kapoor ARRIVES At Filmfare Awards 2017\nഫോട്ടോഗ്രാഫർമാർക്ക് മുന്നിൽ പോസ് ചെയ്യുന്നതിനിടയിലാണ് കരീന മുൻ കാമുകൻ ഷാഹിദിനെ കണ്ടത്\nഷാഹിദ് കപൂർ-കരീന കപൂർ പ്രണയവും ബ്രേക്കപ്പുമെല്ലാം ബോളിവുഡിൽ പാട്ടായ ഒന്നാണ്.4വർഷത്തെ പ്രണയത്തിനുശേഷമാണ് ഇരുവരും ബ്രേക്കപ്പായത്. അതിനുശേഷം ഇരുവരും പൊതുചടങ്ങിലെത്തിയാലും പരസ്പരം കാണുന്നതിന് അവസരം കൊടുക്കാറില്ല. എന്നാൽ അടുത്തിടെ നടന്ന ഫിലിംഫെയർ അവാർഡ് റെഡ്കാർപെറ്റിൽ ഇരുവരും കണ്ടുമുട്ടി.\nഷാഹിദ് കപൂറാണ് റെഡ്കാർപെറ്റിൽ ആദ്യം എത്തിയത്. വരുൺ ധവാനും പ്രതീക് ബാബറിനുമൊപ്പം ചിത്രങ്ങൾക്ക് പോസ് ചെയ്തശേഷം അവിടെ ഉണ്ടായിരുന്ന ചില സിനിമാ പ്രവർത്തകരുമായി ഷാഹിദ് സൗഹൃദ സംഭാഷണത്തിനായി പോയി. ഇതിനിടയിലാണ് റെഡ്കാർപെറ്റിലേക്ക് കരീനയെത്തിയത്. ഫോട്ടോഗ്രാഫർമാർക്ക് മുന്നിൽ പോസ് ചെയ്യുന്നതിനിടയിലാണ് കരീന മുൻ കാമുകൻ ഷാഹിദിനെ കണ്ടത്. അപ്പോൾതന്നെ കരീനയുടെ മുഖം വല്ലാതായി. ചിത്രങ്ങൾക്ക് പോസ് ചെയ്യുമ്പോഴും കരീന പലപ്പോഴായി ഷാഹിദിനെ നോക്കുന്നുണ്ടായിരുന്നു.\nഅതിനുശേഷം കരീനയോട് മീഡിയയോട് സംസാരിക്കാൻ ആവശ്യപ്പെട്ടെങ്കിലും താരം തയ്യാറായില്ല. കുറച്ചുകഴിഞ്ഞ് താൻ സംസാരിക്കാമെന്ന് പറഞ്ഞ് കരീന പെട്ടെന്ന് സ്ഥലം വിട്ടു. ഷാഹിദാകട്ടെ കരീനയുടെ പ്രവൃത്തിയെല്ലാം കണ്ട് റെഡ്കാർപെറ്റിൽനിന്നും താരം മടങ്ങുന്നതുവരെ കാത്തുനിന്നു. കരീന മടങ്ങിയയുടൻ മീഡിയയോട് സംസാരിച്ച് മടങ്ങി. ഷാഹിദ് പോയെന്നു ഉറപ്പുവരുത്തിയ ശേഷമാണ് കരീന സംസാരിച്ചത്.\n2007 ജബ് വീ മെറ്റ് എന്ന ചിത്രത്തിൽ ഒരുമിച്ച് അഭിനയിച്ചതോടെയാണ് ഷാഹിദും കരീനയും പരസ്പരം അടുക്കുന്നത്.4വർഷത്തെ പ്രണയത്തിനുശേഷം ഇരുവരും വേർപിരിഞ്ഞു. 2016 ൽ ഇരുവരും ഉഡ്താ പഞ്ചാബ് എന്ന ചിത്രത്തിൽ അഭിനയിച്ചിരുന്നു. പക്ഷേ ഇരുവരും തമ്മിലുളള ഒരു രംഗം പോലും ചിത്രത്തിലുണ്ടായിരുന്നില്ല. ചിത്രത്തിന്റെ പ്രൊമോഷൻ സമയത്തും ഒരുമിച്ച് നിന്ന് ചിത്രങ്ങൾ പകർത്താൻ പോലും ഇരുവരും തയാറായിരുന്നില്ല.\nTags: karee, Kareena Kapoor, Shahid Kapoor


കേന്ദ്രസര്‍ക്കാരിനെ വിമര്‍ശിച്ചതിന് അമോല് പലേഖറുടെ പ്രസംഗം തടസപ്പെടുത്തി; തന്നെ നിശബ്ദനാക്കാന് കഴിയില്ലെന്ന് തിരിച്ചടിച്ച് താരം - The Newsrupt\nകേന്ദ്രസര്‍ക്കാരിനെ വിമര്‍ശിച്ചതിന് അമോല് പലേഖറുടെ പ്രസംഗം തടസപ്പെടുത്തി; തന്നെ നിശബ്ദനാക്കാന് കഴിയില്ലെന്ന് തിരിച്ചടിച്ച് താരം\nPosted 10 Feb 2019 at 7:57 AM\nകേന്ദ്ര സര്‍ക്കാരിനെ വിമര്‍ശിച്ചതിന് ബോളിവുഡ് നടനും സംവിധായകനുമായ അമോല് പലേക്കര് മുംബൈയില് നടത്തിയ പ്രസംഗം തടസ്സപ്പെടുത്തി. നാഷണല് ഗാലറി ഓഫ് മോഡേണ് ആര്‍ട്ടില് നടത്തിയ പ്രസംഗമാണ് പല തവണ തടസ്സപ്പെടുത്തിയത്. സര്‍ക്കാര് ഏജന്റുമാരെയും ഉദ്യോഗസ്ഥരെയും മാറ്റിനിര്‍ത്തി കലാകാരന്മാരുടെ ഉപദേശക സമിതി നിശ്ചയിക്കുന്ന അവസാന പരിപാടിയായിരിക്കും ഭാര്‍വെ എക്‌സിബിഷന് എന്ന് അദ്ദേഹം പ്രസംഗത്തില് പറഞ്ഞു.\nമുംബൈയിലെയും ബംഗളൂരുവിലെയും എന്‍ജിഎംഎയുടെ ഉപദേശക സമിതി പിരിച്ചുവിട്ട കേന്ദ്ര സാസ്‌കാരിക മന്ത്രാലയത്തിന്റെയും നടപടിയയെും അദ്ദേഹം പ്രസംഗത്തില് വിമര്‍ശിച്ചു. ഈ സമയം വേദിയിലുണ്ടായിരുന്നവര് പ്രസംഗം തടസ്സപ്പെടുത്താന് ശ്രമിക്കുകയായിരുന്നു.\nചിത്രകാരനായ പ്രഭാകര് ഭാര്‍വെയുടെ അനുസ്മരാണാര്‍ത്ഥം സംഘടിപ്പിച്ച പരിപാടിയിലായിരുന്നു അദ്ദേഹത്തിന്റെ വിമര്‍ശനം.\nപ്രദേശിക കലാകാരന്മാരുടെ കമ്മറ്റി പിരിച്ചുവിട്ട് എക്‌സിബിഷനും മറ്റും സംഘടിപ്പിക്കുന്നതൊക്കെ ഡല്‍ഹിയില് നിന്നായിരിക്കും തീരുമാനിക്കുകയെന്ന് അമോല് പലേക്കര് കുറ്റപ്പെടുത്തി. അദ്ദേഹത്തിന്റെ പ്രസംഗം തടസ്സപ്പെടുത്തിയ ചിലര് പ്രങാകര് ഭാര്‍വയെ കുറിച്ച് മാത്രം പറഞ്ഞാല് മതിയെന്നും വിമര്‍ശനമുന്നയിച്ചു. എന്നാല് നിങ്ങള് പ്രസംഗത്തിന് സെന്‍സര്‍ഷിപ്പ് ഏര്‍പ്പെടുത്തകയാണോ എന്ന് പലേക്കര് തിരിച്ചടിച്ചു.\nപിന്നീട് വേദിയില് നിന്നെഴുന്നേറ്റ് ഒരു സത്രീയും പ്രസംഗം തടസ്സപ്പെടുത്തി. എന്നിട്ടും പലേക്കര് പിന്മാറിയില്ല. എഴുത്തുകാരി നയന്‍താര സാഗലിനെ മറാത്തി സാഹിത്യോത്സവത്തില് നിന്ന് ഒഴിവാക്കിയ നടപടിയെ വിമര്‍ശിച്ച പലേക്കര് അത് തന്നെയാണോ ഇവിടെയും ആവര്‍ത്തിക്കാന് നോക്കുന്നതെന്ന് ചോദ്യമുന്നയിച്ചു.\nഇത് എവിടെ ചെന്നാണ് അവസാനിക്കുന്നത്? ഓരോ ദിവസവും സ്വാതന്ത്ര്യം ഇല്ലാതാകുന്നതിന് അനുസരിച്ച് കൂടുതല് അസ്വസ്ഥമാകുകയാണ്. എന്തിനാണ് ഇതിനെ സംബന്ധിച്ച് നമ്മള് മൗനം പാലിക്കുന്നത് എന്നും പലേക്കര് ചോദിച്ചു. കേന്ദ്ര സര്‍ക്കാരിനെ വിമര്‍ശിച്ച അദ്ദേഹം തന്നെ നിശബ്ദനാക്കാന് സാധിക്കില്ലെന്നും വ്യക്തമാക്കി.\nRSSModi GovernmentAmol Palekar


സംസ്ഥാനത്തെ നാല് പ്രദേശങ്ങളെ കൂടി ഹോട്ട്‌സ്‌പോട്ടായി പ്രഖ്യാപിച്ചു - BIGNEWSLIVE | Latest Malayalam News\nതിരുവനന്തപുരം: സംസ്ഥാനത്തെ നാല് പ്രദേശങ്ങളെ കൂടി ഹോട്ട്‌സ്‌പോട്ടായി പ്രഖ്യാപിച്ചു. പാലക്കാട് ജില്ലയിലെ ആനങ്ങാനാടി (കണ്ടെന്‍മെന്റ് സോണ് വാര്‍ഡ് 12), പട്ടിത്തറ (16), കോട്ടയം ജില്ലയിലെ അയര്‍കുന്നം (2), പത്തനംതിട്ട ജില്ലയിലെ പ്രമദം (സബ് വാര്‍ഡ് 11) എന്നിവയാണ് പുതിയ ഹോട്ട് സ്‌പോട്ടുകള്.4 പ്രദേശങ്ങളെ ഹോട്ട് സ്‌പോട്ടില് നിന്നും ഒഴിവാക്കിയിട്ടുണ്ട്. ഇതോടെ ആകെ 556 ഹോട്ട് സ്‌പോട്ടുകളാണുള്ളത്.\nസംസ്ഥാന ബഡ്ജറ്റ്; അങ്കണവാടി ജീവനക്കാരുടെ പെന്‍ഷന് വര്‍ധിപ്പിച്ചു\nവാട്‌സ്ആപ്പ് സന്ദേശത്തെ വേണ്ടത്ര മനസിലാക്കിയില്ല; സിസ്റ്റര് അഭയ അപമാനിച്ചുള്ള പരാമര്‍ശത്തില് ഒടുവില് പരസ്യമായി ഫാ. മാത്യു നായ്ക്കാംപറമ്പിലിന്റെ ഖേദപ്രകടനം\nകേരളത്തില് ഇന്ന് 5420 പേര്‍ക്ക് കൊവിഡ്-19 സ്ഥിരീകരിച്ചു. കഴിഞ്ഞ 24 മണിക്കൂറിനിടെ 59,983 സാമ്പിളുകളാണ് പരിശോധിച്ചത്. ടെസ്റ്റ് പോസിറ്റിവിറ്റി നിരക്ക് 9.04 ആണ്.24 മരണങ്ങളാണ് ഇന്ന് കൊവിഡ്-19 മൂലമാണെന്ന് സ്ഥിരീകരിച്ചത്. ഇതോടെ ആകെ മരണം 2095 ആയി. ഇന്ന് രോഗം സ്ഥിരീകരിച്ചവരില് 83 പേര് സംസ്ഥാനത്തിന് പുറത്ത് നിന്നും വന്നവരാണ്. 4693 പേര്‍ക്ക് സമ്പര്‍ക്കത്തിലൂടെയാണ് രോഗം ബാധിച്ചത്. 592 പേരുടെ സമ്പര്‍ക്ക ഉറവിടം വ്യക്തമല്ല.\nരോഗം സ്ഥിരീകരിച്ച് ചികിത്സയിലായിരുന്ന 5149 പേരുടെ പരിശോധനാഫലം നെഗറ്റീവ് ആയി. ഇതോടെ 64,412 പേരാണ് രോഗം സ്ഥിരീകരിച്ച് ഇനി ചികിത്സയിലുള്ളത്. 5,05,238 പേര് ഇതുവരെ കൊവിഡില് നിന്നും മുക്തി നേടി.സംസ്ഥാനത്തെ വിവിധ ജില്ലകളിലായി 3,14,752 പേരാണ് ഇപ്പോള് നിരീക്ഷണത്തിലുള്ളത്.\nTags: big breaking news malayalambig news malayalambreaking news malayalamcovidhotspotKeralamalayalam latest newsmalayalam live newsmalayalam newsmalayalam news todaynews malayalamonline live newsonline malayalam news\nഏറ്റവും ദൈർഘ്യമേറിയ ബജറ്റ് പ്രസംഗത്തിന്റെ റെക്കോർഡും സ്വന്തമാക്കി; 3.18 മണിക്കൂർ നീണ്ട പ്രസംഗവുമായി ധനമന്ത്രി തോമസ് ഐസക്ക്\nകാൻസർ മരുന്നുകൾക്കുള്ള പ്രത്യേക പാർക്ക് ഉടൻ; കെഎസ്ഡിപിക്ക് 150 കോടി; ആറിനം മരുന്നുകൾ വാണിജ്യാടിസ്ഥാനത്തിൽ പുറത്തിറക്കും\nകോവിഡ് തകർത്ത ടൂറിസം മേഖലയ്ക്ക് പുത്തനുണർവ്വ്; വിനോദ സഞ്ചാര തൊഴിലാളി ക്ഷേമബോർഡ് രൂപീകരിക്കും; ശമ്പളത്തിനായി കെടിഡിസിക്ക് 35 കോടി\nധനകാര്യ കമ്മീഷൻ ഡെമോക്ലിസിന്റെ വാൾ പോലെ; കിഫ്ബിയെ തകർക്കാനാണ് സിഎജി ശ്രമം; എന്നാൽ ഒന്നും നടക്കാൻ പോകുന്നില്ല; 15000 കോടിയുടെ കിഫ്ബി പദ്ധതി നടപ്പാക്കും: ധനമന്ത്രി\nപതിവ് തെറ്റാതെ കവിത ചൊല്ലി ആരംഭം; ആരോഗ്യപ്രവർത്തകർക്ക് അഭിനന്ദനം; ക്ഷേമ പെൻഷൻ 1600ആയി ഉയർത്തി; എട്ട് ലക്ഷം തൊഴിലവസരങ്ങൾ; തദ്ദേശ സ്ഥാപനങ്ങൾക്ക് 1000 കോടി അധികം; ജനകീയ പ്രഖ്യാപനത്തോടെ തുടക്കം\nഎന്തെങ്കിലും കാട്ടിക്കൂട്ടി ബജറ്റ് അവതരിപ്പിക്കൽ അല്ലിത്; അടുത്ത അഞ്ചുവർഷം മുന്നിൽ കണ്ടുള്ള ഭാവി ബജറ്റ്; കേരള ബദലിനുള്ള റൂട്ട് മാപ്പ് കൂടി ഈ ബജറ്റിൽ: തോമസ് ഐസക്\nനടി കങ്കണയുടെയും സഹോദരിയുടെയും അറസ്റ്റ് ബോംബെ ഹൈക്കോടതി തടഞ്ഞു; സര്‍ക്കാരിനെ അനുസരിച്ചില്ലെങ്കില് രാജ്യദ്രോഹക്കുറ്റം ചുമത്തുമോ എന്ന് ചോദ്യം\n' കൊവിഡ് രണ്ടാം തരംഗത്തിന്റെ കേന്ദ്രമായി ഹോട്ടലുകള് മാറരുത്, അതീവ ജാഗ്രത വേണം'; മുന്നറിയിപ്പുമായി മുഖ്യമന്ത്രി


കോടിയേരി പാഷാണം വര്‍ക്കിയെ പോലെ; പച്ചയ്ക്ക് വര്‍ഗീയത പറയുന്നതായി വിഡി സതീശൻ - ഇ വാർത്ത | evartha\nകോടിയേരി പാഷാണം വര്‍ക്കിയെ പോലെ; പച്ചയ്ക്ക് വര്‍ഗീയത പറയുന്നതായി വിഡി സതീശൻ\nസിപിഎം സംസ്ഥാന സെക്രട്ടറിയായ കോടിയേരി ബാലകൃഷ്ണനെ പരിഹസിച്ച് പ്രതിപക്ഷ നേതാവ് വിഡി സതീശന്. ഒരു കയ്യില് യേശുവും മറ്റേ കയ്യില് കൃഷ്ണനെയും കൊണ്ട് വീടുകളില് പോകുന്ന പാഷാണം വര്‍ക്കിയെ പോലെയാണ്. ഒരു വീട്ടില് കൃഷ്ണനെ കാണിച്ചാല് അടുത്ത വീട്ടില് യേശുവിനെ കാണിക്കുന്നതാണ് സ്വഭാവമെന്നും സതീശന് പരിഹസിച്ചു.\nകോടിയേരി ബാലകൃഷ്ണൻ പച്ചയ്ക്ക് വര്‍ഗീയത പറയുകയാണ്. കോണ്‍ഗ്രസിന്റെ കേരളത്തിലെ നേതൃത്വത്തില് ന്യൂനപക്ഷ വിഭാഗത്തില് നിന്നുള്ളവര് ഇല്ലെന്ന പ്രസ്താവന പിന്‍വലിച്ച് കോടിയേരി മാപ്പ് പറയണമെന്നും അദ്ദേഹം ആവശ്യപ്പെട്ടു.\nവര്‍ഗീയ പാര്‍ട്ടികള് പോലും പറയാന് മടിക്കുന്ന ഹീനമായ ആരോപണമാണ് കോടിയേരി ഉന്നയിച്ചത്. കോടിയേരി സ്വന്തം പാര്‍ട്ടിയിലേക്ക് നോക്കണം. പാര്‍ട്ടി അഖിലേന്ത്യാ സെക്രട്ടറിമാര് മുതല് ജില്ലാ സെക്രട്ടറിമാര് വരെയുള്ളവരുടെ പട്ടിക പരിശോധിച്ച ശേഷം ആത്മപരിശോധനയ്ക്ക് തയ്യാറാകണമെന്നും അദ്ദേഹം പറഞ്ഞു.\nസിപിഎമ്മിന്റെ അഖിലേന്ത്യാ സെക്രട്ടറിമാര് മുഖ്യമന്ത്രിമാര്, ജില്ലാ സെക്രട്ടറിമാര് എന്നിവരില് ന്യൂനപക്ഷ വിഭാഗങ്ങളില്‍പ്പെട്ട എത്ര പേരുണ്ടെന്ന് ആദ്യം പരിശോധിച്ച ശേഷം വൈദ്യര് സ്വയം ചികിത്സ തുടങ്ങണം. വര്‍ഗീയത പറയാന് കോടിയേരി മുഖ്യമന്ത്രിയുമായി മത്സരിക്കുകയാണെന്നും അദ്ദേഹം ആരോപിച്ചു.\nആദ്യം മുസ്ലീംലീഗിനെതിരെ ആഞ്ഞടിച്ച് ഭൂരിപക്ഷത്തെ പ്രീണിപ്പാക്കാന് ശ്രമിച്ചു. ഇപ്പോള് കോണ്‍ഗ്രസിനെതിരെ പറഞ്ഞ് ന്യൂനപക്ഷങ്ങളെ പ്രീണിപ്പിക്കാന് ശ്രമിക്കുകയാണ്. ഇതാണോ കേരളത്തിന്റെ മുന്‍ഗണന? കോവിഡ് സമൂഹ വ്യാപനം നടക്കുമ്പോള് പാര്‍ട്ടി സെക്രട്ടറിയുടെ ഒന്നാമത്തെ പരിഗണന ഇതാണോ? ഒരു നിലവാരവും ഇല്ലാതെയല്ലേ സംസാരിക്കുന്നതെന്നും സതീശൻ ചോദിച്ചു.\nTopics: Communalism congress Kodiyery Vd satheeshan


Rahul Ishwar-arrest | രാഹുൽ ഈശ്വറിനെ അറസ്റ്റ് ചെയ്യാൻ റാന്നി കോടതിയുടെ ഉത്തരവ്; കോടതി ഉത്തരവ് വന്നത് ജാമ്യവ്യവസ്ഥ ലംഘിച്ചെന്ന പൊലീസ് റിപ്പോർട്ടിനെ തുടർന്ന്; എന്നാൽ പൊലീസ് തന്നോട് വ്യക്തിവൈരാഗ്യം തീർക്കുകയാണെന്ന് രാഹുൽ ഈശ്വറും: ശബരിമല യുവതി പ്രവേശനത്തിന്റെ പേരിൽ ദിവസങ്ങൾ ജയിലിൽ അടച്ചിട്ടും രാഹുൽ ഈശ്വറിനെ വിടാതെ പിന്തുടർന്ന് പിണറായിയുടെ പൊലീസ് - MarunadanMalayali.com\nDecember 15, 2018 | 12:38 PM IST | Permalink\nപത്തനംതിട്ട: രാഹുൽ ഈശ്വറിനെ അറസ്റ്റ് ചെയ്യാൻ റാന്നി കോടതിയുടെ ഉത്തരവ്. ശബരിമല പ്രക്ഷോഭവവുമായി ബന്ധപ്പെട്ട് രാഹുൽ ഈശ്വർ അറസ്റ്റിലായിരുന്നു. പിന്നീട് കോടതി ജാമ്യം അനുദിച്ചു. ഈ ജാമ്യമാണ് റാന്നി കോടതി റദ്ദാക്കുന്നത്. രാഹുൽ ഈശ്വർ ജാമ്യ വ്യവസ്ഥ ലംഘിച്ചുവെന്ന പൊലീസ് റിപ്പോർട്ടിനെ തുടർന്നാണ് ഇത്. ഈ സാഹചര്യത്തിൽ ജാമ്യം റദ്ദാക്കണമെന്ന് പൊലീസ് കോടതിയോട് ആവശ്യപ്പെടുകയായിരുന്നു. എന്നാൽ പൊലീസ് വ്യക്തിവൈരാഗ്യം തീർക്കുകയാണ് രാഹുൽ ഈശ്വറും ആരോപിച്ചു.\nതാൻ കോടതി വിധി അനുസരിച്ച് പൊലീസ് സ്റ്റേഷനിൽ ഒപ്പിടാൻ എത്തിയെന്നും എന്നാൽ മണിക്കൂറുകൾ വൈകിയെന്ന് ആരോപിച്ച് ഒപ്പിടാൻ അനുവദിച്ചില്ലെന്നും രാഹുൽ ഈശ്വർ പറയുന്നു. പൊലീസ് തന്നോട് വിദ്വേഷം കാട്ടുകയാണ്. പൊലീസിന്റെ അനുമതിയോടെയാണ് ഡൽഹിയിൽ പരിപാടിക്ക് പോയത്. എത്താൻ വൈകിയതു കൊണ്ടാണ് ഒപ്പിടാനെത്താൻ താമസിച്ചത്. എന്നാൽ പൊലീസ് പ്രതികാരം തീർക്കും പോലെ ഒപ്പിടാൻ സമ്മതിച്ചില്ല. കോടതിയിൽ ജാമ്യം റദ്ദാക്കാൻ അപേക്ഷ കൊടുക്കുമെന്നും പറഞ്ഞു. എന്നാൽ ഒരു ദിവസം വൈകിയാണ് ഒപ്പിടാൻ രാഹുൽ എത്തിയതെന്നാണ് പൊലീസ് ഭാഷ്യം. ശബരിമലയിൽ സംഘർഷത്തിന് ആഹ്വാനം നടത്തിയ കേസിലാണ് രാഹുൽ ഈശ്വറിന് ജാമ്യം റദ്ദാക്കുന്നത്. ഉപാധികളോടെയാണ് മജിസ്‌ട്രേറ്റ് ജാമ്യം അനുവദിച്ചത്. അന്വേഷണത്തോട് പൂർണ്ണമായും സഹകരിക്കണമെന്ന് രാഹുലിനോട് മജിസ്‌ട്രേറ്റ് നിർദ്ദേശിച്ചിരുന്നു. ഈ സാഹചര്യത്തിലാണ് ജാമ്യം റദ്ദാക്കുന്നത്.\n9 ജാമ്യ വ്യവസ്ഥകളാണ് ഉണ്ടായിരുന്നത്. ഇതിൽ പ്രധാനപ്പെട്ടതായിരുന്നു സ്റ്റേഷനിൽ ഒപ്പിടൽ. ഡൽഹിയിൽ പോയിട്ട് എത്താൻ വൈകിയതിന് കാരണം വിമാനം താമസിച്ചതായിരുന്നു. ശബരിമലയിലെ സംഘർഷത്തിൽ തിരുവനന്തപുരത്തെ ഫ്ലാറ്റിൽ നിന്നാണ് രാഹുലിനെ പൊലീസ് കസ്റ്റഡിയിൽ എടുത്തത്. ഇതിന് ശേഷമാണ് രാഹുലിനെ പൊലീസ് റിമാൻഡ് ചെയ്തു. ശബരിമലയിൽ യുവതി പ്രവേശമുണ്ടായാൽ രക്തം വീഴ്‌ത്തി അശുദ്ധമാക്കാൻ തയാറായി 20 പേർ നിന്നിരുന്നെന്ന് രാഹുൽ വെളിപ്പെടുത്തിയിരുന്നു. കയ്യിൽ സ്വയം മുറിവേൽപിച്ച് രക്തം വീഴ്‌ത്താനായിരുന്നു പദ്ധതി. മാധ്യമ പ്രവർത്തകരുമായി സംസാരിക്കുന്നതിനിടെയാണ് രാഹുൽ ഈശ്വർ ഈ വെളിപ്പെടുത്തൽ നടത്തിയത്. ഇതാണ് കേസിന് ആധാരമായ പ്രകോപനം.\nഇതായിരുന്നു ഞങ്ങളുടെ പ്ലാൻ ബി. സർക്കാരിനു മാത്രമല്ല, ഞങ്ങൾക്കും വേണമല്ലോ പ്ലാൻ ബിയും സിയും. ശബരിമല അയ്യപ്പശാസ്താവിന്റെ സന്നിധി രക്തം വീണോ മൂത്രം വീണോ അശുദ്ധമായാൽ മൂന്നു ദിവസം നട അടച്ചിടുന്നതിന് ആരുടെയും അനുവാദം ആവശ്യമില്ല. നട തുറക്കണം എന്നു പറയാൻ ആർക്കും അധികാരവുമില്ല. ഈ സാധ്യത പരിഗണിച്ചായിരുന്നു ഇങ്ങനെ ഒരു സംഘം തയാറായി നിന്നത്. വരും ദിവസങ്ങളിലും നട തുറക്കുമ്പോൾ ഈ സംഘം രംഗത്തുണ്ടായിരിക്കുമെന്നും രാഹുൽ ഈശ്വർ പറഞ്ഞിരുന്നു. ഈ കേസിൽ രാഹുൽ ഈശ്വറിന് റാന്നി മജിസ്ട്രേറ്റ് കോടതിയാണ് ജാമ്യം അനുവദിച്ചത്. ജാമ്യാമില്ലാ വകുപ്പ് നിലനിൽക്കില്ലെന്ന വാദം കോടതി അംഗീകരിച്ചിരുന്നു. ശബരിമലയിലെ യുവതി പ്രവേശനത്തിൽ നിലയ്ക്കലിലും പമ്പയിലും നടന്ന അക്രമണത്തിന്റെ പേരിലായിരുന്നു രാഹുൽ ഈശ്വർ അറസ്റ്റിലായത്.\nനിലയ്ക്കലിലും പമ്പയിലും നടന്ന അക്രമങ്ങളുടെ പേരിൽ അറസ്റ്റിലായ രാഹുൽ കൊട്ടാരക്കര സബ് ജയിലിലായിരുന്നു. പതിനാല് ദിവസത്തേക്കാണ് രാഹുലിന്റെ റിമാന്റ് ചെയ്തിരുന്നത്. ജയിലിൽ നിരാഹാര സമരത്തിലുള്ള രാഹുലിന്റെ ആരോഗ്യ സ്ഥിതി മോശമാണെന്ന് ബന്ധുക്കൾ കോടതിയെ അറിയിക്കുകയായിരുന്നു. നിയമ വിരുദ്ധമായി സംഘടിക്കുക, ലഹളയിൽ ഏർപ്പെടുക, കുറ്റകൃത്യം ചെയ്യണമെന്ന ഉദ്ദേശത്തോടെ സംഘം ചേരുക, ഉദ്യോഗസ്ഥരുടെ കർത്തവ്യ നിർവ്വഹണത്തെ തടസ്സപ്പെടുത്തുക തുടങ്ങിയ കുറ്റങ്ങൾ ചുമത്തിയായിരുന്നു രാഹുലിന്റെ അറസ്റ്റ്. എന്നാൽ രാഹുലിന്റെ അറസ്റ്റ് കാരണം കൂടാതെയാണെന്നും പമ്പയിൽ നടന്ന അക്രമങ്ങളുടെ പേരിൽ സന്നിധാനത്ത് ഉണ്ടായിരുന്ന രാഹുൽ എങ്ങനെയാണ് ഉത്തരവാദിയാവുകയെന്നും രാഹുലിന്റെ ഭാര്യ ദീപ ചോദിച്ചിരുന്നു.\nശബരിമലയിൽ യുവതീപ്രവേശമുണ്ടായാൽ കൈമുറിച്ചു ചോരവീഴ്‌ത്തി നടയടയ്ക്കാൻ പദ്ധതിയിട്ടെന്ന വെളിപ്പെടുത്തലിൽ രാഹുൽ ഈശ്വറിനെതിരെ ജാമ്യമില്ലാ വകുപ്പു ചുമത്തി എറണാകുളം സെൻട്രൽ പൊലീസ് കേസെടുത്തിരുന്നു. കൊച്ചി സ്വദേശി പ്രമോദ് നൽകിയ പരാതിയിലാണ് നടപടി. എറണാകുളത്തു പത്രസമ്മേളനത്തിനിടയിലാണു വെളിപ്പെടുത്തലുണ്ടായത്. സംഭവം വിവാദമായതോടെ നിലപാടിൽനിന്നു രാഹുൽ പിന്മാറിയിരുന്നു. രാഹുൽ കലാപമുണ്ടാക്കാൻ ശ്രമിച്ചെന്നും ഗൂഢാലോചനയുടെ ചെറിയൊരംശം മാത്രമാണു പുറത്തുവന്നതെന്നും പരാതിക്കാരൻ ചൂണ്ടിക്കാട്ടി.


Posted by ഹരീഷ് തൊടുപുഴ at 12/17/2008 07:50:00 PM\nപാഞ്ചാലി :: Panchali December 17, 2008 at 10:45 PM\nവേറെ ആംഗിള് കുറച്ചു കൂടെ ഒരു "കൊക്ക ഇഫക്ട്" തരുമായിരുന്നില്ലേ എന്ന് ഒരു സംശയം തോന്നി.\nവാഗമണ്ണിലെടുത്ത ബാക്കി ചിത്രങ്ങളും പോരട്ടെ!\nഭൂമിപുത്രി December 17, 2008 at 11:04 PM\nആത്മഹത്യ ചെയ്യാൻ പ്ലാനിട്ടു വരുന്നവർ മനസ്സ് മാറി ജീവിതത്തിലേയ്ക്ക് തിരിച്ചുപോയേക്കും\nഅനില്@ബ്ലോഗ് December 17, 2008 at 11:18 PM\nഒരു ഭീതി തോന്നുന്നില്ല കേട്ടൊ.\nഭൂമിപുത്രിയുടെ അഭിപ്രായം ശരിയാണ്.\nകോളേജില് പഠിക്കുന്ന കാ‍ലത്ത് പശുപ്പാറക്ക് ബൈക്കില് പോയിട്ടുണ്ട് ഈ വഴി.\nമൂര്‍ത്തി December 17, 2008 at 11:59 PM\nപ്രകാശം പരത്തുന്ന ആത്മഹത്യാമുനമ്പ്. അല്ലേ ഭൂമിപുത്രീ?\nഎന്തായാലും നല്ല ഭംഗിയുണ്ട്.\nചാണക്യന് December 18, 2008 at 12:03 AM\nആത്മഹത്യാ മുനെമ്പെന്ന്പറഞ്ഞ് പേടിപ്പിച്ചല്ലോ ഹരീഷെ....:)\nഹരീഷ് തൊടുപുഴ December 18, 2008 at 7:37 AM\nപാഞ്ചാലി: വേറെ ആങ്കിളില് നിന്നെടുക്കണമെങ്കില്; രണ്ടു സൈഡിലും കൊക്കയിലേക്കിറങ്ങാനുള്ള മലകളുണ്ട്...അവിടെ നിന്നെടുക്കണം. അതിലൂടെ 1കി.മി ഇറങ്ങിയാല് എടുക്കാമായിരുന്നു. എന്റെ കൂടെയുള്ളവരെല്ലാം ഇറങ്ങുകയുണ്ടായി. ദുഷ്കരകമായ ആ യാത്ര ഞാന് ഒഴിവാക്കുകയായിരുന്നു. നന്ദിയോടെ....\nഭൂമിപുത്രി: സത്യം!! നല്ല ഭംഗിയാണവിടം കാണാന്... നന്ദിയോടെ\nചാണക്യജി: അടുത്ത ഫോട്ടോസ് കൂടി ഇതിന്റെ കൂടെ പോസ്റ്റാന് പോകുവാ; അതു കൂടി കണ്ടിട്ടു പറയണേ...പേടിയാവുന്നില്ലാന്ന്!!!!\nശ്രീനാഥ് | അഹം December 18, 2008 at 9:41 AM\nbut the "danger" feeling cannot be observervd frm this snap.. I feel. Feels likeacool valley... to roam around.. ;)\nപിരിക്കുട്ടി December 18, 2008 at 10:28 AM\nnalla bangi ulla aathmahathya point\nരണ്‍ജിത് ചെമ്മാട്. December 18, 2008 at 2:32 PM\nനല്ല ഒരു ദിവസം നോക്കി അവിടെ വരെ പോണം!!!\nഅല്ല പോയി വരണം..\nകാന്താരിക്കുട്ടി December 18, 2008 at 6:45 PM\nആത്മഹത്യാ മുനമ്പ് എന്നൊരു ഫീലിങ് വരണില്ലാട്ടോ.നല്ല്ല ഭംഗി തോന്നണൂ.\nMahi December 19, 2008 at 1:32 PM\nദൈവമെ ചതിച്ചു ഞാന് കണ്ടല്ലൊ\nBindhu Unny December 19, 2008 at 2:53 PM\nഎത്ര ഭംഗിയുള്ള ആത്മഹത്യാമുനമ്പ്! :-)\nSarija N S December 19, 2008 at 2:59 PM\nഇവിടെ ആത്മഹത്യ ചെയ്യാനോ? ഭൂമിപുത്രിയോട് യോജിക്കുന്നു.\nsmitha adharsh December 21, 2008 at 1:02 AM\nനല്ല ഭംഗി..ഇവിടെ ആത്മഹത്യ ചെയ്യുന്നവര് ഉണ്ട് അല്ലെ?ഈ ഭംഗി കണ്ടു മരിക്കാനും വേണം ഒരു യോഗം!\nlakshmy December 21, 2008 at 2:52 AM\nഎന്തു മനോഹാരിതയാണിവിടം. ചാടാൻ തോന്നുന്നു. എന്നിട്ട് ഒരു പക്ഷിയായി ആ ഭംഗികളിൽ കൂടി പറന്നു പറന്നു പോകാൻ..\nഹരീഷ് തൊടുപുഴ December 22, 2008 at 8:16 AM\nശ്രീനാഥ്, പിരി, രണ്‍ജിത്, കാന്താരികുട്ടി, മഹി, ബിന്ദു, സരിജ, സ്മിത, ലക്ഷ്മി എല്ലാവര്‍ക്കും എന്റെ സ്നേഹം നിറഞ്ഞ നന്ദി രേഖപ്പെടുത്തുന്നു...


24 April 2018 12:41 PM GMT\nവര്‍ധിച്ചുവരുന്ന ബലാത്സംഗങ്ങള്‍ക്ക് മുഖ്യകാരണം അശ്ലീല സൈറ്റുകളാണെന്നാണ് മധ്യപ്രദേശ് ആഭ്യന്തരമന്ത്രി ഭൂപേന്ദ്ര സിംഗിന്റെ വിശ്വാസം. അങ്ങനെ വിശ്വസിക്കുക മാത്രമല്ല രാജ്യത്തെ എല്ലാ അശ്ലീല സൈറ്റുകളും നിരോധിക്കണമെന്ന് ആവശ്യപ്പെട്ട് അദ്ദേഹം കേന്ദ്രസര്‍ക്കാരിന് കത്തയയ്ക്കുകയും ചെയ്തിരിക്കുകയാണ്.\nമധ്യപ്രദേശിലെ ബിജെപി സര്‍ക്കാര് 25 അശ്ലീല സൈറ്റുകള് നിരോധിച്ചിട്ടുണ്ടെന്നും എന്നാല് അത് പോരെന്നുമാണ് അദ്ദേഹം പറയുന്നത്. ബലാത്സംഗങ്ങള് ഇല്ലാതാക്കാന് രാജ്യത്തൊട്ടാകെ പ്രചാരത്തിലുള്ള എല്ലാ അശ്ലീല സൈറ്റുകളും നിരോധിക്കുന്നതാണ് അദ്ദേഹം മുന്നോട്ട് വയ്ക്കുന്ന പോംവഴി. മധ്യപ്രദേശ് ആഭ്യന്തരവകുപ്പ് നടത്തിയ പഠനത്തില് അശ്ലീല സൈറ്റുകള് കുട്ടിക്കാലത്ത് തന്നെ മനുഷ്യനെ പ്രതികൂലമായി സ്വാധീനിക്കുമെന്ന് കണ്ടെത്തിയിട്ടുണ്ടെന്നും കുട്ടികള്‍ക്ക് പോലും വളരെ എളുപ്പത്തില് അവ ലഭ്യമാണെന്നും അദ്ദേഹം പറഞ്ഞു. അതേസമയം തന്റെ വകുപ്പ് നടത്തിയ പഠനത്തിന്റെ വിശദാംശങ്ങള് വെളിപ്പെടുത്താന് അദ്ദേഹം തയ്യാറായില്ല.\n25 സൈറ്റുകള് നിരോധിച്ചെങ്കിലും ആ സൈറ്റുകളില് ഞങ്ങള്‍ക്ക് നേരിട്ട് നിയന്ത്രണമില്ല. അതിനാല് കേന്ദ്രസര്‍ക്കാര് ഇടപെട്ട് ഇത്തരം സൈറ്റുകള് നിരോധിക്കുകയാണ് വേണ്ടത്. പന്ത്രണ്ട് വയസ്സില് താഴെയുള്ള പെണ്‍കുട്ടികളെ ബലാത്സംഗം ചെയ്യുന്നവര്‍ക്ക് വധശിക്ഷ നല്‍കണമെന്ന നരേന്ദ്ര മോദി സര്‍ക്കാരിന്റെ തീരുമാനം സിംഗ് സ്വാഗതം ചെയ്തു. മധ്യപ്രദേശ് മുഖ്യമന്ത്രി ശിവരാജ് സിംഗ് ചൗഹാനാണ് കുട്ടികളെ ബലാത്സംഗം ചെയ്യുന്നവര്‍ക്ക് വധശിക്ഷ നല്‍കണമെന്ന ബില് അസംബ്ലിയില് പാസാക്കാന് മുന്‍കൈയെടുത്തത്.\nസാമൂഹിക അവബോധം വളര്‍ത്താതെ നിയമം കര്‍ക്കശമാക്കിയതുകൊണ്ട് മാത്രം ഇത്തരം കുറ്റകൃത്യങ്ങള് അവസാനിക്കില്ലെന്ന് ഭൂപേന്ദ്ര സിംഗ് സമ്മതിച്ചു.\nBhupendraSingh CapitalPunishment NarendraModi porn rape RapeBelow12YearGirl shivrajsinghchauhan


ഖുര്‍ആനിക സൂക്തങ്ങളുടെ വ്യാഖ്യാനമായി അതില്‍നിന്ന് തന്നെയുള്ള മറ്റു സൂക്തങ്ങള് കണ്ടെത്തിയില്ലെങ്കില് പിന്നീട് തിരുസുന്നത്തുകൊണ്ടാണ് അതിന് വ്യാഖ്യാനം നല്‍കേണ്ടത്. ഖുര്‍ആനിനെ നമുക്ക് വിശദീകരിച്ചു തന്നത് പ്രവാചകതിരുമേനി(സ)യാണ്. ഈ വസ്തുത ഖുര്‍ആന് തന്നെ പരാമര്‍ശിക്കുന്നുണ്ട്. ''താങ്കള്‍ക്ക് നാം ഖുര്‍ആന് അവതരിപ്പിച്ചു തന്നത് താങ്കള് ജനങ്ങള്‍ക്കത് വിശദീകരിച്ചുകൊടുക്കാന് വേണ്ടിയാകുന്നു.'' (അന്നഹ്്ല് 44)\nസൂറത്തുന്നിസാഇലെ 113ാം ആയത്തില് പറയുന്നു. ''അല്ലാഹു താങ്കള്‍ക്ക് ഗ്രന്ഥവും ഹിക്മത്തും അവതരിപ്പിച്ചു തരികയും താങ്കള്‍ക്കറിവില്ലാത്തത് പഠിപ്പിച്ചു തരികയും ചെയ്തു. അല്ലാഹു താങ്കള്‍ക്ക് നല്‍കിയ അനുഗ്രഹം വളരെ വലുതാണ്.''\nഈ ആയത്തില് പരാമര്‍ശിച്ച ഹിക്മത്ത് കൊണ്ടുള്ള വിവക്ഷ നബി(സ)യുടെ സുന്നത്താണെന്നും സുന്നത്ത് അംഗീകരിക്കാതെ ഖുര്‍ആന് ഉള്‍ക്കൊള്ളുക ക്ഷിപ്രസാധ്യമല്ലെന്നും അതുകൊണ്ടു തന്നെ അതിനെ അംഗീകരിക്കല് നമുക്ക് നിര്‍ബന്ധമാണെന്നും നിരവധി തെളിവുകളുടെ വെളിച്ചത്തില് ഇമാം ശാഫിഈ(റ) സമര്‍ഥിക്കുന്നു (അര്‍രിസലാത്ത്).\nഖുര്‍ആനിനെ പറഞ്ഞതിനുശേഷം ഹിക്്മത്തിനെ പരാമര്‍ശിച്ചതായി അല്‍ബഖറ 231, ആലുഇംറാന് 164, സൂറത്തുല് ജുമുഅഃ 3, അഹ്‌സാബ് 34 തുടങ്ങിയ സൂക്തങ്ങളിലും കാണാന് കഴിയും.\nധാരാളം തിരുവചനങ്ങളിലും ഈ വസ്തുതയെക്കുറിച്ചുള്ള പരാമര്‍ശം കാണാം.\n''എനിക്ക് ഖുര്‍ആനും (അതിന്റെ വിവരണമായി) അത്രതന്നെ വേറെയും നല്‍കപ്പെട്ടു'' (അബൂദാവൂദ് ഇബ്‌നുമാജ).\nമറ്റൊരു ഹദീസില് പറയുന്നു. ''മുആദുബ്‌നു ജബലി(റ)നെ ഇസ്്‌ലാമിക പ്രബോധനത്തിനായി യമനിലേക്ക് നിയോഗിച്ചപ്പോള് പ്രവാചകപുംഗവന്(സ) അദ്ദേഹത്തോടു ചോദിച്ചു: 'മുആദ്! എന്തുകൊണ്ടാണ് താങ്കള് ജനങ്ങള്‍ക്കിടയില് വിധികല്‍പിക്കുക?''\n''അല്ലാഹുവിന്റെ ഗ്രന്ഥമനുസരിച്ച്.'' അദ്ദേഹം മറുപടിയേകി.\nവീണ്ടും അവിടുന്ന് ചോദിച്ചു: ''ഖുര്‍ആനില് വ്യക്തമായ വിധി കണ്ടെത്തിയില്ലെങ്കിലോ?''\n''തിരുദൂതരുടെ സുന്നത്തനുസരിച്ച് വിധിക്കും.'' അദ്ദേഹം പറഞ്ഞു.\n''സുന്നത്തിലും കണ്ടില്ലെങ്കിലോ?'' എന്ന ചോദ്യത്തിന് ''(അവ രണ്ടും അവലംബിച്ച്) സ്വയം ഇജ്തിഹാദ് നടത്തും. അതില് വീഴ്ചവരുത്തുകയില്ല.'' എന്നായിരുന്നു മറുപടി.\nഇതുകേട്ട തിരുമേനി(സ) മുആദിന്റെ നെഞ്ചില് തട്ടി ഇപ്രകാരം പറഞ്ഞു: ''അല്ലാഹുവിന്റെ ദൂതന് ഇഷ്ടപ്പെടുന്ന ഒരു കാര്യത്തിന് താങ്കള്‍ക്ക് തൗഫീക്കേകിയ അല്ലാഹുവിന് സര്‍വസ്‌തോത്രങ്ങളും.''\nഇബ്‌നു മുബാറക്(റ) ഇംറാനുബ്‌നു ഹുസൈന്(റ)വിനെഇപ്രകാരം ഉദ്ധരിക്കുന്നു: ഒരാളോട് അദ്ദേഹം പറഞ്ഞു: ''നീ പരമ വിഡ്ഢി തന്നെ. 'ളുഹ്ര്' നാല് റക്അത്താണെന്നും അതില് ഉച്ചത്തില് ഓതാന് പാടില്ലെന്നും ഖുര്‍ആനില് നിനക്ക് കണ്ടെത്താന് കഴിയുമോ? തുടര്‍ന്ന് നിസ്‌കാരം, സകാത്ത് മുതലായ കാര്യങ്ങളെക്കുറിച്ചെല്ലാം അദ്ദേഹം എണ്ണി. ഇവയെക്കുറിച്ചുള്ള വിശദാംശങ്ങള് ഖുര്‍ആനില് നീ കണ്ടെത്തിയിട്ടുണ്ടോ?''\nഅല്ലാഹുവിന്റെ ഗ്രന്ഥത്തില് ഇവയെക്കുറിച്ചെല്ലാം വ്യംഗ്യമായ രീതിയിലാണ് പ്രതിപാദനം നടത്തിയിട്ടുള്ളത്. തിരുസുന്നത്ത് അവയെ വിശദീകരിക്കുന്നു.\nഹ്രസ്വമായി വിവരിക്കപ്പെടുകയും ഖുര്‍ആനില് മറ്റൊരിടത്തും അതിന് വ്യാഖ്യാനം ഇല്ലാതിരിക്കുകയും ചെയ്താല് ഹദീസ് അവലംബിച്ചായിരിക്കണം അതിന് വ്യാഖ്യാനം നല്‍കേണ്ടതെന്ന് പണ്ഡിതന്മാരുടെ ഏകകണ്ഠമായ അഭിപ്രായമാണ്. സ്വഹാബത്ത് ഖുര്‍ആന് വ്യാഖ്യാനത്തിനായി അവലംബിച്ച വ്യവസ്ഥയും ഇതായിരുന്നു. (ഇത്ഖാന്)\nഇമാം അഹ്്മദുബ്‌നു ഹമ്പര്(റ) പറയുന്നു: ''തിരുസുന്നത്ത് വിശുദ്ധ ഖുര്‍ആനിനെ വിശദീകരിക്കുകയും വ്യക്തമാക്കുകയും ചെയ്യുന്നു.''1\nഇമാം അബൂഹനീഫ(റ)യുടെ വാക്കുകള് കാണുക: ''നബി തിരുമേനിയുടെ സുന്നത്തില്ലായിരുന്നുവെങ്കില് നമ്മിലാരും ഖുര്‍ആന് ഗ്രഹിക്കുമായിരുന്നില്ല.''\nഈ വിവരണങ്ങളില് നിന്നെല്ലാം തിരുസുന്നത്ത് നിര്‍ബന്ധമായും അനിവാര്യമാണെന്ന് മനസ്സിലാക്കാന് പ്രയാസമില്ല.\nഖുര്‍ആന്റെ വ്യാഖ്യാനം 'സുന്നത്തില്' നിന്ന് ലഭിക്കുന്നതിന്റെ ഏതാനും ഉദാഹരണങ്ങളാണ് താഴെ കൊടുക്കുന്നത്.\nസൂറത്തുല് ഫാതിഹഃയിലെ 'നേരായ പാതയില് ഞങ്ങളെ നീ നയിക്കേണമേ! നിന്റെ ക്രോധത്തിന് പാത്രീഭവിച്ചവരുടെയും വഴിപിഴച്ചവരുടെയും മാര്‍ഗത്തിലല്ല' എന്ന സൂക്തത്തിലെ അല്ലാഹുവിന്റെ ക്രോധത്തിന് അര്‍ഹരായവരും വഴിപിഴച്ചവരും ആരെന്ന് ഇമാം അഹ്്മദും(റ) തിര്‍മുദി(റ)യും നിവേദനം ചെയ്ത ഹദീസ് വ്യക്തമാക്കിത്തരുന്നു. അല്ലാഹുവിന്റെ ക്രോധത്തിന് വിധേയരായവര് യഹൂദികളും വഴിപിഴച്ചവര് ക്രിസ്ത്യാനികളുമാണ്.\nഅദിയ്യുബ്‌നു ഹാതിമി(റ)ല്‍നിന്ന് നിവേദനം. അദ്ദേഹം പറഞ്ഞു: റസൂല് തിരുമേനി(സ) പറഞ്ഞു: ''തീര്‍ച്ചയായും അല്ലാഹുവിന്റെ ദേഷ്യത്തിന് പാത്രമായവര് യഹൂദികളും വഴി കേടിലായവര് നസാറാക്കളുമാണ്.'' ഈ തഫ്‌സീറിനെത്തന്നെ സൂറത്തുല് മാഇദയിലെ 66ാം സൂക്തം ശക്തിപ്പെടുത്തുന്നുണ്ട്.\n''പറയുക! അല്ലാഹുവിങ്കല് ഇതിനേക്കാള് ഹീനമായ പ്രതിഫലമുള്ളവരെപ്പറ്റി നിങ്ങള്‍ക്ക് ഞാന് പറഞ്ഞു തരട്ടെയോ? അല്ലാഹു ശപിച്ചവരും അവന് കോപിച്ചവരും കുരങ്ങുകളും പന്നികളുമാക്കി മാറ്റിയവരും പിശാചിന് ദാസ്യവേല ചെയ്തവരുമാണവര്. നികൃഷ്ടസ്ഥാനത്തുള്ളവരും നേരായ പാതവിട്ട് ബഹുദൂരം വ്യതിചലിച്ച് സഞ്ചരിക്കുന്നവരുമാണവര്.''\nആയത്തില് പ്രതിപാദിച്ച ശപിക്കപ്പെട്ട വിഭാഗം യഹൂദികളാണ്.\nസൂറത്തുല് അന്‍ആമിലെ 82ാം സൂക്തമായ ''വിശ്വസിക്കുകയും തങ്ങളുടെ വിശ്വാസത്തില് അക്രമം കലര്‍ത്താതിരിക്കുകയും ചെയ്തവര്‍ക്കു മാത്രമുള്ളതാണ് നിര്‍ഭയത്വം. അവര് തന്നെയാണ് സന്മാര്‍ഗികള്'' എന്നതിലെ അക്രമം എന്തെന്ന് ഗ്രഹിക്കാന് കഴിയാതെ വന്ന സ്വഹാബാക്കളോട് തിരുനബി(സ) പറഞ്ഞു: ''അത് നിങ്ങള് ഉദ്ദേശിക്കും പോലെയല്ല. അല്ലാഹുവിന്റെ സദ്‌വൃത്തനായ അടിമയുടെ (ലുഖ്മാന്(അ)ന്റെ) 'തീര്‍ച്ചയായും ശിര്‍ക്ക് വലിയ അക്രമം തന്നെ' (ലുഖ്മാന് 13) എന്ന വാക്ക് നിങ്ങള് ശ്രവിച്ചിട്ടില്ലയോ? അതുകൊണ്ടുള്ള വിവക്ഷ ശിര്‍ക്കാകുന്നു.'\nഇപ്രകാരം തന്നെ ''നിശ്ചയം താങ്കള്‍ക്ക് കൗസറിനെ നാം നല്‍കിയിരിക്കുന്നു'' (സൂറത്തുല് കൗസര് 1) വെന്ന സൂക്തത്തിലെ കൗസര് കൊണ്ടുള്ള വിവക്ഷയും റസൂല് തിരുമേനി(സ) വ്യക്തമാക്കിത്തരുന്നു.\nഅനസി(റ)ല്‍നിന്ന് നിവേദനം: നബി(സ) പറഞ്ഞു: ''കൗസര് എന്നാല് സ്വര്‍ഗത്തില് എനിക്കെന്റെ നാഥന് നല്‍കുന്ന നദിയാകുന്നു'' (മുസ്്‌ലിം, അഹ്്മദ്).\nപ്രവാചകപുംഗവരുടെ പ്രവര്‍ത്തനങ്ങളെ അടിസ്ഥാനമാക്കി ആയിശ(റ) ധാരാളം ഖുര്‍ആന് സൂക്തങ്ങള്‍ക്ക് വ്യാഖ്യാനം നല്‍കിയിട്ടുണ്ട്. ആര്‍ത്തവ ഘട്ടത്തിലുള്ള ഭാര്യാഭര്‍തൃബന്ധത്തെക്കുറിച്ച് പ്രതിപാദിക്കുന്ന സൂക്തത്തെ വ്യാഖ്യാനിച്ചുകൊണ്ട് ആയിശാബീവി(റ) നബിയില്‍നിന്നു തനിക്കുണ്ടായ അനുഭവങ്ങള് വിവരിച്ചിരിക്കുന്നു. ആര്‍ത്തവ സമയത്ത് അവരൊന്നിച്ച് ഭക്ഷണം കഴിച്ചിരുന്നു (നസാഈ). ഈ ഘട്ടത്തില് അവര് സഹശയനം നടത്തിയിരുന്നു (മുവത്വ). കൂടാതെ പള്ളിക്കകത്ത് ഖുര്‍ആന് ഓതിക്കൊണ്ടിരുന്ന തിരുമേനി(സ) ആഇശാബീവിയുടെ മടിയില് തലവെച്ചുകൊടുത്ത സംഭവവും(ബുഖാരി) നബിക്കവര് നമസ്‌കാരപടം എടുത്തുകൊടുത്ത സംഭവവുമെല്ലാം (മുസ്‌ലിം) ഇതില്‍പ്പെടുന്നു.\nമദ്യത്തെക്കുറിച്ച് പ്രതിപാദിക്കുന്ന (മാഇദയിലെ 90ാം) സൂക്തത്തെക്കുറിച്ച് ആയിശ ബീവി പറയുന്നു: ''തേനു കൊണ്ടുണ്ടാക്കിയിരുന്ന ഒരിനം മദ്യം യമന്‍കാര് ഉപയോഗിച്ചിരുന്നു. അതേക്കുറിച്ച് നബി(സ)യോടവര് ചോദിച്ചപ്പോള് മത്തുണ്ടാക്കുന്ന സര്‍വം ഹറാമാണെന്ന് അവിടുന്ന് പ്രത്യുത്തരം നല്‍കി. മദ്യനിരോധത്തിനു കാരണം അതിന്റെ നാമമല്ല പ്രത്യുത അത് സൃഷ്ടിക്കുന്ന വിപത്താണ്.'' ആയിശാബീവി(റ) വ്യക്തമാക്കി.\nഅന്‍ആം സൂറത്തില് 151ാം ആയത്തിലെ വധത്തെക്കുറിച്ചുള്ള പരാമര്‍ശത്തെ വിശദീകരിക്കാന് ആയിശാ ബീവി(റ) അവലംബിച്ചത് താഴെ പറയുന്ന ഹദീസാണ്.\nമൂന്ന് കാരണങ്ങള് കൊണ്ടല്ലാതെ ഒരു മുസ്‌ലിമിന്റെ രക്തം അനുവദനീയമല്ല. വിവാഹിതന് വ്യഭിചരിക്കുക, മനപൂര്‍വം മറ്റൊരു മുസ്്‌ലിമിനെ വധിക്കുക, അല്ലാഹുവോടും റസൂലിനോടും യുദ്ധം ചെയ്യുക ഇവയാണ് ആ മൂന്ന് കാരണങ്ങള് (മുസ്‌ലിം). അല്‍ബഖറ സൂറയില് വ്രതത്തെക്കുറിച്ച് പ്രതിപാദിക്കുന്നിടത്തുള്ള ''രാത്രിയുടെ കറുപ്പ് രേഖയില്‍നിന്നും പ്രഭാതത്തിന്റെ വെള്ളിരേഖ പ്രത്യക്ഷപ്പെടുന്നതുവരെ നിങ്ങള് ഭുജിക്കുകയും പാനം ചെയ്യുകയും ചെയ്യുക''(187) എന്ന ആയത്തിറങ്ങിയപ്പോള് അതില്‍പ്പറഞ്ഞ കാര്യങ്ങളെ പ്രത്യേകമായും നിരുപാധികം പറഞ്ഞവയെ സോപാധികമായും അത് പ്രതിപാദിക്കുന്നു.\nഇവയില് സംക്ഷിപ്തമായി പറഞ്ഞ കാര്യത്തിന് ഹദീസ് വിശദീകരണം നല്‍കുന്നതിന് ഉദാഹരണമായി ഖുര്‍ആനില് നമസ്‌കാരത്തെയും സകാത്തിനെയും ഹജ്ജിനെയും കുറിച്ചുവന്ന പരാമര്‍ശങ്ങളെടുക്കാം. നമസ്‌കാരത്തിന്റെ സമയങ്ങളെക്കുറിച്ചോ റക്അത്തുകളുടെ എണ്ണത്തെപ്പറ്റിയോ അതിന്റെ രൂപത്തെ സംബന്ധിച്ചോ അതില് വ്യക്തമാക്കുന്നില്ല. ഇത്തരം കാര്യങ്ങള് വ്യക്തമായും നമുക്ക് ഗ്രാഹ്യമായിത്തീരുന്നത് തിരുസുന്നത്തിലൂടെയാണ്. ഇപ്രകാരം സകാത്തിന്റെ സമയത്തെപ്പറ്റിയും കണക്കിനെ സംബന്ധിച്ചും അതിന്റെ വ്യത്യസ്ത ഇനങ്ങളെക്കുറിച്ചുമെല്ലാം വ്യക്തമായി മനസ്സിലാക്കാനുള്ള മാര്‍ഗവും തിരുസുന്നത്തുതന്നെ. ഹജ്ജിന്റെ കാര്യവും ഇതില്‍നിന്നു ഭിന്നമല്ല. ഇതിന്റെ വിധികളും റുക്‌നുകളുമെല്ലാം വിശദമായി പ്രതിപാദിക്കുന്നതും സുന്നത്തിലാണ്. തിരുമേനി(സ) പറയുന്നു: ഹജ്ജിന്റെ കര്‍മങ്ങള് എന്നില്‍നിന്ന് നിങ്ങള് പഠിക്കുക. ഞാന് എപ്രകാരം നമസ്‌കാരം നിര്‍വഹിക്കുന്നതായി കാണുന്നുവോ അപ്രകാരം നിങ്ങള് നമസ്‌കരിക്കുക''(സ്വഹീഹുല്‍ബുഖാരി).\nകളവുനടത്തിയവനുള്ള ശിക്ഷയെ പരാമര്‍ശിച്ചുകൊണ്ട് ഖുര്‍ആന് പറയുന്നു: ''മോഷ്ടാവ് സ്ത്രീയായാലും പുരുഷനായാലും അവരെ കരഛേദം ചെയ്യുവിന്'' (അല്‍മാഇദ 38). ഇവിടെ ഏതു കരമാണ് ഛേദിക്കേണ്ടതെന്നു വ്യക്തമല്ല. അത് വലതു കൈയാണെന്ന് തിരുനബി(സ) പറഞ്ഞുതരുന്നു. നിരുപാധികമായിപ്പറഞ്ഞ ഖുര്‍ആന് സൂക്തത്തിന് സുന്നത്ത് ഉപാധി നല്‍കിയതിന് ഉദാഹരണമാണത്.\nസൂറത്തുല് ബഖറയിലെ ''അവര്‍ക്കവിടെ(സ്വര്‍ഗത്തില്) വിശുദ്ധരായ ഇണകളുണ്ടായിരിക്കും'' എന്ന സൂക്തത്തിന്റെ വിശദീകരണമായി വന്ന തിരുവചനം ഇപ്രകാരമാണ്. ഈ ആയത്തില് പറഞ്ഞ ''മുത്വഹ്്‌റത്ത്'' (സംശുദ്ധരായവര്) കൊണ്ടുദ്ദേശ്യം ആര്‍ത്തവ രക്തം, മൂക്കള, കഫം തുടങ്ങിയ മ്ലേഛതകളില് നിന്നെല്ലാം സംശുദ്ധരായവര് എന്നാണ്.\nഖുര്‍ആനില് വ്യക്തമാക്കാത്ത വിധികളെ വിശദമാക്കിക്കൊണ്ടും അതില് പ്രതിപാദിച്ചിട്ടില്ലാത്തവയെ പരാമര്‍ശിച്ചുകൊണ്ടും വരുന്നതാണ് മൂന്നാമത്തെ രൂപം.\nഫിത്വ്‌റ് സകാത്തിന്റെ വിധികള്, വിവാഹിതനായ വ്യഭിചാരിയെ കല്ലെറിഞ്ഞു കൊല്ലണമെന്ന വിധി, പിതാമഹിയുടെ ഓഹരി സംബന്ധമായ വിഷയം. രണ്ടു സാക്ഷികള്‍ക്കു പകരം ഒരു സാക്ഷി നില്‍ക്കുന്നതിനെപ്പറ്റിയും സത്യം ചെയ്യുന്നിടത്ത് വാദിയുടെ അവകാശത്തെക്കുറിച്ചുമുള്ള ചര്‍ച്ച തുടങ്ങിയ കാര്യങ്ങളിലെല്ലാം സുന്നത്ത് നല്‍കുന്ന വിശദീകരണത്തെ മൂന്നാമത്തെ ഈ വകുപ്പില് ഉള്‍പ്പെടുത്താവുന്നതാണ്.\nഖുര്‍ആനിലെ നാസിഖ്(ദുര്‍ബലപ്പെടുത്തുന്നത്), മന്‍സൂഖ്(ദുര്‍ബലപ്പെടുത്തപ്പെട്ടത്) എന്നിവ വേര്‍തിരിക്കുന്നത് സുന്നത്തു കൊണ്ടുള്ള വ്യാഖ്യാനത്തിന്റെ വേറൊരു രൂപമാണ്.\nഅല്ലാഹു പറയുന്നു: ''നിങ്ങളിലൊരാള്‍ക്ക് മരണമടുത്താല് അയാള് ധനം ഉപേക്ഷിക്കുന്നുവെങ്കില് മാതാപിതാക്കള്‍ക്കും ബന്ധുക്കള്‍ക്കും ന്യായമായ രീതിയില് വസ്വിയ്യത്തു ചെയ്യല് നിങ്ങളുടെ മേല് നിര്‍ബന്ധമാക്കിയിരിക്കുന്നു. ഭക്തന്മാര്‍ക്ക് ഇതൊരു ബാധ്യതയാകുന്നു'' (അല് ബഖറ 180). ഈ ആയത്തിനെ ''അനന്തരാവകാശിക്ക് വസ്വിയ്യത്തില്ല'' എന്ന തിരുവചനം പരിമിതമപ്പെടുത്തുന്നു.(3)\n''നിങ്ങളുടെ സ്ത്രീകളില് ദുര്‍നടപടികളിലേര്‍പ്പെടുന്നവര്‍ക്കെതിരില് നിങ്ങളില് നിന്നുള്ള നാലുപേരെ സാക്ഷികളായികൊണ്ടുവരിക. നാലുപേര് സാക്ഷ്യംവഹിച്ചുവെങ്കില് ആ സ്ത്രീകളെ മരണം വരെ അല്ലെങ്കില് വീടുകളില് തടഞ്ഞുവെക്കുക. നിങ്ങളില് ഈ കുറ്റത്തിലേര്‍പ്പെടുന്ന രണ്ടുപേരെയും നിങ്ങള് പീഡിപ്പിക്കേണ്ടതാകുന്നു. അവര് പശ്ചാത്തപിക്കുകയും സ്വയം സംസ്‌കരിക്കുകയും ചെയ്താല് നിങ്ങളവരെ വിട്ടേക്കണം. എന്തെന്നാല് അല്ലാഹു ഏറെ പശ്ചാത്താപം സ്വീകരിക്കുന്നവനും കാരുണ്യവാനുമാകുന്നു.'' (അന്നിസാഅ് 15,16).\nഈ സൂക്തങ്ങളെ സൂറത്തുന്നൂറിലെ ആയത്ത്(വ്യഭിചാരിയെ നൂറടി അടിക്കണമെന്ന് കല്‍പിക്കുന്നത്) ദുര്‍ബലപ്പെടുത്തുന്നുവെന്ന് ഹദീസിലൂടെ വിശദീകരിക്കപ്പെട്ടിട്ടുണ്ട്.\nമറ്റൊരു രൂപം, ഖുര്‍ആനില് പറഞ്ഞകാര്യത്തെ സുന്നത്തു ശക്തിപ്പെടുത്തുന്നതാണ്.\n''ഓ, വിശ്വസിച്ചവരേ, നിങ്ങളുടെ മുതലുകള് നിഷിദ്ധമാര്‍ഗങ്ങളിലൂടെ പരസ്പരം ഭുജിക്കാതിരിക്കുക. അത് ഉഭയ സമ്മതത്തോടെയുള്ള ക്രയവിക്രയമായിരിക്കണം'' (സൂറത്തുന്നിസാഅ് 29). ഈ ആയത്തിനെ ''ഒരു മുസ്്‌ലിമിന്റെ ധനം അവന്റെ തൃപ്തികൂടാതെ ഒരാള്‍ക്കും അനുവദനീയമല്ല'' എന്ന നബിവചനം ശക്തിപ്പെടുത്തുന്നു.(4)\nഇപ്പറഞ്ഞ രൂപങ്ങളൊക്കെ അബ്ദുല് വഹാബ് ഖല്ലാഫ് തന്റെ 'ഇല്‍മു ഉസൂലില് ഫിഖ്ഹി'ല് വിശദമാക്കുന്നതു കൂടി കാണുക.\nവിശുദ്ധ ഖുര്‍ആനില് വന്ന വിധികളെ സുന്നത്ത് ശക്തിപ്പെടുത്തുകയും വിശദമാക്കുകയും ചെയ്യുന്നത് മൂന്ന് രൂപങ്ങളില് ഏതെങ്കിലും ഒന്നനുസരിച്ചായിരിക്കും.\n(1) ഖുര്‍ആനില് വന്ന ഒരു വിധി സുന്നത്ത് സുവ്യക്തമാക്കുകയും വിശദമാക്കുകയും ചെയ്യുന്നു. അപ്പോള് പ്രസ്തുത ഹുക്മിന് രണ്ട് അടിസ്ഥാനങ്ങളും ലക്ഷ്യങ്ങളും ഉണ്ടായിരിക്കുന്നതാണ്. ഖുര്‍ആനിക സൂക്തങ്ങളാല് സ്ഥിരീകൃതമായ ലക്ഷ്യങ്ങളാണവയിലൊന്ന്. റസൂലിന്റെ സുന്നത്തിനാല് ശക്തിനല്‍കപ്പെടുന്ന തെളിവാണ് മറ്റൊന്ന്. നമസ്‌കാരം നിലനിര്‍ത്തുക, സകാത്ത് നല്‍കുക, റമദാന് വ്രതമനുഷ്ഠിക്കുക, ഹജ്ജ് ചെയ്യുക തുടങ്ങിയവയ്ക്കുള്ള കല്‍പനയും അല്ലാഹുവിന് പങ്കുകാരെ ചേര്‍ക്കുക, കള്ള സാക്ഷ്യം വഹിക്കുക, മാതാപിതാക്കളോട് അനുസരണക്കേട് കാണിക്കുക, അകാരണമായി ഒരു ശരീരത്തെ വധിക്കുക തുടങ്ങിയവയെക്കുറിച്ചുള്ള നിരോധനവുമെല്ലാം ഈ ഹുക്മുകളില്‍പ്പെടുന്നതാണ്. ഇത്തരം കാര്യങ്ങളെ സംബന്ധിച്ച ഖുര്‍ആനിക പരാമര്‍ശങ്ങളെ തിരുസുന്നത്ത് കൂടുതല് ശക്തിപ്പെടുത്തുകയും ഇവയ്ക്കനുകൂലമായ തെളിവുകള് നിരത്തുകയും ചെയ്യുന്നു.\nനമസ്‌കാരം നിര്‍വഹിക്കാനും സകാത്ത് കൊടുക്കാനും ഹജ്ജ് ചെയ്യാനുമുള്ള കല്‍പനകള് ഖുര്‍ആനിലുണ്ടെങ്കിലും നമസ്‌കാരത്തിന്റെ റക്അത്തുകളെക്കുറിച്ചോ സകാത്തിന്റെ കണക്കിനെപ്പറ്റിയോ ഹജ്ജിന്റെ കര്‍മങ്ങളെ സംബന്ധിച്ചോ ഉള്ള വിശകലനങ്ങള് ഖുര്‍ആനിലില്ല. ഇവയെല്ലാം തിരുദൂതരുടെ വാക്കിലൂടെയും പ്രവര്‍ത്തനത്തിലൂടെയും മറ്റുമാണ് നമുക്ക് ഗ്രാഹ്യമായിത്തീരുന്നത്. ഇതേ പ്രകാരം തന്നെ കച്ചവടം അല്ലാഹു അനുവദനീയമാക്കുകയും പലിശ നിഷിദ്ധമാക്കുകയും ചെയ്യുന്നു. ഇവയില് സ്വീകാര്യവും അല്ലാത്തതുമായ കച്ചവടം, പലിശയുടെ വിവിധ ഇനങ്ങള് തുടങ്ങിയവ വേര്‍തിരിച്ചുതരുന്നതും സുന്നത്തുതന്നെ. ഇപ്രകാരം ശവത്തെ അല്ലാഹു ഹറാമാക്കി നിശ്ചയിച്ചിരിക്കുന്നു. എന്നാല് ഇതില്‍നിന്നും സമുദ്രജീവികളുടേത് ഒഴിവാണെന്ന് സുന്നത്ത് വ്യക്തമാക്കിത്തരുന്നു.\n(2) ഖുര്‍ആന് നിശ്ശബ്ദത പാലിച്ച ഒരു ഹുക്മിന് സുന്നത്ത് സ്ഥിരീകരണം നല്‍കുന്നു.\nഖണ്ഡിതമായി ഖുര്‍ആന് പ്രതിപാദിച്ചിട്ടില്ലാത്ത ഒരു കാര്യത്തെ സുന്നത്ത് സ്ഥിരപ്പെടുത്തുന്നതാണിത്. ഒരു സ്ത്രീയെ അവളുടെ മാതൃസഹോദരി എന്നിവരോടൊപ്പം ഭാര്യയാക്കി വെക്കല് അനുവദനീയമല്ലെന്ന വിധി ഇതില്‍പ്പെടുന്നതാണ്. ഇതുപോലെ തേറ്റയുള്ള വന്യമൃഗങ്ങള്, വേട്ടപ്പക്ഷികള് എന്നിവയെ ഭക്ഷിക്കലും പുരുഷന് പട്ടുവസ്ത്രം ഉപയോഗിക്കലും സ്വര്‍ണമോതിരം ധരിക്കലുമെല്ലാം ഹറാമാണെന്ന വിധി, കുടുംബബന്ധത്താല് ഹറാമാകുന്ന കാര്യങ്ങളൊക്കെയും മുലകുടി ബന്ധത്താല് ഹറാമാകുമെന്ന നിയമം, തുടങ്ങി സുന്നത്തില് മാത്രം പ്രതിപാദിച്ച കാര്യങ്ങള് ഈ വകുപ്പിലാണ് പെടുക. ഇവയുടെ ഉത്ഭവകേന്ദ്രം തിരുദൂതര്‍ക്കു ലഭിച്ച ദിവ്യബോധനമോ അല്ലെങ്കില് അവിടുന്ന് സ്വമേധയാ നടത്തിയ 'ഇജ്തിഹാദോ' ആയിരിക്കും.\nഇവ്വിഷയകമായി ഇമാം ശാഫിഈ(റ)യുടെ വാക്കുകള്‍കൂടി ഗ്രഹിക്കുക.\nതിരുസുന്നത്ത് മൂന്ന് വിധേന വരുമെന്നതില് പണ്ഡിതര് വിയോജിപ്പ് പ്രകടിപ്പിച്ചതായി എനിക്കറിയാന് കഴിഞ്ഞിട്ടില്ല. അല്ലാഹു ഖണ്ഡിതമായിപ്പറഞ്ഞ ഒരു കാര്യത്തെ അതനുസരിച്ചു തന്നെ തിരുദൂതചര്യയാക്കുന്നതാണ് അവയിലൊന്ന്. അവന് സംഗ്രഹിച്ചു പറഞ്ഞ ഒരു വിഷയത്തിന്റെ ഉദ്ദേശ്യം വിപുലമായ രീതിയില് പ്രതിപാദനം നടത്തുന്നതാണ് മറ്റൊന്ന്. മൂന്നാമത്തെ രൂപം അല്ലാഹു ഖണ്ഡിതമായി പ്രഖ്യാപിച്ചിട്ടില്ലാത്ത ഒരു കാര്യത്തെ റസൂല് തിരുമേനി(സ) നടപ്പില് വരുത്തുന്നതുമാണ്.\n(1) അഅ്‌ലാമുല് മുഹദ്ദിസീന് പേ. 9\n(2) തഫ്‌സീര് ഇബ്‌നുകസീര് വല്‍ബഗ്‌വി വാ. 1 പേ. 187\n(4) താരീഖ് തഫ്‌സീര് വമുഫസ്സിരീന് (പേ. 56-59)\n(5) ഇല്‍മു ഉസൂലില് ഫിഖ്ഹ് (പേ. 39,40)


എറണാകുളത്ത് ജോലി ചെയ്തിരുന്ന കാഞ്ഞിരപ്പള്ളി സ്വദേശിയായ യുവാവിനെ കാണ്മാനില്ല: സഹായം തേടി ബന്ധുക്കൾ. | Kerala Speaks\nഎറണാകുളത്ത് ജോലി ചെയ്തിരുന്ന കാഞ്ഞിരപ്പള്ളി സ്വദേശിയായ യുവാവിനെ കാണ്മാനില്ല: സഹായം തേടി ബന്ധുക്കൾ.\nഎറണാകുളത്ത് സ്വകാര്യ സ്ഥാപനത്തിൽ ജോലി ചെയ്ത വരികയായിരുന്ന ഷീൻ ജോർജ് (26 വയസ്സ്) 15/04/2021 (വ്യാഴം) അർദ്ധരാത്രി മുതൽ കാണാതായി. ആളെ ബന്ധപ്പെടുവാൻ സാധിക്കുന്നില്ല എന്നാണ് ലഭിക്കുന്ന വിവരങ്ങൾ. അവസാന സൈബർ സെൽ റിപ്പോർട്ട് പ്രകാരം അതേദിവസം വ്യാഴാഴ്ച രാവിലെ ഏകദേശം 8 നും – 8 .30 നും ഇടക്ക് കാസർഗോഡ് ഉദുമയിൽ ഫോൺ സ്വിച്ച് ഓൺ ആയതായി കാണാൻ കഴിഞ്ഞിരുന്നു.3മിനിറ്റ് നേരം ഫോൺ ഓൺ ആരുന്നു. അതിനു ശേഷം വീണ്ടും ഫോൺ സ്വിച്ച് ഓഫ് ആവുകയാണുണ്ടായത്.\nകാണാതാകുമ്പോൾ പച്ച ടീ ഷർട്ടും നീല ജീൻസും ആയിരുന്നു വേഷം. അദ്ദേഹത്തിന്റെത് KL 35 G 4028 നമ്പറിലുള്ള ( Yamaha fz – BLACK COLOUR ) വണ്ടി ആണ് . വിവരം കിട്ടുന്നവർ താഴെ കാണുന്ന നമ്പറിലോ അടുത്തുള്ള പോലീസ് സ്റ്റേഷനിലോ അറിയിക്കുക .\nPhone Number : 7012663418\nPrevious articleമാരക ലഹരി മരുന്നുകളുമായി കൊച്ചിയിൽ സിനിമാതാരം പിടിയിൽ; അറസ്റ്റിലായത് ആക്ഷൻ ഹീറോ ബിജുവിലൂടെ ശ്രദ്ധേയനായ പ്രസാദ്\nNext articleമുഖ്യമന്ത്രി പിണറായി വിജയനെതിരെ പോലീസിൽ പരാതി\nഭർത്താവിനെയും മകൻറെ ഭാര്യയെയും കാണാനില്ലെന്ന് പരാതി നൽകി ചെറുപുഴ സ്വദേശിനിയായ വീട്ടമ്മ: ഒളിച്ചോട്ടമോ രക്ഷപ്പെടല്ലോ? ഇരുട്ടിൽ തപ്പി പോലീസ്.\nകൊച്ചിയിൽ മയക്കുമരുന്നും പാർശ്വഫലങ്ങൾ തടയുന്നതിന് വേണ്ടിയുള്ള മറുമരുന്നുമായി യുവാക്കള് അറസ്റ്റില്\nഎറണാകുളത്തെ നിശാ പാർട്ടിയിൽ പങ്കെടുത്തത് ഡോക്ടർമാരടക്കം നൂറോളം പ്രൊഫഷണലുകളും വിദ്യാർത്ഥികളും; റെയ്ഡിനെത്തിയ ഉദ്യോഗസ്ഥർ കണ്ടത് മദ്യ-മയക്കുമരുന്ന് ലഹരിയിൽ എഴുന്നേറ്റു നിൽക്കാൻ പോലും കഴിയാതെ ഉന്മാദാവസ്ഥയിൽ എത്തിയ യുവതി യുവാക്കളെ: ...


ഡ്രൈവര് സീറ്റില് ആളില്ല, കാര് തനിയെ പാര്‍ക്ക് ചെയ്തു: ത്രില്ലടിച്ച് സച്ചിന്: വീഡിയോ -\nHome Video ഡ്രൈവര് സീറ്റില് ആളില്ല, കാര് തനിയെ പാര്‍ക്ക് ചെയ്തു: ത്രില്ലടിച്ച് സച്ചിന്: വീഡിയോ\nക്രിക്കറ്റ് ലോകത്ത് പകരക്കാരനില്ലാത്ത ഇതിഹാസ താരമാണ് സച്ചിന് തെന്‍ഡൂല്‍ക്കര്. ബാറ്റിങില് താരം വിസ്മയം തീര്‍ക്കുമ്പോള് ഗാലറികള് എക്കാലത്തും ആര്‍പ്പുവിളികള്‍ക്കൊണ്ട് നിറഞ്ഞിരുന്നു. ലോകംകണ്ട മികച്ച ബാറ്റ്‌സ്മാന്‍മാരില് ഒരാളാണ് സച്ചിന്. കളിക്കളത്തിനു പുറത്തെ സച്ചിന് തെന്‍ഡൂല്‍ക്കറിന്റെ ചില വിനോദങ്ങളും പലപ്പോഴും സാമൂഹ്യമാധ്യമങ്ങളില് ഇടം നേടാറുണ്ട്. ഇപ്പോഴിതാ ട്വിറ്ററില് സച്ചിന് പങ്കുവച്ച ഒരു വീഡിയോയാണ് സാമൂഹ്യമാധ്യമങ്ങളില് വൈറലാകുന്നത്. ഡ്രൈവറില്ലാക്കാര് സ്വയം പാര്‍ക്ക് ചെയ്യുന്ന വീഡിയോയാണ് താരം പങ്കുവച്ചത്.\n‘വളരെ സ്‌പെഷ്യലായ ഒരു കാര്യമാണ് നിങ്ങളെ പരിചയപ്പെടുത്തുന്നത്. നോക്കൂ, ഈ കാര് സ്റ്റാര്‍ട്ട് ആണ്. പക്ഷെ ഡ്രൈവര് സീറ്റില് ആളില്ല. ഈ കാര് പാര്‍ക്ക് ചെയ്യാന് പറ്റുമോ എന്നാണ് ഞാന് നോക്കുന്നത്. ഡ്രൈവറില്ലാത്ത എന്റെ ആദ്യ പാര്‍ക്കിങ് ശ്രമമാണ് ഇതെന്നും സച്ചിന് വീഡിയോയില് പറയുന്നു. കാര് നന്നായി പാര്‍ക്ക് ചെയ്തതിനു ശേഷം സച്ചിന് സന്തോഷിക്കുന്നതും വീഡിയോയില് കാണാം.\nവാഹനങ്ങളോടുള്ള സച്ചിന്റെ പ്രണയവും നേരത്തെ മുതല്‍ക്കെ പ്രശസ്തമാണ്. 119 വര്‍ഷത്തെ പഴക്കമുള്ള കാര് ഓടിക്കുന്നതിന്റെ വീഡിയോയും അടുത്തിടെ താരം തന്റെ ഇന്‍സ്റ്റഗ്രാമില് പങ്കുവച്ചിരുന്നു. ലോകത്തെ ആദ്യകാല കാറുകളിലൊന്നായ 1900 ഡയ്മലറാണ് സച്ചിന് ഓടിച്ചത്. മെഴ്‌സിഡസ് ബ്രാന്‍ഡില് പുറത്തിറങ്ങുന്ന ആദ്യകാല കാറുകളിലൊന്നാണ്. മണിക്കൂറില് 38.62 കിലോമീറ്ററാണ് ഈ കാറിന്റെ ഏറ്റവും ഉയര്‍ന്ന വേഗം.\nമുംബൈയിലെ ഒരു സാരസ്വത് ബ്രാഹ്മിന് കുടുംബത്തില് 1973 നായിരുന്നു സച്ചിന്റെ ജനനം. അച്ഛനായ രമേഷ് തെണ്ടൂല്‍ക്കര് മറാത്തി സാഹിത്യകാരന്‍കൂടിയായിരുന്നു. തനിക്ക് പ്രിയപ്പെട്ട സംഗീത സംവിധായകനായ സച്ചിന് ദേവ് ബര്‍മ്മന്റെ പേരിലെ സച്ചിന് എന്ന പേര് അദ്ദേഹം തന്റെ മകന് നല്‍കി. പ്രാഥമിക വിദ്യാഭ്യാസ കാലത്ത് ക്രിക്കറ്റിന്റെ ബാലപാഠങ്ങള് സച്ചിന് പഠിച്ചു. സ്‌കൂള് വിദ്യാഭ്യാസത്തിനിടയില് എംആര്‍എഫ് പേസ് അക്കാദമിയില് നിന്നും പേസ് ബൗളിങ്ങില് പരിശീലനത്തിനു ചേര്‍ന്നെങ്കിലും പരിശീലകനായ ഡെന്നീസ് ലില്ലിയുടെ നിര്‍ദ്ദേശ പ്രകാരം സച്ചിന് ബാറ്റിങില് ശ്രദ്ധ കേന്ദ്രീകരിക്കാന് തുടങ്ങി. പിന്നീട് അങ്ങോട്ട് ക്രിക്കറ്റില് ബറ്റുകൊണ്ട് വിസ്മയങ്ങള് തീര്‍ത്തു സച്ചിന് തെണ്ടൂല്‍ക്കര്.\nതന്റെ ക്രിക്കറ്റ് ജീവിതത്തില് അദ്ദേഹം നേടിയിട്ടുള്ള റെക്കോര്‍ഡുകളും നിരവധിയാണ്. പതിനഞ്ച് വയസ് മാത്രം പ്രായമുള്ളപ്പോഴായിരുന്നു ആഭ്യന്തര ക്രിക്കറ്റിലേക്കുള്ള സച്ചിന്റെ അരങ്ങേറ്റം. തന്റെ ആദ്യ ആഭ്യന്തര മത്സരത്തില് തന്നെ 100 റണ്‍സെടുത്ത് സച്ചിന് പുറത്താകാതെ നിന്നതും കൗതുകകരമാണ്. 1994 ല് ന്യൂസ്ലന്‍ഡിനെതിരെ നടന്ന ഏകദിന മത്സരത്തില് സച്ചിന് ഓപ്പണിങ് ബാറ്റ്‌സ്മാനായി. രണ്ട് തവണ ഇതിഹാസ താരം ഇന്ത്യന് ക്രിക്കറ്റ് ടീമിന്റെ നായകസ്ഥാനത്തെത്തിയിട്ടുണ്ട്. 2012 ഡിസംബര് 23 ന് സച്ചിന് തെണ്ടൂല്‍ക്കര് ഏകദിന ക്രിക്കറ്റില് നിന്നും വിരമിച്ചതായി പ്രഖ്യാപിച്ചു. 2013 ല് ടെസ്റ്റ് ക്രിക്കറ്റില് നിന്നും താരം വിടവാങ്ങി.


ചിത്രനിരീക്ഷണം: April 2011\nസിറ്റി ഓഫ് ഗോഡ് : കെട്ടുപിണയുന്ന ദൈവത്തിന്റെ നഗരം\n*Spoiler Alert - എന്ന് രേഖപ്പെടുത്തിയ ഖണ്ഡിക നിങ്ങളുടെ ചലച്ചിത്ര ആസ്വാദനത്തെ ബാധിച്ചേക്കാം. ചിത്രം കാണാത്തവര് ആ ഖണ്ഡിക വിട്ടു കളയുവാന് അപേക്ഷ.\nകഴിവും സ്വാധീനവും ഏറെയുള്ള മലയാള ചലച്ചിത്രത്തിലെ മുഖ്യധാര, 'ഓ..! എന്നാത്തിനാ' എന്ന ഭാവത്തില് , പട്ടിയുടെ വാലുപോലെ നേരെയാവാന് കൂട്ടാക്കാത്ത കഴിഞ്ഞ കുറെ കാലങ്ങളില്‍തന്നെ, മാറ്റത്തിന്റെ ചില ചെറിയ ചലനങ്ങള് പ്രേക്ഷകര് സ്വീകരിച്ചിരുന്നു. അത്തരം ചലനങ്ങളിലെ ഏറെ ശ്രദ്ധേയമായ ചിത്രമായിരുന്നു ഇക്കഴിഞ്ഞ ജനുവരിയില് പുറത്തിറങ്ങിയ രാജേഷ് പിള്ളയുടെ 'ട്രാഫിക്'. ട്രെന്‍ഡ്, ഫോര്‍മുല, താരം, ഭാഗ്യനക്ഷത്രം എന്നൊക്കെ വാശി പിടിക്കാന് ഇഷ്ടപ്പെടുന്നവരെ ഒരു പടികൂടി പുറകിലേക്ക് തള്ളി താരങ്ങളുള്ള, എന്നാല് മുകളില് പറഞ്ഞ മറ്റൊന്നുമില്ലാത്ത ഒരു ചിത്രം കൂടി പ്രദര്‍ശനത്തിനെത്തിയിരിക്കുന്നു, ലിജോ ജോസ് പെല്ലിശ്ശേരി സംവിധാനം ചെയ്ത 'സിറ്റി ഓഫ് ഗോഡ്'.\nരാം ഗോപാല് വര്‍മ്മയും, വര്‍മ്മയുടെ 'സത്യ'യുമാവണം നഗരത്തിന്റെ മറുപുറങ്ങളിലേക്ക് ഇന്ത്യയിലെ സംവിധായകര് ക്യാമറ തുറന്നുവെയ്ക്കുന്നതിന്റെ തുടക്കം. അതിന്റെ ഓളങ്ങള് നമ്മുടെ നാട്ടിലും ധാരാളം വന്നടിഞ്ഞു. എ.കെ സാജന് സംവിധാനം ചെയ്ത 'സ്റ്റോപ്പ് വയലന്‍സ്' ആയിരുന്നു മലയാളത്തില് ആ ശ്രേണിയുടെ തുടക്കമായത്. കൊച്ചിയങ്ങനെ ചലച്ചിത്രങ്ങളില് 'ഛോട്ടാ മുബൈ'യായി. ' ഇവര് ', 'ബ്ലാക്ക്', 'ബിഗ് ബി' എന്നിങ്ങനെ അസംഖ്യം ചിത്രങ്ങളില് ചോരയുടെ നീര്‍ച്ചാലുകളൊഴുകി. ക്രമേണ മലയാള ചലച്ചിത്രങ്ങളിലെ ക്വൊട്ടേഷന് പരിപാടികള് , ക്വൊട്ടേഷന് സംഘങ്ങളുടെ പത്തിലൊന്ന് ഗൃഹപാഠം പോലും ചെയ്യാതെ 'ജാക്കി'കളായി കോമരം കെട്ടി മടുപ്പിക്കുമ്പോഴാണ് മലയാളിക്ക് അത്ര പരിചിതമല്ലാത്ത ദൃശൃപരിചരണ രീതികളുമായി കഴിഞ്ഞ വര്‍ഷം 'നായകനെ'ത്തുന്നത്. ദൃശ്യങ്ങളില് വ്യത്യസ്തതയും പരീക്ഷണം നടത്തുവാനുള്ള വെമ്പലും വിദേശ ഭാഷാ ചിത്രങ്ങളുടെ സ്വാധീനവും അതില് ഏറെ പ്രകടമായിരുന്നു. ചലച്ചിത്രത്തെ സാകൂതം വീക്ഷിക്കുന്നവര്‍ക്കിടയില് ആ ചിത്രം ചര്‍ച്ച ചെയ്യപ്പെട്ടുവെങ്കിലും പ്രമേയത്തിന്റെ ബലഹീനതകള് ആ ചിത്രത്തെ സാമാന്യ ജനത്തില് നിന്നും അകറ്റി. എങ്കിലും, ഏറെക്കാലമായി വരള്‍ച്ച നേരിടുന്ന സംവിധാന മേഖലയില് ഒരു സംവിധായകന്റെ വരവ് തന്നെയായിരുന്നു ആ ചിത്രം. രണ്ടാം ചിത്രത്തില് തന്നെ സംവിധായകന് ലിജോ ജോസ് പെല്ലിശ്ശേരി ബഹുദൂരം മുന്‍പോട്ട് പോയിരിക്കുന്നു. തഴമ്പുള്ളൊരു എഴുത്തുകാരനുമായുള്ള കൂട്ടുകെട്ടിന്റെ സഹായം കുറച്ചൊന്നുമല്ല ഇക്കുറി സഹായിച്ചിരിക്കുന്നതും.\nഏറെ കാലങ്ങളായി നാട്ടിലെ സിനിമാക്കാര് വരയ്ക്കുന്ന 'കൊച്ചി' തന്നെയാണ് ചിത്രത്തിലെ ദൈവത്തിന്റെ നഗരം. സോണിയെന്ന നഗരത്തിലെ യുവ വ്യവസായി. വിദ്യാസമ്പന്നനും സോണിയുടെ സുഹൃത്തും ഇപ്പോള് സോണിയുടെ സഹായി അഥവാ ഗുണ്ടയുമായ ജ്യോതിലാല് , നഗരത്തിലേക്ക് കൂലി തൊഴിലാളിയായി വന്ന തമിഴ് നാട്ടുകാരന് സ്വര്‍ണ്ണവേല് , ഭര്‍ത്താവില് നിന്നും ഒളിച്ചോടി നഗരത്തിലെത്തിയ തമിഴ്‌നാട്ടുകാരി മരതകം, വിജി പുന്നൂസ് എന്ന പണക്കാരിയായ വിധവ (ഇവരുടെ ഭര്‍ത്താവ് നഗരത്തില്‍വെച്ച് സമീപകാലത്ത് ദാരുണമായി കൊല്ലപ്പെട്ടിരുന്നു), ചില ബിസിനസ്സ് ആവശ്യങ്ങള്‍ക്കായി വിജിയെ സമീപിക്കുന്ന ഷമീനെന്ന ഭൂമാഫിയ പ്രതിനിധി, കലുഷമായ വ്യക്തിജീവിതം നയിക്കുന്ന ചലച്ചിത്ര നടി സൂര്യപ്രഭ എന്നിങ്ങനെ നഗരത്തിലെ പല തട്ടുകളില് ചിതറി കിടക്കുന്ന ജീവിതങ്ങള് . ഈ ജീവിതങ്ങളെ ആകസ്മികമായി ബന്ധപ്പെടുത്തുന്നതാണ് 'സിറ്റി ഓഫ് ഗോഡ്'. ഒന്നില് നിന്നും മറ്റൊരു കഥാ പശ്ചാത്തലത്തിലേക്ക് ആഖ്യാനം മാറുന്നുവെങ്കിലും ഈ കഥകള് കൂടികലരുന്നില്ല എന്നത് ശ്രദ്ധേയമാണ്. വ്യത്യസ്ത കഥകളില് സ്വര്‍ണ്ണവേലിന്റെയും മരതകത്തിന്റെയും കഥ പൂര്‍ണ്ണമായും സംസാരിക്കുന്നത് തമിഴിലാണ്.\n'നായകന്' എന്ന ചിത്രം തുടങ്ങുന്നത് 'അമോരെസ് പെരോസി'ലെ വിഖ്യാതമായ അപകടരംഗത്തെ ഓര്‍മ്മപ്പെടുത്തികൊണ്ടാണ്. 'സിറ്റി ഓഫ് ഗോഡി'ന്റെ തുടക്കവും വിവിധങ്ങളായ അപകടങ്ങള് തന്നെ. വിവിധ അധ്യായങ്ങളായി അവതരിപ്പിക്കുകയായിരുന്നു 'നായകനെ'ങ്കില് പല കഥകള് കൂടികലര്‍ന്നും മുന്‍പോട്ടും പുറകോട്ടും സഞ്ചരിച്ചുമാണ് 'സിറ്റി ഓഫ് ഗോഡി'ന്റെ ആഖ്യാന രീതി. ' ബാബേല് ', 'മാഗ്നോളിയ', 'ക്രാഷ്', 'സ്നാച്ച്' മുതലായ ചിത്രങ്ങള് കണ്ടിട്ടുള്ളവര്‍ക്ക് പരിചിതമായ ആഖ്യാന രീതി. രാജേഷ് പിള്ളയുടെ 'ട്രാഫിക്കി'ലേത് പോലെ 'സിറ്റി ഓഫ് ഗോഡും' മള്‍ട്ടി നരേഷന് എന്ന ആഖ്യാന രീതിയെ മാത്രമേ കടം കൊള്ളുന്നുള്ളൂ.\nനഗരത്തിലുണ്ടായ ഒരു ചെറിയ റോഡ് അപകടത്തെ തുടര്‍ന്നുള്ള ചില സംഭവങ്ങള് ഒരു യുവ വ്യവസായിയുടെ കൊലപാതകത്തിന് ഹേതുവാകുന്നു. മരണസമയത്ത് ഒരു ചലച്ചിത്ര നടിയും ആ യാത്രയില് വ്യവസായിക്ക് ഒപ്പമുണ്ടായിരുന്നു. പത്രങ്ങളില് നിറഞ്ഞു നിന്ന ഈ വാര്‍ത്താശകലങ്ങള് ഒരുപക്ഷേ വരും നാളുകളില് ഈ ചിത്രത്തെ അതില് മാത്രമായി കുരുക്കിയേക്കാം. അതുപക്ഷേ, 'പിറവി'യെ രാജന് കേസ്സുമായി ബന്ധപ്പെടുത്തി ഒതുക്കുന്നത് പോലയെ വരൂ.\n'തലപ്പാവ്', 'വാസ്തവം' മുതലായ ചിത്രങ്ങളുണ്ടെങ്കിലും വലിയ വിജയ ചിത്രങ്ങള് ഇപ്പോഴും അകന്നു നില്‍ക്കുന്ന തിരക്കഥാകൃത്താണ്, ബാബു ജനാര്‍ദ്ദനന്. സാങ്കേതികമായി ഏറെ മുന്നില് നില്‍ക്കുന്ന ഈ ചിത്രം ഇദ്ദേഹത്തിന്റെ രചനയില് ഇതുവരെ പുറത്തിറങ്ങിയതില് ഏറ്റവും മികച്ച സൃഷ്ടിയാണ്. പല കഥാ പശ്ചാത്തലങ്ങളെ പല നിറഭേദങ്ങളിലാണ് സുജിത് വാസുദേവിന്റെ ക്യാമറ പകര്‍ത്തിയിരിക്കുന്നത്. ക്യാമറ സ്വാഭാവികമായി ചലിക്കുകയും ചെയ്യുന്നു.\nവിവിധ ജീവിത നിലവാരങ്ങള് ചിത്രത്തില് പറയുമ്പോള് സ്വാഭാവികമായും ചിത്രത്തിന് വിവിധ സംഗീത സമ്പ്രദായങ്ങളെ ഉപയോഗപ്പെടുത്തേണ്ടി വരും. ചിത്രത്തില് സംഗീത സംവിധായകനായ പ്രശാന്ത് പിള്ള ഇക്കാര്യം ശ്രദ്ധിച്ചിട്ടുമുണ്ട്. എങ്കിലും ചിത്രത്തിന്റെ ശബ്ദപഥത്തില് റീ-റെക്കോര്‍ഡിംഗില് സംഭവിച്ച പാളിച്ചകളായിരിക്കണം, ചില സന്ദര്‍ഭങ്ങളിലെ സംഭാഷണങ്ങളുടെ അവ്യക്തതക്ക് കാരണമായതും കാഴ്ചക്ക് ഒരുവേള അലോസരമായതും.\nതാരങ്ങളെ മറന്നുള്ള കഥാപാത്ര സൃഷ്ടിയായതുകൊണ്ട് തന്നെ തെമ്മാടികൂട്ടം പ്രതീക്ഷിക്കുന്ന പലതും ചിത്രത്തിലില്ല. പൃഥ്വിരാജിനും ഇന്ദ്രജിത്തിനും നൂറോളം ജൂനിയര് ആര്‍ട്ടിസ്റ്റുകള്‍ക്കൊപ്പം സ്റ്റെപ്പ്സ് തെറ്റാതെ നൃത്തനൃത്യങ്ങള് ചെയ്യുവാന് കഴിഞ്ഞിട്ടില്ല. കൊട്ടാന് മുട്ടി നില്‍ക്കുന്ന കൈകള്‍ക്കായി ഉദ്ദേശം രണ്ടര പേജു വരുന്ന നെടുങ്കന് ഡയലോഗ്സ് വണ് മിസ്റ്റര് ബാബു ജനാര്‍ദ്ദനന് എഴുതി വെച്ചിട്ടില്ല. സംഭാഷണം പൂര്‍ത്തിയാക്കി സ്റ്റൈലായി സ്ലോ മോഷനില് തിരിഞ്ഞു നടക്കാന് മേല്‍പറഞ്ഞ രണ്ടു പേര്‍ക്കും ഒരവസരം പോലുമില്ല. ചിത്രത്തിലെ അടി-ഇടി ഐറ്റംസ് പലപ്പോഴും സ്വാഭാവികമാകുന്നു. കയറില് തൂങ്ങുന്ന ഇപ്പോഴത്തെ ട്രെന്‍ഡില്ല. ഒരു മൈല് ദൂരത്തേക്ക് ഒരുത്തനും തെറിച്ച് വീഴുന്നില്ല.\nഅഭിനേതാവെന്ന നിലയില് പൃഥ്വിരാജിനേക്കാള് പ്രതിഭയുണ്ട് ഇന്ദ്രജിത്തിന്, ഈ ചിത്രവും അക്കാര്യം ശരി വെക്കുന്നു. ചലച്ചിത്ര നടി സൂര്യപ്രഭയെ റീമ കല്ലിങ്കല് ഭംഗിയായി അവതരിപ്പിച്ചിരിക്കുന്നു. ചിത്രത്തിലെ ഏറ്റവും ശക്തമായ ചില സന്ദര്‍ഭങ്ങള് ഈ നടിയുടെതാണ്. 'പൂ' എന്ന തമിഴ് ചിത്രത്തിലൂടെ അംഗീകാരവും പ്രശംസയും ലഭിച്ച പാര്‍വതിയാണ് മരതകമാകുന്നത്. പക്ഷേ മലയാളികള് പാര്‍വതിയെ ഓര്‍ക്കുക റോഷന് ആന്‍ഡ്രൂസിന്റെ 'നോട്ട്ബുക്കി'ന്റെ പേരിലാകും. സോണിയെ അവതരിപ്പിച്ച രാജീവ് പിള്ള മാത്രമാണ് അഭിനേതാക്കളില് ഒരു മത്സരത്തിന് മുതിരുവാതിരുന്നത്. ചിത്രത്തിലെ മരതകത്തിനെ വേള്‍ക്കുവാന് ശ്രമിക്കുന്ന കഥാപാത്രത്തെ അവതരിപ്പിക്കുന്നത് കരമന ജനാര്‍ദ്ദനന് നായരുടെ മകന് സുധീര് കരമനയാണ്.\nഇത് കേവലം ഒരു ശ്രമമല്ല, ഒരു 'സിനിമ'യാണ്. താരവും ഫോര്‍മുലയുമല്ല മറിച്ച് നമ്മുടെ നാട്ടിലും പുതിയ വഴികളില് വെട്ടുവാന് കഴിയുമെന്ന് കാണിക്കുന്ന 'സിനിമ'. എങ്കിലും, 'ഞാന് ഇങ്ങനെ ഇരുന്നോളാം, എല്ലാം എന്റെ വായില് കുത്തിതിരുകി തന്നോളൂ' എന്ന നടപ്പുരീതി പ്രതീക്ഷിച്ചെത്തുന്ന പ്രേക്ഷകന് ഒരരുചി അനുഭവപ്പെട്ടേക്കാം. മൊബൈലില് സംസാരിച്ച്, അതിന്റെ ഇടവേളകളില് തുടര്‍ച്ച നഷ്ടപ്പെടാതെ കാണുവാന് ശ്രമിക്കുന്നവനും ഈ ചിത്രം ബുദ്ധിമുട്ടായേക്കും. വര്‍ഷങ്ങളായി ശീലിച്ചുവെച്ചതു പലതും മാറ്റുവാന് സമയമായീ എന്റെ പ്രെക്ഷകാ...\n'ഹാംലെറ്റി'നെ അവലംബിച്ച് വി.കെ പ്രകാശ് സംവിധാനം ചെയ്യുന്ന 'കര്‍മ്മയോഗി', ശ്യാമപ്രസാദ് സംവിധാനം ചെയ്ത 'ഇലക്ട്ര', ആര് ഉണ്ണിയുടെ ചെറുകഥയെ ആധാരമാക്കി രഞ്ജിത്ത് സംവിധാനം ചെയ്യുന്ന 'ലീല', ഛായാഗ്രാഹകന് സമീര് താഹിര് സംവിധാനം ചെയ്യുന്ന 'ചാപ്പാ കുരിശ്', ബാബു ജനാര്‍ദ്ദനന് സംവിധാനം ചെയ്യുന്ന '1993 ബോംബെ മാര്‍ച്ച് 12', പുതുമുഖ സംവിധായകന് സലിം അഹമ്മദിന്റെ 'ആദാമിന്റെ മകന് അബു' എന്നിങ്ങനെ വ്യത്യസ്തങ്ങളായ, പ്രതീക്ഷ നല്‍കുന്ന പല ചിത്രങ്ങളുടെയും പ്രവര്‍ത്തങ്ങള് തുടരുകയോ പൂര്‍ത്തിയാക്കപ്പെടുകയോ ചെയ്തിട്ടുണ്ട്. പക്ഷേ, ഇവിടെ നല്ല ചിത്രങ്ങളെ കുറിച്ച് മൂളയുള്ള ചിലര് സ്വപ്നമെങ്കിലും കാണണമെങ്കില് പ്രേക്ഷകര്‍ക്കായി ഒന്നും കരുതിവെക്കാത്ത, പക്ഷേ വിജയങ്ങളാകുന്ന സാദാ ചിത്രങ്ങള്‍പോലെ ചിലതെങ്കിലും കരുതിവെക്കുന്ന ഈ ആത്മാര്‍ഥ ശ്രമങ്ങള് വിജയിച്ചേ പറ്റൂ... ലിജോ, ഞങ്ങള് നിന്നോട് കൂടെയുണ്ട്.\nഎന്റെ എക്കാലത്തേയും പ്രിയപ്പെട്ട ചിത്രങ്ങളിലൊന്നാണ് ഫെര്‍നാന്റോ മെറിലസ്സ് സംവിധാനം ചെയ്ത 'സിറ്റി ഓഫ് ഗോഡ്'. മാസങ്ങള്‍ക്ക് മുന്‍പ് നല്ല പല വിദേശ ചിത്രങ്ങളുടേയും മലയാള പ്രേതങ്ങളെ കണ്ട് പേടിച്ചിരിക്കുമ്പോഴാണ് ഈ ചിത്രത്തെ കുറിച്ചറിയുന്നത് അന്ന്, 'ടാ, വൃത്തികെട്ടവനെ... ലിജോ' എന്ന് മനസ്സില് പറയുകയും ചെയ്തു. പക്ഷേ, ചിത്രം കണ്ട് കഴിഞ്ഞപ്പോള് അതേ പേരില് എനിക്ക് ഇഷ്ടപ്പെട്ട ഒരു ചിത്രം ഇവിടെയുമുണ്ടായി. ചൂണ്ടിയത് പേര് മാത്രവും, ആരേയും നാണം കെടുത്തിയതുമില്ല... മ്മ്ടെ ' ഗോഡ്‌ഫാദര് ' പോലെ :)\nതാങ്കള് 'ക്രിസ്റ്റി' മോഡല് ചിത്രങ്ങളുടെ ആരാധകനാണോ എങ്കില് ആ പരിസരത്തേക്ക് പോകണമെന്നില്ല. സാമാന്യ ബുദ്ധിയുള്ള ഒരു പ്രേക്ഷകനാണോ ധൈര്യമായി കാണാം. ഇനി, 'മലയാള സിനിമയെ കാത്ത് കൊള്ളണേ കര്‍ത്താവേ... നല്ല ചിത്രങ്ങള് ഇവിടെ ഇറങ്ങുന്നില്ല' എന്ന് മുട്ടിപ്പായി പ്രാര്‍ത്ഥിക്കുന്നവനാണോ എങ്കില് നിങ്ങള് ഇത് രണ്ട് വട്ടം കാണണം :)\nPosted by Shaji T.U at 8:14 PM 20 comments Links to this post


യൂണിവേഴ്സിറ്റി കോളേജില് ആത്മഹത്യക്ക് ശ്രമിച്ച പെണ്‍കുട്ടി ടിസിക്ക് അപേക്ഷ നല്‍കി- University college, suicide attempt, sfi harassment, application | Indian Express Malayalam\nരാജ്യത്ത് പാചകവാതക വില വീണ്ടും വര്‍ധിപ്പിച്ചു\nKKR vs LSG: ക്രിക്കറ്റ് പ്രേമികള്‍ക്ക് ഹൃദയാഘാതം നല്‍കിയ ലാസ്റ്റ് ഓവര്; വീഡിയോ\nകേരള എന്‍ട്രന്‍സ് പരീക്ഷ തീയതി പുതുക്കി; വിശദാംശങ്ങള്\nസംസ്ഥാനത്ത് അതിതീവ്ര മഴ തുടരുന്നു; ഇന്ന് രണ്ട് ജില്ലകളില് ഓറഞ്ച് അലര്‍ട്ട്\nuniversity college suicide attempt sfi harassment application\nയൂണിവേഴ്സിറ്റി കോളേജില് ആത്മഹത്യക്ക് ശ്രമിച്ച പെണ്‍കുട്ടി ടിസിക്ക് അപേക്ഷ നല്‍കി\nഭയം കൊണ്ടാണ് കോളേജ് മാറുന്നതെന്നും പരാതിയിൽ നിന്ന് പിൻവാങ്ങാൻ കാരണവും ഭയം തന്നെയാണെന്നും ബന്ധുക്കൾ\nUpdated: May 14, 2019 10:37:32 am\nതിരുവനന്തപുരം: തിരുവനന്തപുരം യൂണിവേഴ്സിറ്റി കോളജിൽ ഇനി തുടർന്ന് പഠിക്കാനില്ലെന്ന് ജീവനൊടുക്കാൻ ശ്രമിച്ച വിദ്യാർഥിനി. ഇതേത്തുടർന്ന് കോളേജ് മാറ്റത്തിന് അപേക്ഷ നൽകിയെന്ന് പെൺകുട്ടിയുടെ ബന്ധുക്കൾ അറിയിച്ചു. പ്രിന്‍സിപ്പൾക്കും കേരള വൈസ് ചാന്‍സിലര്‍ക്കും വിടുതല് സര്‍ട്ടിഫിക്കറ്റിന് പെണ്‍കുട്ടി അപേക്ഷ നല്‍കി.\nഭയം കൊണ്ടാണ് കോളേജ് മാറുന്നതെന്നും പരാതിയിൽ നിന്ന് പിൻവാങ്ങാൻ കാരണവും ഭയം തന്നെയാണെന്നും ബന്ധുക്കൾ വ്യക്തമാക്കി. നേരത്തെ, വിദ്യാ‍ർഥിനിയുടെ ജീവനൊടുക്കാനുള്ള ശ്രമം വലിയ വിവാദമായിരുന്നു. ക്യാമ്പസിലെ എസ്എഫ്ഐ യൂണിയൻ നേതാക്കളുടെ സമ്മർദമാണ് ആത്മഹത്യക്ക് കാരണമെന്നായിരുന്നു വിദ്യാർഥിനി പറഞ്ഞിരുന്നത്. പക്ഷെ, പിന്നീട് ആർക്കെതിരെയും പരാതിയില്ലെന്ന് പെൺകുട്ടി അറിയിച്ചു.\nആത്മഹത്യാ ശ്രമത്തിൽ ആർക്കെതിരെയും പരാതിയില്ലെന്ന് പെൺകുട്ടി മൊഴി നല്‍കിയിരുന്നു. കേസില് നിന്ന് എങ്ങനെയെങ്കിലും ഒഴിവാക്കിത്തരണമെന്ന് പെണ്‍കുട്ടി പൊലീസിനോട് പറഞ്ഞു. ആത്മഹത്യാകുറിപ്പില് എസ്എഫ്ഐ നേതാക്കളുടെ പേര് പരാമര്‍ശിച്ചിരുന്നുവെങ്കിലും പൊലീസിന് നല്‍കിയ മൊഴിയില് ആരുടെയും പേരും പറഞ്ഞില്ല. ഒന്നാം വർഷ ബിരുദ വിദ്യാർഥിനിയെയാണ് പെൺകുട്ടികളുടെ വിശ്രമ മുറിയിൽ കൈ ഞരമ്പ് മുറിച്ച നിലയിൽ കണ്ടെത്തിയത്.\nWeb Title: University college suicide attempt sfi harassment application\nഉത്തരക്കടലാസ് തിരുത്തിയെഴുതി: പ്രിൻസിപ്പലിനും അധ്യാപകർക്കുമെതിരെ ജാമ്യമില്ലാ വകുപ്പ് പ്രകാരം കേസ്\nഎന്റെ കഥ എന്നും പഴയ ആമയും മുയലും കഥയായിരിക്കും: ഐശ്വര്യറായ്\nMonthly Horoscope 2022 May: 2022 ജൂൺ മാസത്തെ സമ്പൂർണ നക്ഷത്രഫലം\nRealme Narzo 50 5G, Narzo 50 Pro 5G: നാര്‍സൊ 5ജി സീരിസുമായി റിയല്‍മി; സവിശേഷതകള് പരിശോധിക്കാം\nശരീര ഭാരം കൂട്ടാൻ ആയുർവേദം നിർദേശിക്കുന്ന4കാര്യങ്ങൾ


പാചകപുസ്തകം:ലസാന്നേ - വിക്കിപാഠശാല\nലസാന്നേ പരന്ന പാസ്ത ഉപയോഗിച്ച് ഉണ്ടാക്കുന്ന ഒരു ഇറ്റാലിയൻ ഭക്ഷണമാണ്. പച്ചക്കറികൾ മാത്രമായും, പലയിനം ഇറച്ചികളിട്ടും ലസാന്നേ ഉണ്ടാക്കുന്നു.\n1 ആവശ്യമുള്ള ഉപകരണങ്ങൾ\n2 ആവശ്യമുള്ള സാധനങ്ങൾ\n3 പാകം ചെയ്യുന്ന വിധം\n3.1 വൈറ്റ് സോസ് ഉണ്ടാക്കുന്ന വിധം\n4 മറ്റ് ചേരുവകൾ\nബീൻസ്-5എണ്ണം\nകോളിഫ്ലവർ - അല്ലി പൊളിച്ചത് അരക്കപ്പ്\nലസാന്നേ -2എണ്ണം\nമൈദ - 1 കരണ്ടി\nവെണ്ണ - 75 ഗ്രാം\nലസാന്നേ വേവിക്കാൻ, ഒരു പാത്രം വെള്ളം തിളക്കുമ്പോൾ അതിൽ ഉപ്പും 1 സ്പൂൺ എണ്ണയും പാസ്തയും (ലസാന്നേ) ഇടുക. 20-25 നിമിഷം തിളക്കുമ്പോൾ പാസ്ത വേകും. വേവിച്ച പാസ്ത വെള്ളമൂറ്റിക്കളഞ്ഞ് എടുത്ത് വയ്ക്കുക. കാരറ്റ്, ബീൻസ് എന്നിവ ചതുരങ്ങളായി അരിഞ്ഞ് കുക്കറിൽ വേവിക്കുക. കോളിഫ്ലവർ അല്ലികളാക്കിയത് ഒരു പാത്രം തിളച്ച വെള്ളത്തിൽ 10 നിമിഷം മുക്കിയിടുക. തക്കാളി ചെറുതായി നുറുക്കുക.\nഒവൻ കൺ‌വെക്ഷൻ മൈക്രോവേവ് മോഡിൽ 200 ഡിഗ്രീ ചൂടാക്കുക.\nവൈറ്റ് സോസ് ഉണ്ടാക്കുന്ന വിധംതിരുത്തുക\nഅടി കട്ടിയുള്ള ചീനച്ചട്ടി അടുപ്പത്ത് വച്ച് ചൂടാക്കുക. ചൂടായ ചട്ടിയിൽ വെണ്ണ ഉരുക്കുക. വെണ്ണ ഉരുകി തുടങ്ങുമ്പോൾ തീ ചെറുതാക്കുക (അല്ലെങ്കിൽ വെണ്ണ കാഞ്ഞ് പോകും). ഇതിലേക്ക് മൈദാ മാവ് ഇടുക. മൈദയും വെണ്ണയും നന്നായി യോജിപ്പിക്കുക. ചട്ടിയിലെ വെണ്ണ മുഴുവൻ മൈദയിൽ ആയിക്കഴിഞ്ഞാൽ, ചട്ടുകം കൊണ്ട് മൈദയെ ഉരുട്ടിപ്പരത്തുക. ഇതിലേക്ക് പാൽ അല്പാല്പമായി ഒഴിച്ച് കുഴക്കുക. ശ്രദ്ധിക്കുക, മൈദ ഉള്ളതിനാൽ പാൽ പെട്ടെന്ന് വറ്റിപ്പോകും, അപ്പോൾ അല്പം കൂടി പാൽ ഒഴിച്ച് ഇളക്കണം. 350-400 മില്ലി ലിറ്റർ പാൽ ഒഴിച്ച് കഴിയുമ്പോൾ കുറുകലിന്റെ തോത് കുറഞ്ഞ് തുടങ്ങും. അപ്പോൾ ചട്ടുകം കൊണ്ട് നന്നായി ഇളക്കി മൈദ കട്ടകളായി കിടക്കുന്നില്ല എന്ന് ഉറപ്പ് വരുത്തുക. ഈ മിശ്രിതം കട്ടപിടിക്കാതെ നോക്കണം. അതിനായി തീ ചെറുതാക്കുക + പാൽ തയ്യാറായി വച്ചിരിക്കുക, ഇതിലേക്ക് ചേർക്കാൻ. ഇത് കുഴമ്പ് പരുവത്തിലാവുമ്പോൾ ഉപ്പും കുരുമുളക് പൊടിയും ചേർക്കുക. നന്നായി ഇളക്കി യോജിപ്പിക്കണം.\nകണ്ണാടി ട്രേയിൽ ഏറ്റവും അടിവശത്ത് ഒരു ലസാന്നേ ഷീറ്റ് വയ്ക്കുക. അതിനു മീതെ കാരറ്റ് + ബീൻസ്, വൈറ്റ് സോസ്, ലസാന്നേ,വൈറ്റ് സോസ്, കോളിഫ്ലവർ, വൈറ്റ് സോസ്, ലസാന്നേ, വൈറ്റ് സോസ്, തക്കാളി, വൈറ്റ് സോസ് എന്നിങ്ങനെ ലെയറുകളായി അടുക്കി, അതിനു മീതെ ചീസ് സ്ലൈസുകൾ വയ്ക്കുക. ഈ ഗ്ലാസ് റ്റ്രേ കൺ‌വെക്ഷനിൽ 20 മിനിറ്റ് നേരം വയ്ക്കുക (ചീസ് ഉരുകണം).\nതക്കാളി സോസോടു കൂടി ചൂടോടെ കഴിക്കുക.\nപച്ചക്കറികൾ മേൽ‌പ്പറഞ്ഞവയല്ലാതെ ഉരുളക്കിഴങ്ങ്, കാപ്സിക്കം, സവാള, കൂണുകൾ, വേവിച്ച് എരിവ് ചേർത്ത ഇറച്ചികൾ (മിൻസ് ചെയ്തത്) എന്നിവയും ലെയറുകളിൽ ചേർക്കാം.\n"https://ml.wikibooks.org/w/index.php?title=പാചകപുസ്തകം:ലസാന്നേ&oldid=15678" എന്ന താളിൽനിന്ന് ശേഖരിച്ചത്\nഅവസാനം പുതുക്കപ്പെട്ട ദിവസം:9ഓഗസ്റ്റ് 2014, സമയം: 10:18\nഈ താൾ അവസാനം തിരുത്തപ്പെട്ടത്: 10:18,9ഓഗസ്റ്റ് 2014.


അങ്ങനെ തീവ്രമായ അന്വേഷണത്തിനൊടുവില് ഒരു നാടകക്കാരനെ കിട്ടുകയാണ്, എംജി ശ്രീകുമാറിനെ തെരഞ്ഞെടുത്ത സര്‍ക്കാര് തീരുമാനത്തിനെതിരെ സംവിധായകന് ജിയോ ബേബി | Southlive\nഅങ്ങനെ തീവ്രമായ അന്വേഷണത്തിനൊടുവില് ഒരു നാടകക്കാരനെ കിട്ടുകയാണ്, എംജി ശ്രീകുമാറിനെ തെരഞ്ഞെടുത്ത സര്‍ക്കാര് തീരുമാനത്തിനെതിരെ സംവിധായകന് ജിയോ ബേബി\nMonday, 27th December 2021, 12:28 pm\nകേരള സംഗീത സാഹിത്യ അക്കാദമി ചെയര്‍മാനായി ഗായകന് എംജി ശ്രീകുമാറിനെ തെരഞ്ഞെടുത്ത സംസ്ഥാന സര്‍ക്കാര് തീരുമാനത്തിനെതിരെ വിമര്‍ശനമുയരുന്നു. സിനിമാ സംവിധായകന് ജിയോ ബേബിയും സര്‍ക്കാര് തീരുമാനത്തിനെതിരെ വിമര്‍ശനവുമായി എത്തിയിരിക്കുകയാണ്.\nഅങ്ങനെ തീവ്രമായ അന്വേഷണത്തിനൊടുവില് ഒരു നാടകക്കാരനെ കിട്ടുകയാണെന്നാണ് ജിയോ ബേബി പരിഹാസ രൂപേണ ഫേസ്ബുക്കില് കുറിച്ചിരിക്കുന്നത്. അദ്ദേഹത്തിന്റെ ഫെയ്‌സ്ബുക്ക് കുറിപ്പിന് നിരവധി പേരാണ് സംവിധായകനെ അനുകൂലിച്ച് കമന്റ് ചെയ്തിരിക്കുന്നത്.\nനടി കെപിഎസി ലളിതയുടെ കാലാവധി പൂര്‍ത്തിയായതിന് ശേഷം എംജി ശ്രീകുമാറിനെ കേരള സംഗീത നാടക അക്കാദമി ചെയര്‍മാനായി നിയമിക്കാനാണ് തീരുമാനിച്ചിരിക്കുന്നത്. സംവിധായകന് രഞ്ജിത്ത് ചലച്ചിത്ര അക്കാദമി ചെയര്‍മാനാകും. നിലവിലെ ചെയര്‍മാനായ കമലിന്റെ കാലാവധി പൂര്‍ത്തിയാകുന്ന സാഹചര്യത്തിലാണ് രഞ്ജിത്ത് സ്ഥാനമേറ്റെടുക്കുക.\nകൂളിമാട് പാലം തകർന്ന സംഭവം ; മൂന്ന് ബീമുകൾ മാറ്റണമെന്ന് പി.ഡബ്ലു.ഡി വിജിലൻസ്\nഅയർലൻഡ് പരമ്പര, ലക്ഷ്മന്റെ കീഴിൽ പുതിയ നായകൻ\nകേരളത്തിന് മുകളിലുണ്ടായിരുന്ന ചക്രവാതച്ചുഴി തമിഴ്‌നാട്ടിലേക്ക് മാറി; വടക്കന് കേരളത്തില് മഴ കനക്കും


കൊച്ചി: കേരളത്തിലെ മതം മാറ്റങ്ങള് വീണ്ടും സജീവ ചര്‍ച്ചയിലേക്കു കടന്നു വന്നതിനു പിന്നാലെ എന്‍ഐഎ അന്വേഷണം നേരിടുന്ന ഹാദിയ കേസില് ശക്തമായി ഇടപെടാന് ഫെയ്‌സ്ബുക്ക് വനിതാ കൂട്ടായ്മ. ഹാദിയക്കേസില് സംസ്ഥാന സര്‍ക്കാരിനും കോടതിക്കുമെതിരേ ശക്തമായ പ്രസ്താവനകളുമായിട്ടാണു മലയാളി ഫെമിനിസ്റ്റ് റീഡീംഗ് രംഗത്തുവന്നത്. കോടതി നടപടി ഹാദിയയുടെ മനുഷ്യാവകാശങ്ങള് ലംഘിക്കുന്നതാണെന്നും കോടതി ഉത്തരവിനെതിരേ പോരാടുമെന്നും കൂട്ടായ്മ അറിയിച്ചു.\nഹാദിയക്കേസില് കൃത്യമായ വിവരങ്ങള് മനസിലാക്കി സംസ്ഥാന സര്‍ക്കാര് കര്‍ശന നടപടി സ്വീകരിക്കണമെന്നാണ് ആവശ്യം. ഹാദിയയുടെ വീട്ടിലെത്തിയ തങ്ങളെ പോലീസും സംഘപരിവാര് പ്രവര്‍ത്തകരും തടഞ്ഞു. ഹാദിയയുടെ വീട്ടില് പ്രവേശിക്കാന് അനുവദിച്ചില്ല. ഹാദിയ വീട്ടിനുള്ളില് പീഡനം ഏറ്റുവാങ്ങുകയാണ്. പോപ്പുലര് ഫ്രണ്ടുമായി തങ്ങള്‍ക്കു ബന്ധമില്ലെന്നും ചോദ്യത്തിനുത്തരമായി ഇവര് പറഞ്ഞു. പത്രസമ്മേളന ഹാളില് മാധ്യമപ്രവര്‍ത്തകനെന്നു നടിച്ചിരുന്നു ചോദ്യങ്ങള് ഉന്നയിച്ചയാളെ മാധ്യമപ്രവര്‍ത്തകര് ഇറക്കിവിട്ടു. ഹാദിയക്കേസില് കോടതികളെയും പോലീസിനെയും വെല്ലുവിളിച്ചു പരസ്യമായി രംഗത്തുവരാന് മടിക്കുന്ന തീവ്രവാദ സ്വഭാവമുള്ള സംഘടനകളാണ് ഇവര്‍ക്കു പിന്നിലെന്നും ആരോപണമുയര്‍ന്നിട്ടുണ്ട്. നവമാധ്യമങ്ങളിലൂടെ ഹാദിയക്കേസുമായി ബന്ധപ്പെട്ട് വന് പ്രചാരണമാണ് ഇവര് നടത്തുന്നത്.\nവൈക്കം സ്വദേശിയായ അഖില മതം മാറി ഹാദിയ ആകുകയായിരുന്നു. വിവാഹം ചെയ്ത ഷെഫിന് ജഹാന്, ഹാദിയയെ കാണണമെന്ന് ആവശ്യപ്പെട്ട് സുപ്രീം കോടതിയില് ഹര്‍ജി നല്‍കിയിട്ടുണ്ട്. ഷെഫിന് ജഹാനൊപ്പം അണിചേരുക എന്ന ആഹ്വാനവും ഈ ഫെയ്‌സ്ബുക്ക് കൂട്ടായ്മ നടത്തുന്നുണ്ട്. ഹാദിയയ്ക്കു നീതി തേടി ഫെയ്‌സ്ബുക്കില് ആരംഭിച്ച വനിതാ കൂട്ടായ്മയിലെ പ്രതിനിധികളായ പി. സജ്‌ന, മൃദുല ഭവാനി, കുഞ്ഞില, പി.കെ. ജാസ്മിന്, നിമി എന്നിവര് പത്രസമ്മേളനത്തില് പങ്കെടുത്തു.\nഹാദിയയെ സേലത്തേക്ക് കൊണ്ടുപോകുന്നു; കോളേജ് വിദ്യാഭ്യാസം പൂര്‍ത്തിയാക്കാന് കോടതി ഉത്തരവ്; തമിഴ്‌നാട് പോലീസിന്റെ കനത്ത സുരക്ഷയില് പഠനം


ഗുജറാത്തില് വര്‍ഗീയ കലാപം, രണ്ടു പേര് കൊല്ലപ്പെട്ടു | Communal clash in Gujarat: Security stepped up in Patan Arabia Newspaper Malayalam\nഗുജറാത്തില് വര്‍ഗീയ കലാപം, രണ്ടു പേര് കൊല്ലപ്പെട്ടു\nഗുജറാത്തില് വര്‍ഗീയ സംഘര്‍ഷത്തെ തുടര്‍ന്ന് രണ്ടു പേര് കൊല്ലപ്പെട്ടു, നിരവധി വീടുകള് തീവെച്ചു നശിപ്പിച്ചു. അഹമദ് ബാദിനടുത്ത് പത്താന് ജില്ലയിലാണ് സംഭവം.\nവടവാലി ഗ്രാമത്തില് ഇരു വിഭാഗങ്ങള് തമ്മില് ഏറ്റുമുട്ടുകയായിരുന്നു. പത്താം ക്ലാസ് പരീക്ഷ നടക്കുന്നതിടെ വിദ്യാര്‍ത്ഥികള് തമ്മിലുണ്ടായ കശപിശയാണ് സംഘര്‍ഷത്തില് കലാശിച്ചത്.\nഅക്രമം മുതിര്‍ന്നവര് ഏറ്റെടുത്തതോടെ വീടുകള് കത്തിക്കുകയായിരുന്നു. സംഭവത്തെ തുടര്‍ന്ന രണ്ട് പേര് കൊല്ലപ്പെട്ടു,. പോലീസ് വെടിവെപ്പും, ലാത്തിചാര്‍ജും, കണ്ണീര് വാതക പ്രയോഗവും നടത്തി. സംഘര്‍ഷത്തിന് അയവു വന്നിട്ടുണ്ട്. കൂടുതല് പോലീസ് സ്ഥലത്ത് എത്തിയിട്ടുണ്ട്.\nമറ്റിടങ്ങളിലേക്ക് സംഘര്‍ഷം പടരാതിരിക്കാനുള്ള മുന്‍കരുതല് എടുത്തതായി പോലീസ് സുപ്രണ്ട് പറഞ്ഞു. കൂടുതല് സംഘര്‍ഷമുണ്ടാകുമെന്ന് ഭയന്ന് മുസ്സീം കുടുംബഗങ്ങള് ഗ്രാമം വിട്ടതായും റിപ്പോര്‍ട്ടുകള് പറയുന്നു.\nTags : Gujarat Communal clash


ശസ്ത്രക്രിയ ഉടൻ നടത്താനാകില്ലെന്ന് ഡോക്ടർമാർ; കുഞ്ഞിന്റെ നില ഗുരുതരം\n16 April 2019 1:21 PM GMT\nഅടിയന്തിര ഹൃദയ ശസ്ത്രക്രിയയ്ക്കായി എറണാകുളം അമൃത ആശുപത്രിയിൽ എത്തിച്ച കുഞ്ഞിന്റെ ആരോഗ്യനില ഗുരുതരമെന്ന് ഡോക്ടർമാർ. ഹൃദയസംബന്ധമായ നിരവധി പ്രശ്നങ്ങൾ കുഞ്ഞിനുണ്ട്. ഇക്കാരണത്താൽ തന്നെ 24 മണിക്കൂർ നിരീക്ഷണം ആവശ്യമാണെന്ന് ഡോക്ടർമാർ പറഞ്ഞു. 15 ദിവസമാണ് കുഞ്ഞിന്റെ പ്രായം.\nകുഞ്ഞിനെ ഇപ്പോൾ തീവ്രപരിചരണ വിഭാഗത്തിലാണ് ചികിത്സിക്കുന്നത്. ശിശുരോഗ വിദഗ്ധരുടെ ഒരു സംഘത്തെ ഇതിനായി നിയോഗിച്ചിട്ടുണ്ട്.\nമംഗലാപുരത്തു നിന്നും തിരുവനന്തപുരം ശ്രീചിത്ര ആശുപത്രിയിലേക്കുള്ള യാത്രാമധ്യേയാണ് സർക്കാർ ഇടപെടൽ നടത്തിയത്. ഇത്രയും ദൂരത്തേക്കുള്ള യാത്ര അപകടകരമെന്ന് മനസ്സിലായായിരുന്നു ഇടപെടൽ. അമൃത ആശുപത്രിയില് എല്ലാ സൗകര്യങ്ങളും ഏർപ്പാടാക്കിയായിരുന്നു നീക്കം. ചികിത്സാച്ചെലവ് മുഴുവൻ സർക്കാർ ഏറ്റെടുക്കുമെന്ന് ആരോഗ്യമന്ത്രി കെകെ ശൈലജ ടീച്ചർ അറിയിച്ചു.\nഇതിനിടെ കുഞ്ഞിനെ അമൃത ആശുപത്രിയിലേക്ക് മാറ്റുന്നതിനെ ആംബുലൻസിന് വഴിയൊരുക്കാന് നേതൃത്വം നൽകിയ ചൈൽഡ് പ്രൊട്ടക്ഷൻ ടീം എതിർക്കുകയുണ്ടായി. എന്നാൽ കുഞ്ഞിന്റെ ജീവനാണ് തനിക്ക് വലുതെന്ന ആരോഗ്യമന്ത്രി നിലപാടെടുത്തു. മന്ത്രിയുടെ കർശന നിർദ്ദേശത്തിന് വഴങ്ങി കുഞ്ഞിനെ അമൃതയിലേക്ക് മാറ്റുകയായിരുന്നു.\n18 വയസിന് താഴെയുള്ള കുട്ടികൾക്ക് ഹൃദ്രോഗം വന്നാൽ ഹൃദ്യം പദ്ധതിയിൽ ഉൾപ്പെടുത്തി ചികിത്സിക്കാനുള്ള സൗകര്യം സർക്കാർ ഒരുക്കിയിട്ടുണ്ട്. ഈ പദ്ധതി പ്രകാരമാണ് ചികിത്സാച്ചെലവ് കണ്ടെത്തുക.\n'റോഡിൽ ഒരു പ്രതിസന്ധിയും നേരിടേണ്ടി വന്നില്ല'\nമംഗലാപുരത്തു നിന്നും എറണാകുളം വരെയുള്ള നാനൂറോളം കിലോമീറ്റർ ദൂരം മറികടക്കാൻ എല്ലാവരും സഹകരിച്ചെന്ന് ആംബുലൻസ് ഡ്രൈവർ ഹസ്സൻ മാധ്യമങ്ങളോട് പറഞ്ഞു. ഗതാഗത തടസ്സമുണ്ടാകാതെ പൊലീസ് ശ്രദ്ധിച്ചു. കുട്ടിയെ ലക്ഷ്യസ്ഥാനത്ത് എത്തിക്കാനാകുമെന്ന പ്രതീക്ഷയുണ്ടായിരുന്നെന്നും അദ്ദേഹം വ്യക്തമാക്കി.\nകാസറഗോഡ് സ്വദേശികളായ സാനിയ, മിത്താഹ് ദമ്പതികളുടെ 15 ദിവസം പ്രായമായ കുഞ്ഞിനെ തിരുവനന്തപുരം ശ്രീചിത്ര ആശുപത്രിയിൽ എത്തിക്കാനാണ് തീരുമാനിച്ചിരുന്നത്. ചൈൽഡ് പ്രൊട്ടക്ഷൻ ടീം കേരള എന്ന സന്നദ്ധസംഘടന ഈ ദൗത്യം ഏറ്റെടുത്തു. സാമൂഹ്യമാധ്യമങ്ങൾ അടക്കമുള്ള മാധ്യമങ്ങളെല്ലാം സഹകരണവുമായെത്തി. അമൃത ആശുപത്രിയിൽ ആരോഗ്യമന്ത്രിയുടെ ഓഫീസ് ഇടപെട്ട് എല്ലാ സജ്ജീകരണങ്ങളും ഉറപ്പാക്കിയിട്ടുണ്ടെന്ന് മാതാപിതാക്കളെ അറിയിച്ചു.\nഎയർ ആംബുലൻസിനു വേണ്ടി ആവശ്യമുയരുന്നു\nമംഗലാപുരത്തു നിന്നും തിരുവനന്തപുരം വരെ എത്താൻ 15 മണിക്കൂർ യാത്ര ആവശ്യമാണ്. ഒരു മണിക്കൂർ നേരം കൊണ്ട് ആകാശമാർഗം എത്താവുന്ന ദൂരമാണിതെന്ന് ചൂണ്ടിക്കാട്ടി സോഷ്യൽ മീഡിയയിൽ അഭിപ്രായരൂപീകരണം നടക്കുന്നുണ്ട്. എയർ ആംബുലൻസ് വേണമെന്നാണ് ആവശ്യം.\nഇതേ ആവശ്യമുന്നയിച്ച് ഇന്ത്യൻ മെഡിക്കൽ അസോസിയേഷൻ കേരള ഘടകം സെക്രട്ടറി ഡോ. സുൽഫി നൂഹു ഫേസ്ബുക്കിൽ പോസ്റ്റിട്ടു.\nഡോ. സുൽഫി നൂഹുവിന്റെ ഫേസ്ബുക്ക് പോസ്റ്റ്\nഎയർ ആംബുലൻസിലെ അഭാവത്തിൽ അഥവാ എയർ ആംബുലൻസ് വാടകയ്ക്കെടുക്കാൻ സാമ്പത്തികശേഷി ഇല്ലാത്തതിനാൽ 15 ദിവസം പ്രായമുള്ള പിഞ്ചു കുഞ്ഞിനെ മംഗലാപുരത്തുനിന്നും തിരുവനന്തപുരത്തേക്ക് എത്തിക്കുവാനുള്ള തീവ്ര ശ്രമം നടക്കുകയാണ് .\nപക്ഷേ മംഗലപുരത്തു നിന്നും തിരുവനന്തപുരം വരെ എത്താൻ 15 മണിക്കൂർ യാത്ര ആവശ്യമാണ്.\nവെറും ഒരു മണിക്കൂർ കൊണ്ട് എത്താവുന്ന ദൂരം താണ്ടാൻ 15 മണിക്കൂർ എടുക്കുന്നത് ഒരിക്കലും സ്വീകാര്യമല്ല.\nകേരളത്തിൽ ഉടൻ ആരംഭിക്കണം എയർ ആംബുലൻസ് .\nനിലവിലുള്ള സ്വകാര്യ എയർ ആംബുലൻസുകൾ സാധാരണകാർക്ക് തീർത്തും അപ്രാപ്യമാണ്.\nഎല്ലാക്കാലത്തും എല്ലാ കാര്യത്തിലും മാതൃകയായ കേരളം ഇവിടെയും മാതൃക സൃഷ്ടിക്കും .


Actor Chemban Vinod Jose Married Dr Mariam Thomas! നടന് ചെമ്പന് വിനോദ് വിവാഹിതനായി! നല്ലപാതിക്കൊപ്പമുള്ള ഫോട്ടോ വൈറല്! കാണൂ! - Malayalam Filmibeat\nനടന് ചെമ്പന് വിനോദ് വിവാഹിതനായി! നല്ലപാതിക്കൊപ്പമുള്ള ഫോട്ടോ വൈറല്! ജസ്റ്റ് മാരീഡ് എന്ന് താരം!\n| Updated: Tuesday, April 28, 2020, 13:20 [IST]\nവ്യത്യസ്തമായ കഥാപാത്രങ്ങളുമായി പ്രേക്ഷക മനസ്സില് ഇടം നേടിയ താരമാണ് ചെമ്പന് വിനോദ്. ഭാര്യയ്‌ക്കൊപ്പമുള്ള ചിത്രം പങ്കുവെച്ചാണ് താരം ഇപ്പോള് എത്തിയിട്ടുള്ളത്. ജസ്റ്റ് മാരീഡ് എന്ന ക്യാപ്ഷനോടെയായിരുന്നു വിവാഹ ചിത്രം പോസ്റ്റ് ചെയ്തത്. കാറിലിരിക്കുന്ന ഇരുവരുടേയും ചിത്രങ്ങള് ഇതിനകം തന്നെ വൈറലായി മാറിക്കഴിഞ്ഞിട്ടുണ്ട്. ആഷിഖ് അബു ഉള്‍പ്പടെ നിരവധി പേരാണ് അദ്ദേഹത്തിന് ആശംസ അറിയിച്ച് എത്തിയിട്ടുള്ളത്.\nകോട്ടയം സ്വദേശിയായ ഡോക്ടര് മറിയം തോമസിനെയാണ് താരം ജീവിതസഖിയാക്കിയത്.വിജയ് ബാബു, ആന് അഗസ്റ്റിയന്, അനു മോള് രഞ്ജിത് ശങ്കര് തുടങ്ങിയവരും അദ്ദേഹത്തിന് ആശംസ അറിയിച്ച് എത്തിയിട്ടുണ്ട്. മറിയം തോമസിനെ ടാഗ് ചെയ്താണ് ഫേസ്ബുക്കില് ചെമ്പന് വിനോദ് വിവാഹിതനായ വിവരം പങ്കുവെച്ചത്.\nനവദമ്പതികള്‍ക്ക് ആശംസയുമായി നിരവധി പേരാണ് എത്തിയത്. പൊളിച്ചു മച്ചാനെ എന്നായിരുന്നു ഒരാള് കമന്റ് ചെയ്തത്. സൈക്കോളജിസ്റ്റാണ് മറിയം തോമസ്. സ്‌പെഷല് മാര്യേജ് ആക്ട് പ്രകാരമായാണ് ഇരുവരും വിവാഹിതരായത് എന്നുള്ള വിവരങ്ങളും പുറത്തുവന്നിട്ടുണ്ട്. സൂമ്പാ ട്രെയിനര് കൂടിയാണ് മറിയം. ഇവരുടെ വിവാഹ തീരുമാനം അറിയിച്ചുകൊണ്ടുള്ള നോട്ടീസ് അങ്കമാലി സബ് രജിസ്ട്രാര് ഓഫീസില് പതിപ്പിച്ചിരുന്നു. തന്റെ അറിവോടെയല്ല ചിത്രം പ്രചരിക്കുന്നതെന്നായിരുന്നു താരം ഇതേക്കുറിച്ച് പ്രചരിച്ചത്.\nആരോ കാണിച്ച കുസൃതിയാണ് ഇത്. സോഷ്യല് മീഡിയയിലൂടെ ചിത്രം പ്രചരിപ്പിക്കുന്നതില് തനിക്ക് താല്‍പര്യമില്ലെന്നും അദ്ദേഹം പറഞ്ഞിരുന്നു. വിവാഹിതനാവാന് പോവുന്നുവെന്ന വാര്‍ത്ത സത്യമാണ്. വിവാഹം രജിസ്റ്റര് ചെയ്‌തെങ്കിലും അടുത്ത മാസം ചടങ്ങായി നടത്തുമെന്നും കാര്യങ്ങളെക്കുറിച്ചെല്ലാം അറിയിക്കുമെന്നും അന്ന് ചെമ്പന് വിനോജ് പറഞ്ഞിരുന്നു. കൊറോണ വൈറസ് വ്യാപനത്തെത്തുടര്‍ന്ന് രാജ്യത്ത് ലോക് ഡൗണ് പ്രഖ്യാപിച്ചതോടെ ആളുകള് കൂടുന്നതിനും വീട്ടില് നിന്നും പുറത്തുപോവുന്നതിനുമൊക്കെ കടുത്ത നിയന്ത്രണങ്ങളാണുള്ളത്.\nമമ്മൂട്ടിയുടെ അമരത്തിലേക്ക് അശോകനും മാതുവും എത്തിയത് അപ്രതീക്ഷിത ട്വിസ്റ്റില്! ആ കഥ ഇങ്ങനെ!\nകഴിഞ്ഞ ദിവസമായിരുന്നു മണികണ്ഠന് ആചാരി വിവാഹിതനായത്. ലോക് ഡൗണായതിനാല് ആളും ആരവങ്ങളൊന്നുമില്ലാതെയായിരുന്നു വിവാഹം. സോഷ്യല് മീഡിയയിലൂടെയായിരുന്നു താരങ്ങളും ആരാധകരുമെല്ലാം അദ്ദേഹത്തിന് ആശംസ നേര്‍ന്നത്. വിവാഹച്ചെലവിനായി മാറ്റിവെച്ച പണം മുഖ്യമന്ത്രിയുടെ ദുരിതാശ്വാസനിധിയിലേക്ക് നല്‍കിയിരുന്നു അദ്ദേഹം. മാതൃകാപരമായ പ്രവര്‍ത്തിക്ക് കൈയ്യടിയുമായി സിനിമാലോകവും സോഷ്യല് മീഡിയയും എത്തിയിരുന്നു.\nMORE CHEMBAN VINOD NEWS\nചെമ്പന് വിനോദും ശ്രീനാഥ് ഭാസിയും ഒന്നിക്കുന്ന 'ഇടി മഴ കാറ്റ്', ന്യു ഇയറില് പുതിയ പോസ്റ്റര് പുറത്ത്\nചെമ്പന് വിനോദിന്‍റെ കുടുംബത്തില് നിന്നൊരു സന്തോഷവാര്‍ത്ത, ആശംസയുമായി ആരാധകര്\nമറിയവും ചെമ്പനും ഒരുപാട് സന്തോഷിച്ച ദിനം! ഭാര്യയ്‌ക്കൊപ്പം പുതിയ സന്തോഷം ആഘോഷിച്ചു! ചിത്രം വൈറല്\nവിവാഹത്തിന് ശേഷമുള്ള പുതിയ സന്തോഷം പങ്കിട്ട് ചെമ്പന് വിനോദ്! വീഡിയോ വൈറല്! ആശംസയുമായി താരങ്ങള്\nവിവാഹത്തിന്‍റെ അന്നും വഴക്കിട്ടു! ചെമ്പന് വിനോദിനെ വിവാഹം ചെയ്യാനുള്ള കാരണത്തെക്കുറിച്ച് മറിയം!\nRead more about: chemban vinod ചെമ്പന് വിനോദ്\nActor Chemban Vinod Jose Married Dr Mariam Thomas


കൊല്‍ക്കത്ത: മുന് ഇന്ത്യന് നായകന് മഹേന്ദ്ര സിങ് ധോണിയ്ക്ക് പിന്തുണയുമായി ഇന്ത്യന് കോച്ച് രവി ശാസ്ത്രി. രണ്ട് തവണ ഇന്ത്യയ്ക്ക് ലോകകപ്പ് നേടിത്തന്ന നായകനെ വിമശിക്കുന്നവര് കഴിഞ്ഞ് പോയ കാലങ്ങളിലെ പ്രകടനം സ്വയം വിലയിരുത്തണമെന്ന് രവി ശാസ്ത്രി പറഞ്ഞു.\nAlso Read: ഇന്ത്യയുടെ പ്രതീക്ഷയാണ് ഏകദിനത്തിലെ ട്രിപ്പിള്; അതിനായി ഞാന് ശ്രമിച്ചുകൊണ്ടേയിരിക്കും; ഇരട്ട സെഞ്ച്വറികളെക്കുറിച്ച് മനസ് തുറന്ന് രോഹിത്\nധോണിയുടെ ടി-ട്വന്റിയിലെ പ്രകടനത്തെ വിമര്‍ശിച്ച നേരത്തെ വി.വി.എസ് ലക്ഷ്മണും അജിത് അഗാക്കറും രംഗത്തെത്തിയിരുന്നു. ഇവര്‍ക്കുള്ള മറുപടിയെന്നോണമാണ് പരിശീലകന്റെ വാക്കുകള്.\n‘വിക്കറ്റിന് പിറകില് നിന്ന് ഇന്ത്യന് ടീമിനെ മികച്ച രീതിയില് ഏകോപിപ്പിക്കാന് കഴിയുന്ന മറ്റൊരു താരവും ഇതു വരെ ടീമില് ഉണ്ടായിട്ടില്ല. ഈ ടീം മികച്ച വിജയമാണ് നേടിക്കൊണ്ടിരിക്കുന്നത്. . വരാന് പോകുന്ന ദക്ഷിണാഫ്രിക്കന് പര്യടനത്തിലും ടീം മികവ് തെളിയിക്കുമെന്നു തന്നെയാണ് കരുതുന്നത്’ രവി ശാസ്ത്രി പറഞ്ഞു.\nമുന് കാലങ്ങളില് ബാറ്റിംഗിലും ഫീല്‍ഡിംഗിലുമുള്ള ധോണിയുടെ പ്രകടനം വളരെ മികച്ചതായിരുന്നുവെന്നും’ അദ്ദേഹം കൂട്ടിച്ചേര്‍ത്തു. നേരത്തെ അഗാക്കറിനും ലക്ഷ്മണിനും പിന്നാലെ ടി- 20യില് ധോണിയുടെ സമീപനം മാറ്റണമെന്ന് ആവശ്യപ്പെട്ട് ഗാംഗുലിയും രംഗത്തെത്തിയിരുന്നു.\nഏകദിന മത്സരങ്ങളെ താരതമ്യം ചെയ്യുമ്പോള് ട്വന്റി-20യിലെ അദ്ദേഹത്തിന്റെ പ്രകടനം മോശമാണെന്നും താരം കുറച്ചുകൂടി വ്യത്യസ്തമായ രീതിയില് ട്വന്റി-20 മത്സരങ്ങളെ സമീപിച്ചാല് മികച്ച പ്രകടനം കാഴ്ചവയ്ക്കാന് സഹായിക്കുമെന്നുമായിരുന്നു ഗാംഗുലി പറഞ്ഞിരുന്നത്. നേരത്തെ മുന് താരങ്ങളുടെ വിമര്‍ശനങ്ങള്‍ക്ക് മറുപടിയുമായി ധോണിയും രംഗത്തെത്തിയിരുന്നു.


തെരെഞ്ഞെടുപ്പിൽ വിധിയെഴുതി കേരളം: 73.58 ശതമാനം പോളിംഗ് – Nerariyan | News\nഏറ്റവും കൂടുതൽ പോളിങ് ശതമാനം കോഴിക്കോട് ജില്ലയിലാണ് 78.31\nതുടർഭരണമെന്ന ജനഹിതം സാർഥകമാക്കാൻ ജനാധിപത്യത്തിന്റെ വസന്തംതീർത്ത് കേരളം. രാത്രി ഏഴുവരെ നീണ്ട പോളിങ്ങിൽ 74.02 ശതമാനംപേർ സമ്മതിദാനാവകാശം വിനിയോഗിച്ചതായി തെരഞ്ഞെടുപ്പ് കമീഷന്റെ പ്രാഥമിക കണക്ക്.\nഅവസാനവട്ട കണക്കെടുപ്പിൽ കഴിഞ്ഞതവണത്തെ 77.35 ശതമാനത്തിലേക്ക് പോളിങ് എത്തുമെന്ന് പ്രതീക്ഷിക്കുന്നു. മലപ്പുറം ലോക്‌സഭാ ഉപതെരഞ്ഞെടുപ്പിൽ 74.53 ശതമാനമാണ് പോളിങ്. പലയിടത്തുംഎൻഡിഎയ്‌ക്ക് ബൂത്ത് ഏജന്റ്‌പോലും ഉണ്ടായിരുന്നില്ല.\nഏറ്റവും കൂടുതൽ പോളിങ് ശതമാനം കോഴിക്കോട് ജില്ലയിലാണ് 78.31-. കുറവ് പത്തനംതിട്ടയിൽ- 68.09. തിരുവനന്തപുരം 70.01, കൊല്ലം 73.07, പത്തനംതിട്ട 68.09, ആലപ്പുഴ 74.75, കോട്ടയം 72.13, ഇടുക്കി 70.38, എറണാകുളം 74.14, തൃശൂർ 73.42, പാലക്കാട് 76.19, മലപ്പുറം 74.04, വയനാട് 74.64, കണ്ണൂർ 77.42, കാസർകോട് 74.3 എന്നിങ്ങനെയാണ് മറ്റ് ജില്ലകളിലെ പോളിങ് ശതമാനം.\nധർമടം, തളിപ്പറമ്പ്, മട്ടന്നൂർ, കുന്ദമംഗലം, കുറ്റ്യാടി, കുന്നത്തുനാട്, ചേർത്തല, അരൂർ മണ്ഡലങ്ങളിൽ പോളിങ് 80 ശതമാനം കടന്നു. 61.92 ശതമാനം പോളിങ് രേഖപ്പെടുത്തിയ തിരുവനന്തപുരം മണ്ഡലമാണ് ഏറ്റവും പിന്നിൽ. വനപ്രദേശങ്ങളിലുള്ള വിദൂരപോളിങ് സ്റ്റേഷനുകളിൽ ഉൾപ്പെടുന്ന കോതമംഗലം നിയോജക മണ്ഡലത്തിലെ താലുംകണ്ടം ബൂത്തിൽ 90 ശതമാനംപേർ വോട്ടുചെയ്തു.\nചൊവ്വാഴ്‌ച രാവിലെ ഏഴിന് വോട്ടെടുപ്പ് ആരംഭിച്ചതു മുതൽ മികച്ച പോളിങ്ങാണ് എല്ലാ ജില്ലയിലും രേഖപ്പെടുത്തിയത്. ആദ്യ രണ്ടുമണിക്കൂറിൽ പോളിങ് 10 ശതമാനം കടന്നു.\nഉച്ചയോടെ ചിലയിടങ്ങളിൽ മന്ദഗതിയിലായെങ്കിലും വൈകിട്ടോടെ പോളിങ് വീണ്ടുമുയർന്നു. പകൽ രണ്ടോടെ 50 ശതമാനം പിന്നിട്ടു. വൈകിട്ട് മൂന്നരയോടെ 60 ശതമാനത്തിലേക്കും അഞ്ചോടെ 70 ശതമാനത്തിലേക്കുമുയർന്നു. അവസാന മണിക്കൂറുകളിൽ പല ബൂത്തുകളിലും നീണ്ട നിര ദൃശ്യമായി.\nരാത്രി ഏഴിനും ക്യൂവിലുണ്ടായിരുന്നവർക്ക് ടോക്കൺ നൽകി വോട്ടുചെയ്യിച്ചു. കോവിഡ് ബാധിതരും ക്വാറന്റൈനിലുള്ളവരും വൈകിട്ട് ആറിനുശേഷം പിപിഇ കിറ്റ് ധരിച്ചെത്തി വോട്ടുചെയ്‌തു. വോട്ടെടുപ്പ് പൊതുവേ സമാധാനപരമായിരുന്നു. കഴക്കൂട്ടം മണ്ഡലത്തിലെ കാട്ടായിക്കോണത്ത് പുറത്തുനിന്ന് ആളെയിറക്കി കലാപമുണ്ടാക്കി വോട്ടെടുപ്പ് അട്ടിമറിക്കാൻ ബിജെപി ശ്രമിച്ചത് സംഘർഷാവസ്ഥ സൃഷ്ടിച്ചു.\n2016ലെ നിയമസഭാ തെരഞ്ഞെടുപ്പിൽ 77.35 ശതമാനവും 2019ലെ ലോക്‌സഭാ തെരഞ്ഞെടുപ്പിൽ 77.67 ശതമാനവുമായിരുന്നു പോളിങ്. കഴിഞ്ഞ നിയമസഭാ തെരഞ്ഞെടുപ്പിൽ 38 മണ്ഡലത്തിൽ പോളിങ് 80 ശതമാനം കടന്നിരുന്നു. 86.30 ശതമാനം പേർ വോട്ടുചെയ്‌ത ചേർത്തലയായിരുന്നു മുന്നിൽ.\nTags: featured newsvoterവോട്ടെടുപ്പിന്\nതുടർ ഭരണത്തിന് ഈ വിധിയെഴുത്ത് - ദേശാഭിമാനി മുഖപ്രസംഗം


ലിവര് സിറോസിസ്; കാരണങ്ങളും ലക്ഷണങ്ങളും. — Vikaspedia\nമനുഷ്യ ശരീരത്തില് ഒട്ടെറെ ധര്‍മ്മങ്ങള് നിര്‍വ്വഹിക്കുന്ന ശരീരത്തിലെ ഏറ്റവും വലിയ അവയവമാണ് കരള്.\nകരളിനെ ബാധിക്കുന്ന രോഗമാണ് സിറോസിസ്. അമിതമദ്യപാനം, ഹെപ്പറ്റൈറ്റിസ് ബി, ഹെപ്പറ്റൈറ്റിസ് സി, ഫാറ്റി ലിവര് എന്നിവ മൂലമാണ് പ്രധാനമായും കരള് സിറോസിസ് സംഭവിക്കുന്നത്.\nകരളിലെ നല്ല കോശങ്ങളുടെ സ്ഥാനത്ത് ഫൈബ്രോസിസ്, വീങ്ങിയ കോശങ്ങള്, സ്റ്റാര് ടിഷ്യൂകള് തുടങ്ങിയ രൂപത്തിലുള്ള കേടായ കോശങ്ങള് രൂപപ്പെട്ട് കരള് ദ്രവിക്കുകയും പ്രവര്‍ത്തനരഹിതമാവുകയും ചെയ്യുന്ന അവസ്ഥയാണ് ലിവര് സിറോസിസ്.\nഅമിതമായ മദ്യപാനം, ഹെപ്പറ്റൈറ്റിസ് ബി, ഹെപ്പറ്റൈറ്റിസ് സി, ഫാറ്റി ലിവര്, ചില മരുന്നുകളുടെ ദീര്‍ഘനാളായ ഉപയോഗം, കരളിന്റെ പ്രതിരോധ വൈകല്യങ്ങള് തുടങ്ങിയവയാണ് ലിവര് സിറോസിസിന്റെ പ്രധാന കാരണങ്ങള്.\nസിറോസിസ് ബാധിച്ച് ഏറെനാള് കഴിഞ്ഞാവും ചിലപ്പോള് ലക്ഷണങ്ങള് പ്രകടമാകുക.\nഅമിതക്ഷീണം, കറുത്ത പാടുകള്, ചര്‍മ്മത്തിന്റെ നിറം മങ്ങല്, വയറുവേദന, തൂക്കം കുറയുക, ഛര്‍ദ്ദി, ശരീരത്തില് ചൊറിച്ചല്, വയറില് വെള്ളം കെട്ടിക്കിടക്കുക, കാലുകളിലും ശരീരമാസകലവുമുള്ള നീര്, തലകറക്കം, ത്വക്കില് രക്തക്കലകള് പ്രത്യക്ഷപ്പെടുക, രക്തസ്രാവം, പനി, വയറുവേദന തുടങ്ങിയവയാണ് പ്രധാന ലക്ഷണങ്ങള്.\nഅമിതമദ്യപാനം നിര്‍ത്തലാണ് ലിവര് സിറോസിസ് ഒഴിവാക്കാന് പ്രധാനമായും ചെയ്യേണ്ടത്. കൂടാതെ രക്തത്തിലേക്ക് മയക്കുമരുന്ന് കുത്തിവെക്കുന്നത് ഒഴിവാക്കേണ്ടതാണ്. ഇതിലൂടെ ഹെപ്പറ്റൈറ്റിസ് ബി,സി മുതലായ വരുന്നത് തടയുന്നു.\nകരള് ശരിയായ രീതിയില് പ്രവര്‍ത്തിക്കാത്തവരില് ബാക്ടീരിയയും വൈറസും പെട്ടെന്ന് ബാധിക്കും. കരളിന്റെ പ്രവര്‍ത്തനം പതുക്കെയാകുമ്പോള് രക്തശുദ്ധീകരണ പ്രക്രിയ തടസ്സപ്പെടുകയും ഇതെത്തുടര്‍ന്ന് രക്തസമ്മര്‍ദ്ദം വര്‍ധിക്കുകയും ചെയ്യും.\nസിറോസിസ് ബാധിച്ചവരില് ലിവര് കാന്‍സര് വരാനുള്ള സാധ്യത 70 ശതമാനമാണെന്നും വിദഗ്ധര് കണ്ടെത്തിയിട്ടുണ്ട്.\nരോഗം തിരിച്ചറിയാനുള്ള പ്രധാന ടെസ്റ്റുകള്:\nസി.ടി സ്കാന്, ടോമോഗ്രാഫി, അള്‍ട്രാ സൗണ്ട് സ്‌കാന്, ലാപ്രോസ്‌കോപ്പി, ലിവര് ബയോപ്‌സി എന്നിവയാണ് രോഗം തിരിച്ചറിയാനുള്ള പ്രധാന ടെസ്റ്റുകള്.


Two changes in the genetic structure of coronavirus are reason for increase the spread in Kerala | കേരളത്തിൽ കൊവിഡ് കുതിക്കുന്നു; വില്ലനായത് വൈറസിന്റെ ജനിതക ഘടനയിലെ രണ്ട് മാറ്റങ്ങള്, ഇനി ചെയ്യേണ്ടത് - Malayalam Oneindia\nUpdated: Sat, Sep 12, 2020, 8:23 [IST]\nദില്ലി: രാജ്യത്ത് ആദ്യമായി കൊവിഡ് റിപ്പോര്‍ട്ട് ചെയ്തത് കേരളത്തിലായിരുന്നു. ചൈനയില് നിന്നും നാട്ടിലേക്ക് തിരിച്ചെത്തിയ വിദ്യാര്‍ത്ഥികള്‍ക്കാണ് ആദ്യമായി രോഗം സ്ഥിരീകരിച്ചത്. എന്നാല് കൃത്യമായ മുന്നൊരുക്കങ്ങളെ തുടര്‍ന്ന് രോഗവ്യാപനം തടഞ്ഞ് രോഗികള് രോഗമുക്തി നേടിയിരുന്നു. പിന്നീട് രാജ്യത്ത് കൊവിഡ് കേസുകള് ക്രമാധീതമായി ഉയരുമ്പോഴും കേരളത്തില് കുറച്ച് കേസുകള് മാത്രമേ റിപ്പോര്‍ട്ട് ചെയ്തിരുന്നുള്ളു. എന്നാല് കഴിഞ്ഞ കുറച്ച് ദിവസങ്ങളോളമായി സംസ്ഥാനത്ത് കൊവിഡ് രോഗികളുടെ എണ്ണം രണ്ടായിരവും മൂവായിരവും കടന്ന് നീങ്ങുകയാണ്. സമ്പര്‍ക്ക രോഗികളുടെ എണ്ണത്തില് വലിയ വര്‍ദ്ധനയാണ് കേരളത്തില് സംഭവിച്ചത്. ഇതിന് പ്രധാനപ്പെട്ട കാരണം വൈറസിന്റെ ജനിതക ശ്രേണിയില് വന്ന രണ്ട് മാറ്റങ്ങളാണെന്ന് പഠനങ്ങളിലൂടെ വ്യക്തമാകുന്നു. വിശദാംശങ്ങളിലേക്ക്...\nകേരളത്തിലെ കൊവിഡ് കേസുകളുടെ എണ്ണം വര്‍ദ്ധിക്കുന്നതിന്റെ പ്രധാന കാരണം വൈറസിന്റെ ജനിതക ഘടനയില് വന്ന രണ്ട് മാറ്റങ്ങളാണ്. ഈ സാഹചര്യത്തില് കൊവിഡ് വ്യാപനം വന്ന വഴി മനസിലാക്കാനും സമ്പര്‍ക്കം കണ്ടെത്താനുള്ള നടപടികള് കൃത്യമായി നടക്കണമെന്നും ഗവേഷകര് നിര്‍ദ്ദേശിക്കുന്നു.\nകൊറോണ വൈറസിന്റെ യൂറോപ്യന് ഗണമെന്ന് വിശേഷിപ്പിക്കാവുന്ന എ2എ ആണ് ഇപ്പോള് കേരളത്തിലുള്ളത്. കോഴിക്കോട് നിന്ന് ശേഖരിച്ച് സാമ്പിളുകളില് നിന്നാണ് ഇക്കാര്യം വ്യക്തമായത്. കോഴിക്കോട് മെഡിക്കല് കോളേജില് നിന്നും ശേഖരിച്ച വൈറസ് സാമ്പിളുകളുടെ 99.4 ശതമാനത്തില് കണ്ടെത്തിയ ജനിതക മാറ്റത്തെ ഡി614ജി എന്നാണ് വിശേഷിപ്പിക്കുന്നത്.\nഇവിടെ നിന്ന് കണ്ടെത്തിയ വൈറസില് രണ്ടാമതൊരു മാറ്റവും ദൃശ്യമായി. എല്5എഫ് എന്ന് പേരിട്ടിരിക്കുന്ന മറ്റൊരു മാറ്റമാണത്. ജനിതക ഘടനയിലെ അമിനോ അമ്ല കണികകളുടെ സ്ഥാനത്തിന്റെ അടിസ്ഥാനത്തിലാണ് ഈ പേരിടല്. വൈറസുകള് മനുഷ്യ ശരീരത്തിലെ പ്രോട്ടീനുകളെയാണ് വൈറസുകള് കയറിപ്പിടിക്കാനുള്ള തലമായി ഉപയോഗിക്കുന്നത്.\nകേരളത്തില് ഇപ്പോള് കണ്ടുവരുന്ന കൊവിഡ് വര്‍ദ്ധനയുടെ പ്രധാനകാരണം വൈറസിന്റെ ജനിതക ഘടനയില് വന്ന രണ്ട് മാറ്റങ്ങളാണെന്നാണ് വിലയിരുത്തുന്നത്. എന്നാല് വ്യാപനത്തിന്റെ തോതും മരണനിരക്കുമായി ബന്ധിപ്പിക്കപ്പെടുത്താന് സാധിക്കില്ല. കോഴിക്കോട് മെഡിക്കല് കോളജ്, സിഎസ്‌ഐആറിന്റെ ഇന്‍സ്റ്റിറ്റ്യൂട്ട് ഓഫ് ജിനോമികസ് ആന്‍ഡ് ഇന്റഗ്രേറ്റീവ് ബയോളജി, അക്കാദമി ഓഫ് സയന്റിഫിക്ക് ആന്‍ഡ് ഇന്നവേറ്റീവ് റിചര്‍ച്ച് എന്നിവര് ചേര്‍ന്നാണ് ഈ ഗവേഷണം നടത്തിയത്.\nകോഴിക്കോട് നിന്ന് ശേഖരിച്ച കൊവിഡ് സാമ്പിളുകള് വടക്കന് കേരളത്തിലെ കൊവിഡ് ബാധിച്ചവരുടേതാണ്. സംസ്ഥാനത്തെ എല്ലാ ജില്ലയില് നിന്നുള്ള സാമ്പിളുകള് ശേഖരിച്ചാല് കേരളത്തിലെ കൊവിഡ് വ്യാപനത്തിന്റെ സമഗ്രചിത്രം ലഭിക്കുമെന്നാണ് ഗവേഷകര് പറയുന്നത്. കേരളത്തിലെ വൈറസ് സാമ്പിളുകളുടെ ഗവേഷണം നടത്തിയത് 26 പേരുടെ സംഘമാണ്.\nTwo changes in the genetic structure of coronavirus are reason for increase the spread in Kerala